" ތަވީދެއް އަޅައިފިމީހާ ހަމަކަށަވަރުން ޝިރްކު ކޮށްފިއެވެ." - Shuba's Hijama & Herbal Medicine Clinic\nއެސްފިންނާގެ އަޞްލަކީ މީހަކު އެހެންމީހެއްގެ ކިބައިގައި ހުރި ހުނަރުވެރިކަމެއްފެނި އެކަމަށް މާބޮޑަށް ޙަސަދަވެރިވެ، އޭނާގެ ނުބައި ހިތް އެކަމެއްގެ މައްޗަށް ފޯރުވުމެވެ. ނުވަތަ ފޯރުމެވެ. ޙަސަދަވެރިންގެ ކިބައިން ސަލާމަތްކޮށް ދެއްވުން އެދި ދެންނެވުމަށް އަންގަވާ މާތް ﷲ ވަޙީ ކުރައްވާފައިވެއެވެ. (وَمِن شَرِّ حَاسِدٍ إِذَا حَسَدَ) މާނައަކީ: ” އަދި حسد ވެރިޔަކު حسد ވެރިވެއްޖެހިނދު، އޭނާގެ ނުބައިކަމުންވެސްމެއެވެ”. އެސްފިންނާޖައްސާ ކޮންމެ މީހަކީ ޙަސަދަވެރިޔެކެވެ. ނަމަވެސް ކޮންމެ ޙަސަދަވެރިޔަކީ އެސްފިންނާ ޖައްސާ މީހެއް ނޫނެވެ. ޙަސަދަވެރިޔާ އަކީ އެސްފިންނާ ޖައްސާ މީހާ އަށް ވުރެ ޢާއްމު މީހަކަށްވާތީވެ، ހަސަދަވެރިޔާ ގެ ނުބައިކަމުން ސަލާމަތްކޮށްދެއްވުމަށް އެދުމުން އެސްފިންނާ ވެރިޔާވެސް އޭގެ ތެރޭގައި ހިމެނިގެން ދާނެއެވެ.\nއެސްފިންނާ އަކީ ޖެހޭ އެއްޗެއްކަން ޘާބިތުވާ އެތަށް ޙަދީޘް ތަކެއްވެއެވެ. އޭގެ ތެރޭގައި ބުޚާރީ އާއި މުސްލިމް ޢާއިޝާ ރަޟިޔަﷲ ޢަންހާ- ގެ ކިބައިން ރިވާ ކުރެއްވި ޙަދީޘް ހިމެނެއެވެ. (كان رسول الله صلى الله عليه وسلم يأمرني أن أسترقي من العين) މާނައަކީ: “އެސްފިންނާ އިން ސަލާމަތްވުމަށް ރުގްޔާ ހެދުމަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ ތިމަން ކަމަނާ އަށް އަމުރު ކުރެއްވިއެވެ”.\nއަދިވެސް ޙަދީޘް ކެރެއްވިއެވެ. (العين حق ولو كان شيء سابق القدر لسبقته العين) މާނައަކީ: “އެސްފިންނާ އަކީ ޙަގީގަތެކެވެ. ގަދަރަށްވުރެ ކުރިޔަށް އެއްވެސް އެއްޗަކަށް އެރޭނެނަމަ އެސްފިންނާ ކުރިޔަށް އެރީހެވެ”.\n((عن عائشة رضي الله عنها قالت : كان يؤمر العائن فيتوضأ ثم يغسل منه المعين) މާނައަކީ؛ “މާތް ﷲ ރުއްސުންލެއްވި އުއްމުލް މުއިމިނީނަ ޢާއިޝާގެ ކިބައިން ރިވާވެގެންވެއެވެ. އެސްފިންނާ ޖައްސާ މީހުން ވުޟޫކޮށްފައި އެފެނުން އެސްފިންނާ ޖެހުނު މީހާ ފެންވެރުވުމަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އަމުރު ކުރެއްވިއެވެ”.\nއެސްފިންނާ އިން ސަލާމަތްވުމަށްޓަކައި ކުރަންވީ ކަންތައްތައް :\nސޫރަތުލް ފާތިޙާ، އިޚްލާޞް، ފަލަގި، ނާސި، އަދި އާޔަތުލް ކުރްސީ ކިޔެވުން.\nއެސްފިންނާ އިން ސަލާމަތް ވުމަށް ޓަކައި ކިޔުމަށް ސުންނަތުގައި ވާރިދުވެފައިވާ ވިރްދު ތައް ކިޔުން، އޭގެ ތެރޭގައި: (أَعُوْذُ بِكَلِمَاتِ اللهِ التَّامَّاتِ مِنْ شَرِّ مَا خَلَقَ)، (أَعُوذُ بِكَلِمَاتِ اللَّهِ التَّامَّةِ مِنْ كُلِّ شَيْطَانٍ وَهَامَّةٍ وَمِنْ كُلِّ عَيْنٍ لامَّةٍ)، (بِاسْمِ اللَّهِ أَرْقِيكَ مِنْ كُلِّ شَيْءٍ يُؤْذِيكَ مِنْ شَرِّ كُلِّ نَفْسٍ أَوْ عَيْنِ حَاسِدٍ اللَّهُ يَشْفِيكَ بِاسْمِ اللَّهِ أَرْقِيكَ)، އަދި ހެދުނާއި ހަވީރުގެ ދުޢާތައް، ނިދަން އޮށޯންނަމުން ކިޔަން ވާރިދުވެފައިވާ ދުޢާތައް، ނިދިން ތެދުވެފައި ކިޔަން ވާރިދުވެފައިވާ ދުޢާތައް ކިޔާ ސަލާމަތްކަން ލިބިގަތުން ހިމެނިގެންވެއެވެ.\nތަވީދު އެޅުމާ ބެހޭގޮތުން ސަލާމާއި ޞަލަވާތްލެއްވި ކީރިތި ރަސޫލާ ޙަދީޘް ކުރައްވަނީ ((من تعلق تميمة فقد أشرك)) މާނައީ ” ތަވީދެއް އަޅައިފިމީހާ ހަމަކަށަވަރު ޝިރްކު ކޮށްފިއެވެ.” އެހެން ރިވާޔަތެއްގައި އައިސްފައިވާބަސް ފުޅެއްގެ މާނައިގައި ވެއެވެ. ” ތަވީދެއް އަޅާފައިވާ މީހަކަށް ސަލާމާއި ޞަލަވާތް ލެއްވި ކީރިތި ރަސޫލާޙަދީޘް ކުރެއްވިއެވެ. މިއީ ކޮން އެއްޗެއް ހެއްޔެވެ؟” އެހިނދު އޭނާ ދެންނެވިއެވެ. ތިމަން ބަލިކަމުން އަޅާފައިވާ އެއްޗެކެވެ. ސަލާމާއި ޞަލަވާތް ލެއްވި ކީރިތި ރަސޫލާ ޙަދީޘް ކުރެއްވިއެވެ. “ތިޔަ ނަގާށެވެ! އޭގެ ސަބަބުން ތިބާއަށް ބަލިމަޑުކަން އިތުރުވުން ނޫނީ ނުވެއެވެ. ތިބާ އަތުގައި ތިޔަވާ ހާލުގައި ތިބާ މަރުވެއްޖެ ނަމަ ތިބާ ދުވަހަކުވެސް ކާމިޔާބު ނުވާނެއެވެ.”\nމިއަރޓިކަލްއަކީ ނޫރުލް އިސްލާމް ވެެބްސައިޓްގައި އައްޝައިޚް މުޙައްމަދު ޢިޔާޟު ލިޔުއްވައިފައިވާ އަރޓިކަލްއެެކެެވެެ.


Thadhaa Nulaa Vihan Beynunvaa Nama Dhaanvee ADK Ah - Vaguthu\nތަދާ ނުލާ ވިހަން ބޭނުންވާނަމަ ދާންވީ އޭޑީކޭއަށް\n5 މަސް ކުރިން ( އޮކްޓޯބަރ 6, 2019 )\nރާއްޖޭގެ އެންމެ ފުރަތަމަ ޕްރައިވެޓް ހޮސްޕިޓަލް ކަމުގައިވާ އޭޑީކޭގައި ތަދާ ނުލާ އަންހެނުން ވިއްސަން ފަށައިފިއެވެ.\nއެ ކަން އެ ހޮސްޕިޓަލްގައި ކުރިއަށްގެންދާތާ ދުވަސްކޮޅެއް ވެއްޖެއެވެ. އާއްމުންގެ ފަރާތުން ބޮޑު ތަރުހީބެއްވެސް އެކަމުގައި ލިބެއެވެ.\nއެކަމާއި ގުޅޭގޮތުން މައުލޫމާތުދެއްވަމުން އޭޑިކޭގެ މެނޭޖިންގ ޑިރެކްޓަރ އަހުމަދު އައްފާލް ވިދާޅުވީ، އެ ހޮސްޕިޓަލްގައި ތަދާ ނުލާ ވިއްސުމުގެ ހިދުމަތް ދެމުން އަންނަތާ އަށް ވަރަކަށް މަސް ވެދާނެ ކަމަށެވެ.\nއައްފާލް ވިދާޅުވީ، ތަދާ ނުލާ ވިހެއުމަކީ ބައެއް މާބަނޑު އަންހެނުން ބޭނުންވާ ކަމެއް ކަމަށާއި، އެ ހިދުމަތް ހޯދުމަށް ވިހެއުމާއި ހަމައަށް އެ ހޮސްޕިޓަލްގެ ޑޮކްޓަރުންނަށް ދައްކާ، އެކަން ކުރެވޭނެ މަގު ހޯދި ކަމަށެވެ.\nއައްފާލް ފާހަގަކުރެއްވިގޮތުގައި، ތަދު ނުލާ ވިހަން ބޭނުންވާ މާބަނޑު އަންހެނުންނަށް ހާއްސަ ޓީމެއް އެ ހޮސްޕިޓަލްގައި މަސައްކަތް ކުރާނެއެވެ. އެ ޓީމްގައި ގައިނީ ޑޮކްޓަރުންނާއި، ހޭނައްތާ ޑޮކްޓަރުން ހިމެނޭނެއެވެ.\nތަދާ ނުލާ ވިހެއުމާއި ގުޅޭގޮތުން އެކި މީހުންގެ ހިޔާލު ތަފާތެވެ. ބައެއް މީހުން ބުނަނީ އެ މީހުން ވިހަން ބޭނުންވަނީ ވިހެއުމުގެ ތަދާއި އެކުގައި ކަމަށެވެ. ނަމަވެސް ތަދާ ނުލާ ވިހަން ބޭނުންވާ މީހުން މަދެއް ނޫނެވެ. އެގޮތް ބޭނުންވާ ފަރާތްތަކުން އަވަހަށް އޭޑީކޭއަށް ގޮސް ޑޮކްޓަރަށް ދައްކައިގެން، އެ ހިދުމަތް ހޯދާށެެވެ.\nއޭޑީކޭ އިން ގޭގެއަށް ގޮސްް ބަލި މީހުންނަށް ފަރުވާ ދެނީ\nކޮވިޑް-19: އޭޑީކޭގެ އޯޕީޑީ ގަޑިތަކަށް ބަދަލު ތަކެއް\nއޭޑީކޭ ހޮސްޕިޓަލުގައި ހުރި ސެނަޓައިޒާތަކެއް ވަގަށް ނަގައިފި\nތަދާ ނުލާ ވިއްސީމަ ދަރި އެއް އުފަން ކުރަން އަޅާ ވޭން ކިހިނެއް އިހުސާސް ކުރެވޭނީ\nއޮކްޓޯބަރ 6, 2019 14:09\nފާޑުފާޑުގެ ބާރުގަދަ ބޭސްތަށް ދިންދިނީނުން އެއްވެސް ތަދެއް އިހުސާސްނުކުރެވޭ. އެކަމަކު ކުއްޖާއަށާއި މަިމީހާއަށް ބޮޑެތި ގެއްލުން ވަރަށް ތާހިރެންނުން.\nއޮކްޓޯބަރ 6, 2019 14:52\nމީގެ ޕުރޮސީޖާ އާއި އެކުލެވޭ ރިސްކުތައް ކިޔާލަ ދިންނަމަ ވަރައް ރަނގަޅުވީސް.\nއޮކްޓޯބަރ 6, 2019 14:55\nވިހެއުމުގަ އެ ވޭނަކީ ހަގީގަތުގަ މައިވަންތަކަމުގެ ލޯބީގެ އަސްލު\nއޮކްޓޯބަރ 6, 2019 15:47\nތަދު އިހުސާސް ވުމަކީ ވެސް ނިޢުމަތެއް. އަދި ހަަމަ އެހެންމެ ވިހާއިރު ވާ ތަދަކީ ފޮނި މީރު އިހުސާސެއް.\nއޮކްޓޯބަރ 6, 2019 16:16\nތަދު އިހުސާސް ނުވަންޏާ އެއީ ނެޓުރަލް ބާރތެއް ނޫން.. ތަދު ލައްވާފަ ވަނީ ސަބަބަކައް.\nއޮކްޓޯބަރ 6, 2019 16:24\nފުލޭ ބެނޫން، ހަދާ ނަމަ ކިހާ ރަނގަޅު. އެއްވެސް ތަދެއް ނުވާނެ.\nއޮކްޓޯބަރ 6, 2019 17:10\nތަދާނުލާ ކިތައް ރުފިޔާއަށްތަ ތިކަން ވަނީ\nއޮކްޓޯބަރ 6, 2019 19:46\nއިޒް އިޓް އެޕިޑުރަލް؟\nއޮކްޓޯބަރ 6, 2019 22:28\nދީނީ ގޮތުން ބުރާންތި ވިޔަސް ތީ ދެން ބޮޑު ވަރު މައިމީހާއައް ތަދާވޭން އިޙުސާސް ނުކުރެވޭ ގޮތް ހަދައިގެން ދަރިޔަކު ދުނިޔެއައް އުފަން ކުރުމަކީ ﷲ ގެ ފަލުލުވަންތަކަމައް ގޮއްޖަހަން ޔަހޫދީން ކުރާ ކަމެއް\nއޮކްޓޯބަރ 7, 2019 22:32\nވަރަށް ވެސް ވާހަކަ މޮޅު އެކަމަކު ކަންތައްތައް ވަނީ އެހެނެއް ނޫން. ބަނޑުބޮޑު މީހާ ގޮސް ބަނޑުގަ ރިއްސާވާހަކަ ބުނީމަވެސް ބަވާލާ ފަހަރުވެސް އެބައާދޭ! ޢަދި ރިއްސާތާ ގިނަދުވަސްވެ އެމީހުން ވަކިގޮތެއް ނުނިންމައިގެން ގޮސް ޕޭޝަންޓް ސިޒޭރިން ހަދާދޭށޭ ބުނީމަ ބަވާފަ ތިވަރަށް ކެއްނުކުރެވޭއިރު ދަރިއަކު ހޯދީ ކީއްކުރަންހޭވެސް އަހާފަ އެބަހުރި! ގޭގަ އޮންނާނެ ތަންކޮޅެއް ނެތިގެން ރުފިޔާ ދީފަ އެތާ އޮންނާކަށްނޫން މިދަނީކީ!


Hulhumale gai hunna Taxi centre eh falhaalai, phone eh vagah nagaifi - One Online\nބުރިޖް މަތިން ޓެކްސީއެއް ދަތުރު ކުރަނީ ---\nހުޅުމާލޭގައި ހުންނަ ޓެކްސީ ސެންޓަރެއް ފަޅާލައި، ފޯނެއް ވަގަށް ނަގައިފި\nހުޅުމާލޭގައި ހުންނަ 3351515 ޓެކްސީ ސެންޓަރު ފަޅާލައި، އެތަނުން ވައްކަންކޮށްފިއެވެ.\nފުލުހުންގެ މީޑިއާ އޮފިސަރު މިއަދު "ވަން" އަށް ވިދާޅުވީ ހުޅުމާލެ ޓެކްސީ ސެންޓަރެއްގެ ދޮރުގެ ބިއްލޫރިގަނޑު ތަޅާލައި ވައްކަން ކުރި މައްސަލައެއް މިއަދު ހެނދުނު 7:19 ހާއިރު ރިޕޯޓުކޮށްފައިވާ ކަމަށެވެ. އަދި އެ މައްސަލަ ތަހުގީގުކުރަމުން އަންނަ ކަމަށް ވިދާޅުވިއެވެ.\nމިކަމާ ގުޅިގެން ހުޅުމާލެ 3351515 ޓެކްސީ ސެންޓަރުން ވާހަކަ ދެއްކި މީހަކު "ވަން" އަށް ބުނީ، އެ ސެންޓަރުގެ ބިއްލޫރިގަނޑެއް ތަޅާލައިގެން ވަދެ ވަގަށް ނަގާފައި ވަނީ ފޯނެއް ކަމަށެވެ. އެ ފޯނަކީ އެތަނުގައި ބޭނުންކުރަން ބާއްވާފައި އޮންނަ ފޯނެއް ކަމަށް ބުންޏެވެ.\n"އެތަނުގައި ފައިސާއެއް ނުހުންނާނެ. ހަމައެކަނި މުވާސަލާތީ ގޮތުން ބޭނުންކުރާ ފޯނު ވަގަށް ނެގީ. އެއީ އެތަނުގައި ބާއްވާފައި އޮންނަ ފޯނެއް." ޓެކްސީ ސެންޓަރުގެ ފަރާތުން ވާހަކަ ދެއްކި މީހަކު ކިޔައި ދިނެވެ.\nއޭނާ އިތުރަށް ބުނީ އެތަން ފަޅާލާފައި ހުރިކަން އެނގުނީ މިއަދު ހެނދުނު 6:15 ހާއިރު އެތަނަށް ޑިއުޓީއަށް ދިޔައިރު ކަމަށެވެ. އެގޮތުން ފިހިގަނޑެއް ބޭނުންކޮށްގެން ކުޑަދޮރުވެސް ވަރަށް ބޮޑަށް ފޭކޮށްފައި ހުރި ކަމަށާއި އެހެން ދޮރެއްގެ ބިއްލޫރިގަނޑު ތަޅާލާފައި ހުރި ކަމަށް ބުންޏެވެ.\nގުޅޭ ޓެގު ޕޮލިސް ހުޅުމާލެ ވައްކަމާއި ފޭރުން\nއޭޑީކޭގައި ބަލި މީހުންނަށް ޒިޔާރަތްކުރުން މަނާކޮށްފި\nއިތުރު 699 މީހުން ކޮވިޑުން ރަނގަޅުވެ، ޖުމުލަ 100،811 އަށް\nދެ ދުވަހަށްފަހު ކޮވިޑުގެ އަދަދުތައް 2000 އިން ދަށަށް، މިއަދު ޕޮޒިޓިވްވީ 1697 މީހުން\nދިގުރަށުގެ ކަރަންޓުގެ ހިދުމަތް ފުޅާކުރުމަށް ފޮނުވި ޖަނަރޭޓަރު ބޭނުންކުރަން ފަށައިފި


އަނދިރިފަރާތް 41 | Esfiya - Dhivehi Vaahaka Site\nއެހެނިހެން April 5, 2020\nއިރުކޮޅަކުން އަހަރެންގެ ފޯނަށް އިތުރު މެސެޖެއް އަތުވެއްޖެއެވެ. އަހަރެން ދާންޖެހޭ ތަނުގެ އެޑްރެސްއެވެ.\nބާރުބާރަށް ފާހާނާއިން ނިކުތުމަށްފަހު އަހަރެން އެޖެންސީގެ ސޫޓް ލާންފެށީމެވެ. އަތުގައި ހުރިއްޔާ ހުރި ހަތިޔާރެއް އެއްކުރަން ފެށީމެވެ.\nހުރިހާ ތައްޔާރީއެއް ވެގެން އަހަރެން ކޮޓަރިން ނިކުންނަން ހިނގައިގަތްތަނާ ކޮންމެވެސް މީހަކު ކޮޓަރީގެ ބެލް ޖަހާލައިފިއެވެ. ކާކުތޯ ބަލާލިއިރު ބޭރުގައި ހުއްޓިގެން ހުރި އަރޫން ފެނި އަހަރެންގެ އަތްފައި ފިނިވާން ފަށައިފިއެވެ. ހަދާނެ ގޮތެއް ނުވިސްނިފައި ހުއްޓާ އަނެއްކާވެސް އޭނާ ބެލް އަޅާލައިފިއެވެ.\nއަހަރެން ހަދަންވީ ކިހިނެއް ހެއްޔެވެ؟ އެމީހާ އަހަރެން ގާތު ބުނީ އެކަނި އަންނާކަށް ނޫން ހެއްޔެވެ؟ ނަމަވެސް އަރޫން އަހަރެން އެކަނި ދިޔަ ދޭނެ ހެއްޔެވެ؟ ފުންނޭވައެއް ބޭރުކޮށްލުމަށްފަހު އަހަރެން ދޮރު ހުޅުވާލީމެވެ.\nއަރޫންއަށް އަހަރެން ފެނުމާއެކު އޭނާގެ މޫނުމަތިން ފެނިގެން ދިޔައީ ހައިރާންކަމުގެ އަސަރުތަކެވެ. އެޖެންސީގެ ސޫޓުގައި ހަތިޔާރާއެކު ހުރި އަހަރެންގެ ބޮލުން ފެށިގެން ފަޔަށް ބަލާލުމަށްފަހު އޭނާ ދެލޯ ހަނިކޮށްލިއެވެ.\n“ޝުބް. މިއޯ؟ ކޮންތާކަށް ދާން ތިއުޅެނީ؟ މިޝަންގެ ކަމެއްތަ؟ ކީއްވެ އަހަންނަށް ނޭނގީ؟”\nއޭނާ ސުވާލުތައް ފަތިފައްޗަށް އަމުނާލިއެވެ.\n“އަހަރެން އެކަނި މިކަން ކުރަން ޖެހޭނީ..”\nއަރޫން ސީދާ އަހަރެންގެ ދެލޮލަށް ބަލާލިއެވެ. އެ ވިލުނޫކުލައިގެ ދެލޮލުގައި ވަނީ އާދަޔާ ޚިލާފު ވިދުވަރެކެވެ.\n“ވައި؟ ކީއްވެ؟ އަހަރެންމީ ޝުބްގެ ޕާޓްނަރެއް ނޫންތަ؟”\nއޭނާ ޝަކުވާގެ ރާގަކަށް އަހާލިއެވެ.\n“އަރޫން، ޕްލީޒް.. ވަގުތެއް ނެތް. އަހަރެން ދާން ޖެހޭ އެބަ..”\nއަހަރެން އޭނާއަށް ފަސްދީފައި ދާން ހިނގައިގަންނަމުން ވާހަކަދެއްކީމެވެ. ނަމަވެސް އޭނާ އަހަރެންގެ އަތުގައި ހިފެހެއްޓިއެވެ. ދަމާފައި ގެންގޮސް އޭނާގެ ކުރިމައްޗަށް ގެނައެވެ.\n“ބުނޭ.. ކޮންކަމެއް ތި ސިއްރުކުރަނީ؟”\nއޭނާ ހަރުކަށި ރާގަކަށް އަހާލިއެވެ. ސީދާ އަހަރެންގެ މޫނަށް ބަލަން ހުރެއެވެ.\nއަހަރެން ކަމެއް ސިއްރުކުރާކަން އޭނާއަށް އެނގުނީއެވެ. އަހަރެންގެ އަމިއްލަ ނަފުސަށްވުރެ ބޮޑަށް އަހަރެން އެނގޭނެ ހަމަ އެކަނި އިންސާނަކީ އަރޫންއެވެ. އޭނާއަށް މިވާހަކަ ކިޔައިދިނުން ނޫން އިތުރު ގޮތެއް އަހަންނަކަށް ނެތެވެ. އެހެންނޫނީ އަހަރެންގެ ބޮލަށް އުނދަގޫވާ ވަރަށް ސުވާލު އަހާނެއެވެ.\n“އަރޫން.. މިސްޓާރ ޒެޑްގެ މީހުން އަހަންނާ ކޮންޓެކްޓް ކޮށްފި.. ރައިނާ އެބަހުރި އެމީހުންގެ އަތްދަށުގަ.”\nއަހަރެން އޭނާގެ މޫނަށް ބަލާލަމުން ވާހަކަދެއްކީމެވެ. އަރޫންގެ ދެލޯ އިތުރަށް ހަނިވެގެން ދިއައެވެ.\n“ވަޓް؟ ކޮންތާކު ރައި ވީ؟”\nހާސްވެފައިވާ ރާގަކަށް އޭނާ އަހާލިއެވެ.\nއަހަރެން ކަންތައް ވެގެން ދިޔަގޮތް އޭނާއަށް ކިޔާދިނީމެވެ.\n“ސޯ.. އަހަރެން އެބަޖެހެ އެތަނަށް ދާން. އެކަނި.”\n“ނޫން. އަހަންނަށް ކިހިނެއްތަ ޝުބާ އެކަނި އެތަނަށް ފޮނުވާފަ ހަމަޖެހިގެން ހުރެވޭނީ؟”\nމިފަހަރު އޭނާގެ އަޑުގައި އެކުލެވިފައިވަނީ ހަރުކަށިކަމެވެ.\n“އެކަމަކު އަރޫން، އެ ކުށެއް ނެތް ކުޑަކުއްޖާ ސަލާމަތްކުރަން އަހަރެން އެބަ ޖެހެއޭ!”\nއަދިވެސް އަހަރެންގެ އަތުގައި ހިފަހައްޓައިގެން ހުރި އޭނާގެ އަތް ފޮޅުވާލަމުން އަހަރެން ބުނެލީމެވެ.\n“ދެން ޝުބްއޯ؟ ޝުބްގެ ފުރާނައަށް ނުރައްކާ ވިޔަކަސް ހެޔޮތަ؟”\nއަރޫން ރުޅިއައިސްފައި ވާހަކަދެއްކިއެވެ.\n“އާނ. އަހަންނަށް ހެޔޮ! އަހަންނަކަށް ނޭނގެ މިހާރު އަހަރެންމީ ކޮންކަމެއް ކުރާ ކާކު ކަމެއްވެސް! ހުރިހާ އެންމެނަށް އަހަރެންވީ މަރުވެފަ! އަހަރެން… އަހަރެން…”\nއަހަންނަކަށް އެ ޖުމްލައެއް ނުނިންމުނެވެ. އިޚްތިޔާރަކާ ނުލާ އަހަންނަށް ގިސްލަގިސްލާފައި ރޮވެން ފެށުނެވެ. ހިތުތެރޭގައި ހިފަހައްޓައިގެން ހުރި އިހުސާސްތައް ފުރިގެން ބަންޑުން ވާންފެށީއެވެ. ރޮމުން ގިސްލަމުން އަހަންނަށް ތަޅުންގަނޑު މައްޗަށް ތިރިވެވުނެވެ.\nއަހަރެން ދެން ހަދަންވީ ކިހިނެއް ހެއްޔެވެ؟ މިގޮތުގައި އަހަންނަށް ކެއްވާނީ ކިހާވަރަކަށް ހެއްޔެވެ؟ މިގޮތުގައި އަހަންނަށް ކެއްވާނީ ކިހާ ދުވަހަކަށް ހެއްޔެވެ؟\nއަރޫން ތިރިވެ އަހަރެންގެ ކޮނޑުގައި ހިފަހައްޓާލީ މަޑުމަޑުންނެވެ.\n“ދެން އަހަރެންނޯ؟ އަހަރެންމީ ކާކު؟ އަހަރެންނަކަށް ޝުބާއެއް މަރެއް ނުވެއޭ. އަހަރެން މިހުރީނު ޝުބް ކައިރީގަ..”\nއަހަރެންގެ ބޮލުގައި ފިރުމަމުން އޭނާ ވާހަކަދެއްކީ އޯގާތެރި ގޮތަކަށެވެ. އެއަޑު އަހަރެންގެ ކަންފަތުގައި ޖެހުމާއެކުވެސް އަހަރެންގެ ހިތަށް ކުޑަވަރެއްގެ ހަމަޖެހުމެއް ލިބިގެން ހިނގައްޖެއެވެ. އަހަރެން އަވަސްއަވަހަށް ދެލޮލުން ފޭބި ކަރުނަތައް ފުހެލައި، ހަމަޖެހެން މަސައްކަތްކުރީމެވެ.\nއަރޫންގެ މޫނަށް ބަލާލިހިނދު އަހަންނަށް އިހުސާސްކުރެވުނީ ރައްކާތެރިކަމެވެ. އެހެން އެކަކު އަހަރެންގެ ނެތަސް، އޭނާ އަހަރެންގެ ކައިރީގައި އެހުރީއެއް ނޫން ހެއްޔެވެ؟ އެކަމުންވެސް އަހަންނަށް ކުޑަވަރެއްގެ ހިތްވަރެއް ލިބިގެން ހިނގައްޖެއެވެ.\nއަހަރެން ރުއިން ހުއްޓާލުމުން އޭނާ އަހާލިއެވެ. އަހަރެން ކޮޅަށް ތެދުވުމަށްފަހު އަވަސްއަވަހަށް ބޯޖަހާލީމެވެ.\nއަރޫންއާ ދިމާއަށް ބަލާލަމުން އަހަރެން ބުނެލީމެވެ. އެއާއެކު އޭނާގެ މޫނުމަތީގައި ދުވެލީ ފަނޑު ހިނިތުންވުމެކެވެ.\nއަހަރެމެން މިހާރު މިތިބީ ވެޔޮފުށީގައެވެ. އެޖެންސީ ހުންނަ ރަށް، ވިނަދޫ އާ 30 މިނެޓު ދުރުގައި އޮތް ފަޅުރަށެކެވެ.\nއެރަށުގެ ގޮނޑުދޮށުގައި ފައި ޖެހުމާއެކީ އަހަރެމެން ދެމީހުން ސަމާލުވީމެވެ. ދީފައިވާ އިރުޝާދާ އެއްގޮތަށް އަހަރެމެން މަޑުމަޑުން ކުރިއަށް ދާންފެށީމެވެ. ގަސްބޯ ވަލުތެރެއަށް ވަދެވުމާއެކު އަހަރެން އެކި ކޮޅުކޮޅު ހޯދާލީމެވެ. މުޅި އެހިސާބަށް ވެރިވެފައިވަނީ ހަމަހިމޭންކަމެވެ. ވަގުތަކީ އިރުއޮއްސެމުން ދިޔަ ވަގުތުކަމުން ފަޒާތެރެއަށް ވެރިވަމުން ދިއައީ އަނދިރިކަމެވެ.\nވަލުތެރޭގައި ހިންގަންފެށުމާއެކު ބިންމަތީގައިވާ މުރަނަ ފަތްތައް މުރުމުރު ލައިގެން ދާ އަޑު ފިޔަވާ އިތުރު އަޑެއް އެހިސާބުގަނޑަކުން ނީވެއެވެ. އެހާވެސް ހިމޭނެވެ. ކީއްވެގެން ހެއްޔެވެ؟ މާ ހިމޭނެވެ. މިތަނުގައި ކާޅެއް ކޮވެއްޔެއްހާ ހިސާބުވެސް ނޫޅެނީ ހެއްޔެވެ؟\nއަހަރެން އަރޫންއާ ދިމާއަށް އެނބުރުނީމެވެ. ނަމަވެސް އޭގެކުރިން އަހަރެންގެ ލޮލުގައި އަޅައިގަތީ އޭނާގެ ފަހަތުގައި، މޫނު ނިވާކޮށްގެން ހުރި މީހާއެވެ.\nއަހަރެން އެއްޗެކޭ ބުނަން މަސައްކަތްކުރީމެވެ. ނަމަވެސް އަހަންނަށް ނުލިބުނީ ވަގުތެވެ. ކޮންމެވެސް މީހަކު އައިސް އަހަރެންގެ ހަށިގަނޑުގައި ހިފަހައްޓައިފިއެވެ. ސިރިންޖެއް ކަހަލަ އެއްޗެއް އަހަރެންގެ ކަރަށް ހަރާލައިފިއެވެ. ބަސްބުނާހާ ކުޑަ ވަގުތުކޮޅެއްގެ ތެރޭގައި އަހަރެންގެ މޫނުމައްޗަށް އަނދިރިވާން ފަށައިފިއެވެ. ހަށިގަނޑުން ވާގި ދޫވާން ފަށައިފިއެވެ. ދެލޯ މެރިގެން ދިޔަވަގުތު އަހަރެންނަށް ފެނުނީ އަރޫން ބިންމައްޗަށް ވެއްޓެމުން ދިޔަ މަންޒަރެވެ.\nއަހަރެންގެ ހަށިގަނޑަށް އިހުސާސްކުރެވެމުން ދިއައީ ފިނިކަމެވެ. އުނދަގޫ ގޮތަކަށް ދެލޯ ހުޅުވާލި ވަގުތު އެޅިގެން ދިޔަ ގަދަ އަލީގެ ސަބަބުން އަހަންނަށް ދެލޯ ހަނިކޮށްލެވުނެވެ. އެއްއަތުން ދެލޯ ކުޑަކޮށް ނިވާކޮށްލަމުން އަހަރެން ތެދުވަން ފެށީމެވެ. އަހަރެންނަށް އޮވެވުނީ ބިއްލޫރި ކޮށްޓެއް ކަހަލަ ތަނެއްގައެވެ.\nހަށިގަނޑަށް ވަރުބަލިކަން އިހުސާސްކުރެވެމުން ދިޔަ ނަމަވެސް އަހަރެން ގަދަކަމުން ކޮޅަށް ތެދުވީމެވެ. ތަންކޮޅެއް ދުރުގައި، އެތަނުގެ ތަޅުންގަނޑު މަތީގައި އޮތް އަރޫން އަހަރެންގެ ލޮލުގައި އަޅައިގަތީ އެވަގުތެވެ.\nއެކި ފަރާތްފަރާތް ބަލައި ހޯދަމުން އަހަރެން އޭނާ އޮތް ދިމާއަށް ހިނގައިގަތީމެވެ. މިހާ ހިސާބުން މިކަންތައް މި ނިމުނީ ހެއްޔެވެ؟ މި މިޝަން ފެއިލްވީ ހެއްޔެވެ؟ މިސްޓާރ ޒެޑްގެ މީހުންގެ އަތްދަށަށް އަހަރެމެން ގެނެވުނީ ހެއްޔެވެ؟\nއަރޫންގެ މޫނުގައި ދެތިން ފަހަރު ޖަހާލަމުން އަހަރެން އޭނާގެ ނަމުން ގޮވާލީމެވެ. ލަސްލަހުން އެސްފިޔަތައް ތަޅުވާލަމުން އޭނާ ދެލޯ ހުޅުވާލިއިރު އެމޫނުމަތިން ފެނިގެން ދިއައީ ހައިރާންކަމުގެ އަސަރުތަކެވެ. އިރުކޮޅެއްވަންދެން މައްޗަށް ބަލަން އޮތުމަށްފަހު އޭނާ ކުއްލިއަކަށް ތެދުވެ އިށީނީ އެއްޗެއް ހަނދާންވެގެން އުޅޭފަދަ ގޮތަކަށެވެ.\n“އެމީހުން، އަހަރެމެން އަތުލައިގަތީ؟”\nއަވަސްއަވަހަށް އޭނާ ސުވާލުކޮށްލިއެވެ. އަހަރެން އިސްޖަހާލީމެވެ. އާއެކޭ ބުނުމުގެ ގޮތުން މަޑުމަޑުން ބޯޖަހާލިހިނދު އަހަންނަށް އަނެއްކާވެސް އެ ނާކާމިޔާބީގެ އިހުސާސް ކުރެވެން ފަށައިފިއެވެ.\nއަރޫން އެކި ފަރާތްފަރާތަށް ނަޒަރު ހިންގާލިއެވެ. އެއަށްފަހު ދެއަތަކަށް ބޯ ހޫރާލިއެވެ. އަހަރެމެންނަށްވުރެ އެމީހުން މާ ހުޝިޔާރެވެ.\nއިރުކޮޅެއްނުވެ އަހަރެމެން ތިބި ކޮޓަރީގެ ދޮރު ކެހިގެން ހިނގައްޖެއެވެ. އަހަރެން ސަމާލުވީމެވެ. ތެދުވެގެން ގޮސް ބިއްލޫރިގަނޑު ކައިރީގައި ހުއްޓެލީމެވެ.\nއެ އަންނަ މީހަކާ ސާބިތުކަމާއެކު ކުރިމަތިލާން އަހަރެން ބޭނުމެވެ. ބިރުނުގަންނަކަށް އަންގަން އަހަރެން ބޭނުމެވެ. ބަލި ޤަބޫލުނުކުރާކަން އަންގަން އަހަރެން ބޭނުމެވެ.\nއަރޫންވެސް އައިސް އަހަރެންނާ ދާދި ގާތުގައި ހުއްޓުނެވެ. އޭނާގެ ދެއަތް ވަނީ މުއްކެވިފައެވެ. އެ ކަޅުކަންގަދަ ދެބުމަ ވަނީ ގޮށްޖެހިފައެވެ. އެ ވިލުނޫކުލައިގެ ދެލޮލުން އަހަންނަށް ފެންނަމުން ދިއައީ ރުޅިވެރިކަމެވެ.\nއެތެރެއަށް ވަދެގެން އައި މީހާގެ ފިޔަވަޅުތައް ކައިރިވަމުން ދިޔަ ވަރަކަށް އަހަރެންގެ ހިތް ދިއައީ ނުތަނަވަސް ވަމުންނެވެ. މޫނާއި ބޯ ނިވާވަރުގެ މާސްކެއް އަޅައިގެން ހުރި އެމީހާއަކީ ހަމަ ގައިމުވެސް އަންހެނެކެވެ. އެކަން އޭނާގެ ހިނގުމާއި ހަށިގަނޑަށް ބަލާލާފައި އެނގެއެވެ.\nބިއްލޫރިގަނޑުގެ އަނެއްފަރާތުގައި، އަހަރެމެންނާ ދާދި ގާތުގައި އޭނާ ހުއްޓިއްޖެއެވެ. ދެލޯ ހަނިކޮށްލަމުން އޭނާ އަހަރެމެން ދެމީހުންގެ ބޮލުން ފެށިގެން ފަޔަށް ނަޒަރު ހިންގާލިއެވެ. މަޑު ހިނިގަނޑަކަށްފަހު އޭނާ ބޮލުގައި އަޅާފައިވާ މާސްކު ނެގިއެވެ. އޭރު އެ އަންހެންކުއްޖާގެ މޫނުމަތީގައި ކުރެހިފައި ވަނީ ނުލަފާ ހިނިތުންވުމެކެވެ.\nވަށް މޫނެއްގެ ވެރިއެކެވެ. ފަން އިސްތަށިގަނޑު ދެފަރާތައް އައްސާލާފައި ވީއިރު އެއީ އުމުރުން ފުދޭވަރަކަށް ހަގު އަންހެން ކުއްޖެއްކަން ހަމައެކަނި އޭނާގެ މޫނަށް ބަލާލާފައިވެސް އެނގެއެވެ. ހީވަނީ ފަނަރަ ސޯޅަ އަހަރުގެ އަންހެން ކުއްޖެއް ހެންނެވެ.\nސީދާ އަހަރެންގެ މޫނަށް ބަލަހައްޓައިގެން ހުރެ އޭނާ ވާހަކަދެއްކީ މަލާމާތުގެ ރާގަކަށެވެ. އަހަރެންގެ ލޭ ހޫނުވަމުން ދިޔައެވެ. މި އަންހެންކުއްޖާ އަކީ މިސްޓާރ ޒެޑްގެ ކާކު ހެއްޔެވެ؟ މިއީ ވެސް ހަމަ އޭނާއަށް މަސައްކަތްކޮށްދޭ އަންހެންކުއްޖެއް ހެއްޔެވެ؟\nއޭނާ ދެން ބަލާލީ އަރޫންއާ ދިމާއަށެވެ.\n“އެންޑް އޮފްކޯސް.. އަރޫން..”\nއަރޫންއާ މުޚާތަބުކޮށް ވާހަކަދެއްކިއިރު އެ މޫނުމަތީގައިވާ ހިނިތުންވުން އިތުރަށް ފުޅާވެގެން ދިޔައެވެ.\nއަހަރެން އަރޫންއާ ދިމާއަށް ބަލާލީމެވެ. އޭރު އެމޫނުމަތިން ފެންނަމުން ދިޔަ އަސަރުތައް ބުނެދޭން އުނދަގުލެވެ. އެ ނިތްކުރިމަތިން ދާތިކިތައް ފާޅުވަމުން ދިޔައިރު، އޭނާގެ ލޯ އެ އަންހެންކުއްޖާގެ މޫނާ ވަކިނުވެއެވެ. ކަޅިވެސް ޖަހާނުލާ އަރޫން އެ އަންހެންކުއްޖާއާ ދިމާ އެބަލަނީ ކީއްވެ ހެއްޔެވެ؟ އެ މޫނުމަތިން ފެންނަމުން އެދަނީ ކޮންކަހަލަ އަސަރުތަކެއް ހެއްޔެވެ؟ ބިރުވެރިކަން ހެއްޔެވެ؟ ހައިރާންކަން ހެއްޔެވެ؟\nވައި އަޑެއްގެ ސިފައިގައި އަރޫންގެ އަނގައިން ނިކުމެގެން އައީ އެ ނަމެވެ.\nއަހަރެންގެ ކުރިމަތީގައި ހުއްޓިގެން އެހުރީ ހަމަ ރާޔާ ހެއްޔެވެ؟ ކޮއްކޮއެއް ފަދައިން އަހަރެން ލޯބިވާ ރާޔާ ހެއްޔެވެ؟ އެޖެންސީގައި އަބަދު އަހަރެން ސަމާސާކޮށް ބެހި ހަދާ ރާޔާ ހެއްޔެވެ؟ މިއީ ހަމަ ހަޤީޤަތެއް ހެއްޔެވެ؟\nވައި އަޑެއްގެ ސިފައިގައި އަހަރެންގެ ދުލުން އޭނާގެ ނަން ބޭރުވެގެން އައެވެ.\nރާޔާ ހެއްޔެވެ؟ އަހަރެމެންގެ އެޖެންސީއަށް ބޭވަފާތެރިވެގެން އެއުޅެނީ ހަމަ ރަޔާ ހެއްޔެވެ؟ މިއޮއް ހުރިހާ ދުވަހަކު އެޖެންސީގައި އުޅުނު މިސްޓާރ ޒެޑްގެ ސްޕައި އަކީ ރާޔާ ހެއްޔެވެ؟ އަހަރެމެންނާ އެހާ ކައިރީގައި އުޅުނު އިރުވެސް އަހަރެމެން އެކަކަށްވެސް ނޭނގުނެއް ނޫން ހެއްޔެވެ؟ މި މައުސޫމް މޫނުގެ ވެރި އަންހެންކުއްޖާ ހަމަ ރީއްޗަށްވެސް އަހަރެމެން އެންމެންނަށް އޮޅުވާލައިފިއެވެ.\n“ޖީޒް. ދަ ލުކް އޮން ޔުއާރ ފޭސް..”\nނުލަފާ ހިނިގަނޑަކާއެކު އޭނާ އަހަންނާ ދިމާއަށް ބުނެލިއެވެ. މަލާމާތްކުރާ ބީދައިންނެވެ.\n“ވަރަށް ހައިރާންވެއްޖެ ދޯ އަހަރެން ފެނުނީމަ؟”\nއޭނާ ފޮނިވެލާފައި އަހާލިއެވެ.\nހައިރާން ކީއްކުރަން ހެއްޔެވެ؟ އަހަރެން މިހުރީ ހަމަ ކޮސްވެފައެވެ. ވިސްނަންވީ ކޮން އެއްޗެއް ކަން ނޭނގިފައެވެ. އަހަންނަށް މިކަންތައް ހަޖަމު ކުރެވޭނީ ކިހިނަކުން ހެއްޔެވެ؟\n“ކިހިނެއްތަ އަހަރެންގެ އެކްޓިންގް އެޖެންސީ ތެރޭގައި؟”\nއޭނާ އަހާލިއެވެ. އަހަންނަށް ދަތްކުނޑި ވިކާލެވުނެވެ. އެންމެންނަށް އޮޅުވާލެވުސް މިހާ ފޮނިވާންޖެހޭ ހެއްޔެވެ؟\n“ހަމަ އެވޯޑެއް ދޭވަރުވޭ.”\nއައި ރުޅީގައި އަހަންނަށް ބުނެވުނީ އެހެންނެވެ.\nކުޑަކޮށް ގުދުވެލަމުން އޭނާ ވާހަކަދެއްކިއެވެ.\n“ކީއްވެ ކުރިކަމެއްތީ؟ މިސްޓަރ ޒެޑަށް މަސައްކަތްކޮށްދީގެން ރާޔާއަށް އޮތީ ކޮން ފައިދާއެއްތަ؟”\nއަހަރެން ސުވާލުކުރީމެވެ. އޭރު އަހަރެންގެ އަޑުގައި މަޑު ތުރުތުރެއް އުފެދިފައި ވިއެވެ.\n“އަހަރެން އެޖެންސީއަށް ޖޮއިންވީ ކަމަކު ދޯ. އަހަރެން މީހަކަށް ހަދައިދިން މީހަކީ އޭޑީ. އައި އޭމް އޯލްވޭސް ލޯޔަލް ޓު ހިމް.”\nއެހެންވީމާ މިއީ މާކުރީއްސުރެ މިސްޓާރ ޒެޑްގެ މީހުން ރޭވި ރޭވުމެކެވެ. ރާޔާ އަކީ އެންމެ ކުރީއްސުރެވެސް އެމީހުންގެ ރޭވުމުގެ ބައެކެވެ. އޭނާ އެޖެންސީއާ ގުޅުނީ މި ސަބަބަށްޓަކާ ހެއްޔެވެ؟ އަހަރެމެންނަށް ދޯކާ ދޭން ހެއްޔެވެ؟ އަހަރެން ހުރީ ބުނާނެ އެއްޗެއް ނޭނގިފައެވެ. ބަސް ހުއްޓިފައެވެ.\n“ސޯ.. ގެޓް ރެޑީ ޓު ޑައި ސޫން..”\nއޭނާ އެހެން ބުނުމަށްފަހު ހީލިއެވެ. އޭނާގެ ހިތުގައި އަހަރެމެންނަށްޓަކާ ހަމަ ހަމްދަރުދީގެ ކަންފުޅެއްވެސް ނެތެވެ. ހުންނާނީވެސް ކިހިނެއް ހެއްޔެވެ؟ މިސްޓާރ ޒެޑްއަށް މަސައްކަތްކޮށްދޭ މީހެއް ވިއްޔާއެވެ.\n“ރާޔާ، ފަހުން އަދި ދެރަވާންޖެހޭނެ.”\nރުޅިއައިސްގެން ތުރުތުރުލާ ހާލު އަހަރެން އޭނާއާ ދިމާއަށް ބުނެލީމެވެ.\n“އެއީ ކީއްވެ ދެރަވާން ޖެހޭނީ؟ އަހަރެން ވާންވީ އުފަލެއް ނޫންތަ؟”\nއޭނާ އަހަންނަށް މަލާމާތްކޮށްލިއެވެ.\n“އެއޮއް ކުޅަދާނަ ޑެލްޓާވެސް އެހުރީ އަހަރެމެންގެ އަތްދަށުގަ ވިއްޔަ.”\nއޭނާ ޝުބާއާ ދިމާއަށް ބަލާލަމުން ބުނެލިއެވެ.\nޝުބާގެ މޫނުމަތިންވެސް ފެންނަމުން ދިޔައީ ރުޅިވެރިކަމުގެ އަސަރުތަކެވެ. ނަމަވެސް އޭނާ ދިއައީ ހަމަޖެހެން މަސައްކަތްކުރަމުންކަން އޭނާގެ ހަރަކާތްތަކުން ދޭހަވެއެވެ.\n“އަހަރެން އަތުލައިގަނެވުނީމަ ހުރިހާ ކަމެއް އެ ނިމުނީތަ؟ އެޖެންސީގައި އަހަރެންހާ ކުޅަދާނަ އިތުރު މީހުން ތިބޭނެ. ކަލޭމެން ހީކުރަނީ ކަލޭމެންނަށް ކާމިޔާބު ލިބޭނެކަމަށްތަ؟”\nޝުބާ ވާހަކަދެއްކިއެވެ. ހަރުކަށި ރާގަކަށެވެ. ސާބިތުކަމާއެކުގައެވެ. ބިރުގެ އެއްވެސް އަސަރެއް އެ މޫނުމަތިން ފެންނާކަށް ނެތެވެ.\n“ލިބޭނެ. މިއަދު އަހަރެމެން އެޖެންސީއަށް އެޓޭކް ކުރާނަން. އޭރުން މުޅި އެޖެންސީ އޮންނާނީ އަހަރެމެންގެ ބާރުގެ ދަށުގަ. އޭޑީގެ ބާރުގެ ދަށުގަ.”\nރާޔާވެސް ވާހަކަދެއްކީ ނިކަން ސާބިތުކަމާއެކުގައެވެ.\nއަހަރެން ހާސްވިއެވެ. އެމީހުން އެޖެންސީއަށް ހަމަލާދޭން އެއުޅެނީ މިއަދު ހެއްޔެވެ؟ އަހަރެމެން މިތަނަށް ގެނެސް ބަންދުކުރީ އެހެންވެގެން ހެއްޔެވެ؟\nއަދިވެސް އެއްފަހަރު އަހަންނާ ދިމާއަށް ރާޔާ ބަލާލިއެވެ.\n“ދެން ކަލޭމެންގެ މަރު އައިސް ޖެހެންދެން މިތަނުގައި ހުރޭ…”\nއެހެން ބުނުމަށްފަހު އޭނާ ދާން ހިނގައިގަތެވެ.\nއަހަރެން އޭނާއަށް ގޮވާލީމެވެ. ފިޔަވަޅުތައް މަޑުޖައްސާލަމުން އޭނާ އަހަންނާ ދިމާއަށް ބަލާލިއެވެ.\nއެންމެ ބޭނުންވި ސުވާލު އަހަރެން ކޮށްލީމެވެ.\nއޭނާގެ ހިތުގައި އެ ކުޑަ ކުއްޖާއަށްޓަކާވެސް އެއްވެސް ރަހުމެއް ނެތީހެއްޔެވެ؟ ރައިނާއަށް ވީނުވީއެއް ނޭނގޭ ހާލު މާޒް ކުރާ ހިތާމަ އެންމެ ކައިރިން ދުތް މީހާ އަކީ އޭނާއެވެ. އެކަމަކުވެސް އެހިތުގައި ހަމްދަރުދީގެ ކަންފުޅެއްވެސް ނެތީ ހެއްޔެވެ؟\n“ރައިނާ ދޯ.. އެކުއްޖާއަށް މާ ރަނގަޅު ދިރިއުޅުމެއް އޭޑީ ހޯދަދޭނެ. އަހަންނަށް އޭނާ ރަނގަޅު ދިރިއުޅުމެއް ހޯދައިދިން ފަދައިން..”\nއެހެން ބުނުމަށްފަހު އޭނާ އެތަނުން ނިކުމެގެން ދިއައެވެ.\nOh no.. dhen kihinehbaa vaany.. lm waiting fr nxt..\nDhuvasgandakah fahu anekkaa ves vaahaka kiyaalan libijje\nekam maalahun up kuraathee nuvey kiyaahitheh\nEha ginain dhuvas koffa genesdhin iruves haadha kurey\nYeah pls liyaa get the storyy soon\nLiyaa whn will u update the next part\nliyaa i have been waiting4soooo many days now upload it fast plxx ….\nliyaa siss… sis balee thr\nތިޔަ ލޯބީގާ 5\nFeatured ހިތާމަ އުފެއްދުންތެރި ލިޔުން އެހެނިހެން މަޖާ ލޯބި November 20, 2020\nKANDU FEN – ކަނޑުފެން\nއެހެނިހެން ލޯބި October 5, 2015\nވީމޭ އިންތިޒާރުގައި – 11\nހިތާމަ އުފެއްދުންތެރި ލިޔުން އެހެނިހެން ލޯބި January 29, 2022\nހިތާމަ އެހެނިހެން ލޯބި February 20, 2018\nއައިނާ (2) 6\nހިތާމަ އެހެނިހެން ލޯބި July 4, 2020\nފަތްގަނޑު ފުރޭތަ 15\nހިތާމަ ބިރުވެރި އެހެނިހެން މަޖާ January 13, 2021\nހިތާމަ އެހެނިހެން ލޯބި September 15, 2019


ޔޫރަޕްގައި ކުޅުނު އެންމެ ވަފާތެރި ފުޓްބޯޅަ ތަރިން\nއައްބާސް6ސެޕްޓެމްބަރ 20202މަސް\nޔޫރަޕްގެ ކްލަބްތަކަށް ގިނަ އަހަރުތަކެއް ވަންދެން ކުޅެފައިވާ މަޝްހޫރު ބައެއް ކުޅުންތެރިން\nފުޓްބޯޅައިގެ ވާހަކައަކަށް މީގެ ހަފްތާއެއްހާ ދުވަސްކުރިން މުޅިދުނިޔޭގައި ވެސް މިއޮތީ އެއް ވާހަކައެކެވެ. ލިއޮނަލް މެސީ ބާސެލޯނާ ދޫކޮށްލާ ވާހަކަ އެވެ. ކުޅިވަރު ސައިޓްތަކާއި ސޯޝަލް މީޑިއާ ގައިވެސް އެނޫން ވާހަކައެއްނެތެވެ. ބާސެލޯނާ އަށް މިފަހަރު މެސީ ގެއްލޭނެ ވާހަކައާއި ދެން މެސީ ގުޅޭނޭ ކްލަބުގެ ވާހަކަ އެވެ. ސޯޝަލް މީޑިއާ އޭރު ފުރުނީ މެސީގެ ފޮޓޯތަކުންނެވެ. ބާސެލޯނާ ނޫން އެހެންކޮންމެވެސް ޓީމެއްގެ ޖާޒީއާ އެކުގަ އެވެ. ކޮންމެއަކަސް މެސީ ބާސެލޯނާ ދޫކޮށްލަން ބޭނުންވާކަން އިއުލާން ކުރުމާއެކު ފެށުނު ކޯޅުންގަނޑު ނިމޭނެގޮތެއް ބަލަން މުޅިދުނިޔެ އިންތިޒާރުކުރަމުންދިޔަ އެވެ. މެސީ އާއި ބާސެލޯނާ އަކީ ވޭތުވެދިޔަ 16 ވަރަކަށް އަހަރު ގުޅި ލާމެހިފައިވީ ދެނަމެވެ. ބާސެލޯނާއާ އެކު މެސީ އެވެ. މެސީއާ އެކު ބާސެލޯނާ އެވެ. ޔޫރަޕްގެ އެންމެ މަތީ ލީގުތަކުގައި މިހާރު ކުޅޭ ކުޅުންތެރިންނަށް ބަލާނަމަ މެސީ އަކީ އެއް ޓީމަކަށް އެންމެ ގިނަދުވަހު ކުޅެފައިވާ ކުޅުންތެރިންގެ ލިސްޓުގެ ދެ ވަނައިގައި އޮތް ކުޅުންތެރިޔާ އެވެ. މެސީ ވަނީ ބާސެލޯނާ އަށް 16 އަހަރާއި 8 މަސްވަންދެން ކުޅެފަ އެވެ. މެސީއަށް ވުރެ ކުރީގައި އުޅެނީ 17 އަހަރާއި 8 މަސް ދުވަހު ސީއެސްކޭ މޮސްކޯގެ ގޯލް ބަލަހައްޓައިދީފައިވާ އީގޯ އަކިންފީ އެވެ. އެހެންކަމުން ބާސެލޯނާ އާއި މެސީ ހަގީގަތުގައި ވެސް ވަކިވެއްޖެނަމަ އެ ފެށުނީ ފުޓްބޯޅައިގެ މުޅިން އާ ދައުރެއްކަމުގައި ބެލިގެންދާނެކަން ޔަގީނެވެ. އެހެންނަމަވެސް އެދުވަހަށް އިންތިޒާރުކުރާ ބަޔަކަށް އަދި މިޖެހެނީ މަޑުކޮށްލާށެވެ. ލޯބިވާ ކްލަބު ގޮވައިގެން ކޯޓަށް ދާން މެސީ ބޭނުންނުވުމާއެކު ބުނިބަސް އަނބުރާ ގެނައުމަށް ފަހު ކުރިއަށް އޮތް ސީޒަނުގައި ބާސެލޯނާ ގައި މަޑުކުރުމަށް މެސީ ވަނީ ނިންމައިފަ އެވެ.\nކުޅުންތެރިއަކު ގިނަ އަހަރުތަކެއްވަންދެން އެއް ކްލަބަކަށް ކުޅޭނަމަ އެކުޅުންތެރިއަކީ އެކްލަބަކަށް ވަފާތެރި ކުޅުންތެރިއެއްގެ ގޮތުގައި ލޭބަލް ކުރެވެ އެވެ. އަދި އެކްލަބުގައި ކާމިޔާބުތައް ހޯދާ ރިޓަޔާ ކުރަންދެން އެކްލަބުގައި ކުޅުނު ނަމަ އެކުޅުންތެރިއެއްގެ ނަން އެކްލަބަކާއި އަބަދަށް ގުޅިގެން ދެ އެވެ. އަނެއްކޮޅުން މޮޅެތި ކުޅުންތެރިން އަބަދު އެއްޓީމަކަށް ކުޅޭނަމަ އެކުޅުންތެރިޔަކީ އާ ޗެލެންޖާ ކުރިމަތިލާން ނުކެރޭ މީހެއްގެ ގޮތުގައި ލޭބަލް ކުރެވޭ ތަންވެސް އާދެ އެވެ. މިސާލަކަށް ކްރިސްޓިއާނޯ ރޯނާލްޑޯ އާއި މެސީ އަޅާކިޔާއިރު މެސީ ބާސެލޯނާ ނޫން އެހެންޓީމަކަށް ނުކުޅުން އެއީ މައިނަސް ޕޮއިންޓެއްގެ ގޮތުގައި ނަގަ އެވެ. އެކަމަކުވެސް ބައެއް އެހެންކުޅުންތެރިން ނަށް އެއީ ވަފާތެރިކަމުގެ ޕްލަސް ޕޮއިންޓަކަށް އެބަވެ އެވެ. ކޮންމެއަކަސް މިލިޔުމުގައި މި ބަލާލަނީ ޔޫރަޕްގެ ގަދަ ލީގުތަކުގައި ކާމިޔާބު ހޯދާ މޮޅަށް ކުޅުމަށް ފަހު މިހާރު ކުޅުން ހުއްޓާލާފައިވާ ކުޅުންތެރިންގެ ތެރެއިން ޓީމަށް އެންމެ ވަފާތެރިކަމަށް ނަން މަޝްހޫރު ބައެއް ކުޅުންތެރިންނަށެވެ. މިލިސްޓުގައި ނަންތައް ގެނެވިފައިވަނީ ވަކި ތަރުތީބަކުން ނޫނެވެ.\nފްރެންޗެސްކޯ ޓޮޓީ – އޭއެސް ރޯމާ\n1992 ގައި ރޯމާ އާއި ޓޮޓީ ގުޅުނު ގޮތަށް 2017 ގައި ރިޓަޔާ ކުރަންދެން ހުރީ އެކުލަބުގަ އެވެ. ޖުމްލަ 25 ސީޒަނުގައި ރޯމާ އަށް 786 މެޗްކުޅެ 307 ލަނޑު ކާމިޔާބުކޮށްދިނެވެ. ރޯމާއަށް މިހާތަނަށް އެންމެ ގިނަ ލަނޑު ޖަހައިދީފައިވާ ޓޮޓީ އަކީ އިޓަލީ ލީގުގައި ކްލަބު ކެޕްޓަންކަން ކުރި އެންމެ ހަގު ކެޕްޓަންވެސްމެ އެވެ. ރޯމާގެ ކެޕްޓަންކަމުގެ ޒިންމާ އާއި ޓޮޓީ ހަވާލުވީ އުމުރުން އެންމެ 22 އަހަރުގަ އެވެ. ރޯމާއާ އެކު ޓޮޓީ ސެރިއާ ކާމިޔާބުކުރީ އެންމެ ފަހަރަކު އެވެ. އެއީ 02-2001 ގެ ސީޒަނުގަ އެވެ. ކޮޕާ އިޓަލިއާ ދެ ފަހަރު އަދި ސުޕަ ކޮޕާ އިޓަލިއާ ދެ ފަހަރު ހޯދި އެވެ. ޓޮޓީ އަކީ ކުރީގެ އިޓަލީގެ ގައުމީ ޓީމުގެވެސް މުހިއްމު ކުޅުންތެރިއެކެވެ. ޓޮޓީ ވަނީ އިޓަލީގެ ގައުމީ ޓީމާ އެކު 2006 ވަނަ އަހަރުގެ ވޯލްޑް ކަޕް ކާމިޔާބުކޮށްފަ އެވެ. ފުޓްބޯޅައިން ރިޓަޔާ ކުރުމަށްފަހު ޓޮޓީ ދެންވެސް އުޅުނީ ރޯމާއާ އެކު ކްލަބު ހިންގުމުގަ އެވެ. އެހެންނަމަވެސް ކްލަބުގެ އިސްވެރިންގެ އަމަލުތަކާމެދު ހިތްހަމަނުޖެހި މިއަދު ޓޮޓީ ހުރީ ރޯމާއާ ދުރުގަ އެވެ. އެހެންނަމަވެސް ކްލަބުގެ ސަޕޯޓަރުން މިއަދުވެސް އެންމެ ލޯބިވާ އެކަކީ ޓޮޓީ ކަމާއި މެދު އެއްވެސް ޝައްކެއްނެތެވެ. މިލާންގެ ދެ ކްލަބާއި ޔުވެންޓަސް ސެރިއާގައި ޑޮމިނޭޓް ކުރަމުން ދިޔައިރު ވެސް ޓޮޓީ އެއިން ކްލަބަކާއި ނުގުޅި ރޯމާގައި ހުރުމަކީ ސަޕޯޓަރުން އަބަދުވެސް ހަނދާންކުރާނޭކަމެކެވެ.\nކާލޮސް ޕުޔޯލް – ބާސެލޯނާ\nއުމުރުން 17 އަހަރުގައި ބާސެލޯނާ އަށް ކުޅެންފެށިގޮތަށް ޕުޔޯލްގެ މުޅި ކެރިއަރު ހޭދަކުރީ އެޓީމުގަ އެވެ. ބާސެލޯނާގެ ބީ ޓީމަށް ހަތަރު ސީޒަން ކުޅުމަށްފަހު ޕުޔޯލް ބާސެލޯނާގެ ސީނިއާ ޓީމާއި ގުޅުނީ 99-2000 ސީޒަނުގަ އެވެ. އެއަށް ފަހު 2014 ގައި ރިޓަޔާކުރަންދެން ޕުޔޯލްއަކީ ބާސެލޯނާގެ ދިފާއީ މައިތަނބެވެ. ޕުޔޯލް ވަނީ ބާސެލޯނާ އަށް 682 މެޗް ކުޅެދީ 24 ލަނޑު ޖަހައިފަ އެވެ. ބާސެލޯނާއާ އެކު ޕުޔޯލް ވަނީ ސްޕެނިޝް ލަލީގާ ހަ ފަހަރު ހޯދައި އަދި ޔޫއެފާ ޗެމްޕިއަންސް ލީގުތިން ފަހަރު ހޯދާފަ އެވެ. އަދި މީގެ އިތުރުންވެސް ގިނަ ތަށިތަކެއް ޕުޔޯލް ވަނީ ބާސެލޯނާއާ އެކު ކާމިޔާބުކޮށްފަ އެވެ. ޕުޔޯލް އަކީ ސްޕެއިންގެ ގައުމީ ޓީމުގެ ވެސް ދިފާއީ އެއް ތަނބެވެ. ބާސެލޯނާ އާއި ސްޕެއިންގެ ގައުމީ ޓީމުގެ ވެސް ކެޕްޓަން ބޭންޑް އަޅާފައިވާ މިކުޅުންތެރިޔާގެ ޓްރޭޑްމާކް ދިގު ބުޅި އިސްތަށިގަނޑަކީ ފެށުނީއްސުރެ ވެސް ބަދަލެއް ނުގެނެސް ބެހެއްޓި ސްޓައިލެކެވެ. ކެރިއަރުގެ ވަރަށް ކުރީކޮޅު އޭނާގެ އެ ސްޓައިލް ކަމުނުގޮސްގެން ބޯކޮށާލުމަށް އޭރުގެ ކޯޗް ލުއީ ވެން ހާލް ހިޔާލުދިނަސް އޭނާ އެކަމާ އަޅައެއް ނުލި އެވެ. ޕުޔޯލް ބާސެލޯނާއާ އެކު ހޯދާފައިވާ ކާމިޔާބުތަކުގެ އިތުރުން އޭނާވަނީ ސްޕެއިންގެ ގައުމީޓީމާ އެކު 2010 ގެ ފީފާ ވޯލްޑް ކަޕް އަދި 2008 ގެ ޔޫއެފާ ޔޫރޯ ފުޓްބޯޅަ މުބާރާތް ކާމިޔާބުކޮށްފަ އެވެ.\nސްޓީވެން ޖެރާޑް – ލިވަޕޫލް\nލިވަޕޫލާ އެކު ސްޓީވެން ޖެރާޑް އޭނާގެ ކެރިއަރު ފެށީ 1998 ގަ އެވެ. ޖެރާޑް ވަނީ ލިވަޕޫލާ އެކު ހޭދަކުރި 17 ސީޒަނުގައި 710 މެޗް ކުޅެ 186 ލަނޑު ޖަހައިފަ އެވެ. ޖެރާޑަށް ލިވަޕޫލާއެކު އިނގިރޭސި ލީގު ކާމިޔާބު ކުރެވިފައެއް ނުވެ އެވެ. އެކަމަކު އެފްއޭ ކަޕް ދެ ފަހަރު އަދި އިނގިރޭސި ލީގު ކަޕްތިން ފަހަރު ހޯދާފައިވެ އެވެ. އަދި ޗެމްޕިއަންސް ލީގު، ޔޫއެފާ ކަޕް އަދި ޔޫއެފާ ސުޕަ ކަޕް އެއް ފަހަރު ހޯދާފައިވެ އެވެ. ލިވަޕޫލާ އިނގިރޭސި ގައުމީ ޓީމުގެ ވެސް ކެޕްޓަން ބޭންޑް އަޅާފައިވާ ޖެރާޑް ވަނީ އިނގިރޭސި ގައުމީ ޓީމަށް 114 މެޗް ކުޅެ 21 ލަނޑު ޖަހައިދީފަ އެވެ. ލިވަޕޫލްގެ ދިގު ކެރިއަރަށްފަހު ރިޓަޔާކުރުމުގެ ކުރިން ޖެރާޑް ވަނީ އެމެރިކާގެ އެލްއޭ ގެލަކްސީ އަށް ދެ ސީޒަނުގައި ކުޅެފަ އެވެ. ފުޓްބޯޅަ ކުޅުން ހުއްޓާލުމަށް ފަހު ޖެރާޑް މިހާރުވަނީ އޭނާގެ ކޯޗިން ކެރިއަރު ފަށްޓާފަ އެވެ. މިވަގުތު ޖެރާޑް ހުރީ ސްކޮޓްލެންޑްގެ ރޭންޖާސްގެ ކޯޗްގެ މަގާމުގަ އެވެ.\nހާވިއޭ ޒަނެއްޓީ – އިންޓަ މިލާން\nއާޖެންޓީނާ އަށް ނިސްބަތްވާ މިކުޅުންތެރިޔާގެ ފުޓްބޯޅައިގެ ކެރިއަރު ފެށީ އަމިއްލަ ގައުމުގަ އެވެ. އާޖެންޓީނާ ލީގުގައި ތިން އަހަރު ކުޅުމަށް ފަހު ޒަނެއްޓީ އިޓަލީގެ އިންޓައާ ގުޅުނީ 96-1995 ގެ ސީޒަނަށެވެ. އަދި އެޓީމާއެކު 19 ސީޒަން ފުރިހަމަކޮށް ރިޓަޔާ ކުރީ 2014 ގަ އެވެ. ޑިފެންސިވް މިޑްފީލްޑަރެއްގެ ގޮތުގައި ޒަނެއްޓީ ވަނީ އިންޓަ އަށް 851 މެޗް ކުޅެދީ 21 ލަނޑު ޖަހައިފަ އެވެ. އިންޓަގެ ކެޕްޓަން ބޭންޑް އަޅައިގެން ގިނަ ދުވަސްތަކެއް ވަންދެން ކުޅުނު ޒަނެއްޓީވަނީ އިންޓައާ އެކު އިޓަލީ ލީގު ފަސް ފަހަރު އަދި ކޮޕަ އިޓަލިއާ ހަތަރު ފަހަރު ހޯދާފަ އެވެ. އަދި ޗެމްޕިއަންސް ލީގު، ޔޫއެފާ ކަޕް އަދި ފީފާ ކްލަބް ވޯލްޑް ކަޕް އެއް ފަހަރު ހޯދާފަ އެވެ. ޒަނެއްޓީ ވަނީ އާޖެންޓީނާގެ ގައުމީ ޓީމަށްވެސް 18 އަހަރުވަންދެން ކުޅެފަ އެވެ. އެމުއްދަތުގައި އާޖެންޓީނާއަށް 143 މެޗް ކުޅެދީ ހަތަރު ލަނޑު ޖަހައިދީފައި ވެއެވެ. ދެކުނު އެމެރިކާއަށް ނިސްބަތްވާ ކުޅުންތެރިއަކު ޔޫރަޕުގެ ޓީމެއްގައި މިހާ ގިނަދުވަހު ކުޅެ އަދި އެޓީމުގައި ހުރެ ރިޓަޔާ ކުރުމަކީ ވަރަށް މަދުންނޫނީ ނުފެންނާނެ މަންޒަރެކެވެ. އިންޓަގެ ސަޕޯޓަރުންގެ ކުރިމަތީގައި ޒަނެއްޓީއަކީ އެޓީމުގެ ލެޖެންޑެކެވެ.\nޕައުލޯ މަލްޑިނީ – އޭސީ މިލާން\nފުޓްބޯޅައިގައި ދުނިޔެދުށް އެންމެ މޮޅު ތިން ޑިފެންޑަރުން ނަގާނަމަ ޕައުލޯ މަލްޑީނީގެ ނަން އޭގެތެރޭގައި ނުހިމެނި ނުދާނެ އެވެ. މަލްޑިނީ އަކީ އޭނާގެ ކެރިއަރުގައި އޭސީ މިލާނާއި އިޓަލީގެ ގައުމީ ޓީމުގެ ވެސް ދިފާއީ މައިތަނބެވެ. މަލްޑިނީގެ ކެރިއަރު ފެށީ 1984 ގައި އޭސީ މިލާނުންނެވެ. އަދި 25 ސީޒަނަށްފަހު 2009 ގައި ރިޓަޔާ ކުރިއިރު ވެސް ހުރީ އެޓީމުގަ އެވެ. މަލްޑިނީ ވަނީ އެޓީމަށް 902 މެޗްކުޅެދީ 33 ލަނޑު ޖަހައިދީފަ އެވެ. މަލްޑިނީ ވަނީ އޭސީ މިލާނާ އެކު ސެރިއާ ހަތް ފަހަރު އަދި ކޮޕަ އިޓަލިއާ އެއް ފަހަރު ހޯދާފަ އެވެ. އަދި ޔޫރަޕްގެ އެންމެ ޝަރަފުވެރި ކްލަބް މުބާރާތް ފަސް ފަހަރު ކާމިޔާބުކޮށްފަ އެވެ. އަދި މީގެ އިތުރުން ވެސް ގިނަ ކާމިޔާބީތަކެއް އެޓީމާ އެކު މަލްޑިނީ ވަނީ ހޯދާފަ އެވެ. އޭސީ މިލާނާއި އިޓަލީގެ ގައުމީ ޓީމުގެވެސް ކެޕްޓަންކަމުގެ ޒިންމާ ގިނަ އަހަރުތަކެއްވަންދެން މަލްޑިނީ އަދާކޮށްފައިވާއިރު ގައުމީ ޓީމަށް 126 މެޗް ކުޅެދީ ހަތް ލަނޑު ޖަހާދީފައިވެ އެވެ. އަދި ގައުމީޓީމާ އެކު ވޯލްޑް ކަޕް ފައިނަލާ ޔޫރޯގެ ފައިނަލް ކުޅެފައިވެ އެވެ. އެހެންނަމަވެސް ތަށީގައި އަތްލެވޭ ވަރެއް ނުވި އެވެ.\nރަޔަން ގިގްސް – މެންޗެސްޓާ ޔުނައިޓެޑް\nއިނގިރޭސި ފުޓްބޯޅައިގައި މިހާތަނަށް ފެނުނު އެންމެ ކާމިޔާބު ކުޅުންތެރިޔަކީ ކޮބާއިތޯ އަހައިފިނަމަ އެއީ ރަޔަން ގިގްސް ކަމުގައި ބުނާނެ މީހުން މަދެއްނުވާނެ އެވެ. ވޭލްސް އަށް އުފަން ގިގްސް މެންޗެސްޓަ ޔުނައިޓެޑާ ގުޅުނީ އުމުރުން އެންމެ 14 އަހަރުގަ އެވެ. އެއީ އިނގިރޭސި ޕްރިމިއާ ލީގު ފެށުމުގެ ވެސް ކުރިން 1991 ގަ އެވެ. އަދި އެޓީމާ އެކު 24 ސީޒަން ފުރިހަމަކުރުމަށް ފަހު ގިގްސް ރިޓަޔާ ކުރީ 2014 ގަ އެވެ. އަރިމަތިންނާއި މެދުތެރެއިން ކުޅެމުން ދިޔަ މި ކުޅުންތެރިޔާ ވަނީ މެންޗެސްޓަ ޔުނައިޓެޑަށް 963 މެޗްގައި 168 ލަނޑު ޖަހައިދީފަ އެވެ. ގިގްސް ވަނީ ޔުނައިޓެޑާ އެކު ޕްރިމިއާ ލީގު 13 ފަހަރު އަދި އިނގިރޭސި އެފްއޭ ކަޕް ހަތަރު ފަހަރު ހޯދާފަ އެވެ. އަދި ޗެމްޕިއަންސްލީގު ދެ ފަހަރު ހޯދާފަ އެވެ. އަދި މީގެ އިތުރުން ވެސް ގިނަ ކާމިޔާބީތަކެއް އެޓީމާ އެކު ހޯދާފައިވެ އެވެ. ގިގްސް އަކީ ޕްރިމިއާ ލީގުގެ ތާރީހުގައި ޔުނައިޓެޑުން ހޯދާފައިވާ ހުރިހާ ތަށީގައި ހިއްސާވާ ހަމައެކަނި ކުޅުންތެރިޔާ އެވެ. ގިގްސް ވޭލްސްގެ ގައުމީ ޓީމަށް 64 މެޗް ކުޅެދީ ހަތަރު ލަނޑު ޖަހައިދީފައިވެ އެވެ. ކުޅުން ހުއްޓާލުމަށް ފަހު ކޯޗިންގެ ދާއިރާއަށް ވަނުމަށް ފަހު ޔުނައިޓެޑާ އެކު ދުވަސްކޮޅަކު ގިގްސް މަސައްކަތްކުރި އެވެ. މިވަގުތު ގިގްސް ހުރީ ވޭލްސްގެ ގައުމީ ޓީމާ ހަވާލުވެގެންނެވެ.\nމީގެ އިތުރުންވެސް މިތާގައި ފާހަގަކޮށްލަން ޖެހޭ ބައެއް ނަންތައް އެބަވެ އެވެ. އޭގެތެރޭގައި މެންޗެސްޓާ ޔުނައިޓެޑަށް 20 އަހަރު ކުޅުނު ޕައުލް ސްކޯލްސް އާއި 19 އަހަރު ކުޅުނު ގެރީ ނެވިލް އާއި ޗެލްސީ އަށް 19 އަހަރު ކުޅުނު ޖޯން ޓެރީ އާއި ރެއާލް މެޑްރިޑްގެ ގޯލް 16 އަހަރު ވަންދެން ބެލެހެއްޓި އިކާ ކަސިޔަސް ފާހަގަކޮށްލެވެ އެވެ. މިހާރު ކުޅޭ މަޝްހޫރު ކުޅުންތެރިންގެ ތެރެއިން ރެއާލްގެ ކެޕްޓަން ސާޖިއޯ ރާމޯސް އާއި ހަމަ އެޓީމުގެ މާސެލޯ، ޔުވެންޓަސްގެ ޖިއޯޖިއޯ ކިއެލީނީ، ބާސެލޯނާގެ ސާޖިއޯ ބުސްކެޓްސް ފާހަގަކޮށްލެވެ އެވެ. ދުނިޔޭގެ ހުރިހާ ލީގުތަކަށް ބަލާނަމަ މިވަގުތު އެއް ޓީމަކަށް އެންމެ ގިނަދުވަހު ކުޅެފައިވަނީ 22 އަހަރާއި7މަސްދުވަހު ޖަޕާނުގެ ކަށިމާ އެންޓްލާސްގެ ގޯލް ބެލެހެއްޓި އަދި މިހާރުވެސް އެޓީމުގެ ކީޕަރު ހިޓޯޝީ ސޮގާޓާ އެވެ.


ޒުވާނުންނާއި އަޅުކަމުގެ ލައްޛަތާއި މީރުކަން – 1 – DhiSalafiyyah\nއަޅުކަމަށް އަހުރެމެންބޭނުންވެގެންވާވުމަކީ فطري ބޭނުމެކެވެ. الله تعالى ވަނީ އެކަލާނގެ އެންމެހާ އަޅުތަކުންގެ ކިބައިގައި އެ فطرة ލައްވަވާފައެވެ. އަޅުކަންކުރުމުގައި މީސްތަކުންގެ ތެރޭގައި ތިން ބައެއްވެއެވެ. އެއްބަޔަކީ ބައެއް އުރެދުންތައް ކުރުމުން ތިމާގެ ނަފުސަށް އަނިޔާ ކުރާބަޔެކެވެ. އަނެއް ބަޔަކީ މެދުމިންވަރު اختيار ކޮށްގެންވާ ބަޔެކެވެ. އެއީ فرض ތަކާއި ވާޖިބުތައް އަދާކުރުމާއި އެކު حرام ކަންތަކުން ދުރުވެ އެއްކިބާވެގެންވާ ބައެކެވެ. ތިންވަނަ ބަޔަކީ ހެއުކަންތައް ކުރުމުގައި އެއްބަޔަކު އަނެއްބަޔަކަށްވުރެ ކުރިއަރައިދިއުމަށް ގަދައަޅައި މަސައްކަތްކުރާ މީހުންނެވެ. އެއީ فرض ތަކާއި ވާޖިބުތައް އަދާ ކުރުމާއިއެކު ސުންނަތްތަކާއި، ނަފްލު ކަންތައް ވެސް ކުރަމުންދާ މީހުންނެވެ. މިކަމަކީ ތަރުބިއްޔަތާއި ގުޅިފައިވާ ކަމެކެވެ. މިކަމުގައި ޒުވާނުންގެ ތެރެއިން ގިނަބަޔަކީ ފަރުވާލެއް ނުބަހައްޓާ ބައެކެވެ.\nއަޅުކަމުގެ أصل އަކީ (الله تعالى ގެ حضرة ގައި) އަޅާ ތިމާގެ ނިކަމެތިކަމާއި ތިމާމެންގެ ނިކަމެތިކަން قبول ކޮށް އެކަލާނގެއަށް ބޯލަނބައި ކިޔަމަންވުމެވެ. އެހެންކަމުން شرعي وظيفة ތަކަށް އަޅުކަމުގެ ނަމުން ނަންދެވުނެވެ. އެގޮތަކީ އަޅުތަކުން އެކަން ލާޒިމު ކަންތައް ކަމުގައިދެކެ އެކަން އަދާކޮށްއުޅެނީ الله تعالى އަށް ނިކަމެތިވެހުރެއެވެ. އަދި خشوع އާއި خضوع އާއި އެކުގައެވެ. މިދެންނެވުނީ އަޅުކަމުގެعام تعريف އެކެވެ. މީގައި އަންނަނިވި ތިންބައި ޝާމިލުވެގެންވެއެވެ.\nއެއީ: 1 – ނިކަމެތިކަމާއި خضوعة ތެރިކަމެވެ.2– ކިޔަމަންތެރިކަމާއި އެކު ބޯލަނބައި عملي ގޮތުން އެކަން ކުރުމެވެ.3– އަޅުކަމާއި އުލޫހިއްޔަވަންތަކަމެވެ.\nއަޅުކަންކުރުމުން އެއްކިބާވެ އެކަމުން ދުރުވެގެންވަނިކޮށް ޒަމާންތަކާއި ވަގުތުތައް އަހުރެމެންގެ ކިބައިން ފާއިތުވެގެންހިނގައްޖެއެވެ. އެއީ الله تعالى އަށް ކިޔަމަންތެރިކަން އަދާކުރުމާއި މެދު ދަހިވެތިވުމަށްފަހު އެކަމަށް ފަރުވާނުބަހައްޓައި އެކަން ދޫކޮށްލެވިފައި ވުމުންނެވެ. ވީމާ މިކަން މިގޮތަށްކުރެވުނީތީ އެކަމާއިމެދު އަހުރެމެން ދެރަވެ ހިތާމަކުރަމެވެ.\nآل عمران ސޫރަތުގެ (15) ފަނަރަވަނަ އާޔަތް އަހުރެމެން ކިޔަވައި އުޅުމާއި އެކުވެސް މިކަން މިގޮތަށް ކުރެވެނީ ކީއްވެ ހެއްޔެވެ؟\n) قُلْ أَؤُنَبِّئُكُمْ بِخَيْرٍ مِنْ ذَٰلِكُمْ لِلَّذِينَ اتَّقَوْا عِنْدَ رَبِّهِمْ جَنَّاتٌ تَجْرِي مِنْ تَحْتِهَا الْأَنْهَارُ خَالِدِينَ فِيهَا وَأَزْوَاجٌ مُطَهَّرَةٌ وَرِضْوَانٌ مِنَ اللَّهِ وَاللَّهُ بَصِيرٌ بِالْعِبَادِ)\n“އޭ محمّد ، ކަލޭގެފާނު އެމީހުނަށް ވިދާޅުވާށެވެ! މިދުނިޔޭގައި މީސްތަކުންނަށް ޒީނަތްތެރިކޮށް ދަޅަދައްކައި ހެއްލުންތެރިކުރުވާ ކަންތަކަށްވުރެ الله تعالىގެ ޢަޒާބަށް ބިރުވެތިވެ އެކަލާނގެ ތިމަންމެނަށް ބައްލަވައި ވޮޑިގެންވާ ކަމުގައިދެކި އެކަލާނގެއަށް ކިޔަމަންވެގެންވާ މީހުނަށްހުރި ހެއުކަމުގެ خَبر ތިމަންރަސޫލާ ތިޔަބައިމީހުންނަށް ދެއްވަންހެއްޔެވެ؟”\nއެއީ ހައްދަވައި ބޮޑުކުރައްވާ ރަސްކަލާނގެ حضرة ގައި އެމީހުންނަށްހުރި ސުވަރުގެތަކެވެ. އެތަނުގައިވާ ގަނޑުވަރުތަކާއި ގަސްތަކުގެ ދަށުގައި ކޯރުތައް ހިނގަހިނގައި ހުންނާނެއެވެ. އެމީހުން އެތާގައި ތާއަބަދު ދެމިތިބޭނެއެވެ. އަދި އެތާގައި އެމީހުންނަށް حيض އާއި نفاس ކަމުގެ ލެއިންނާއި ނުބައި އަޚްލާޤުން ޠާހިރުވެގެންވާ އަ ނބީންވާނެއެވެ. އަދި މިއަށްވުރެވެސް ބޮޑު نعمة އެއް އެމީހުންނަށް ލިބުންވެއެވެ. އެއީ الله تعالى ގެ ރުހިވޮޑިގަތުން އެމީހުންނަށް ލިބުމެވެ. الله تعالىއީ އެކަލާނގެ خلق ތަކުންގެ ހުރިހާކަމެއް މޮޅަށް ބައްލަވައި ވޮޑިގެންވާ ރަސްކަލާނގެއެވެ.\nމިގޮތުން އަހުރެމެންގެ ނަފުސުތައް އަޅުކަމުގައި އާދަވެ شعور ތައް ފުރިހަމަވެ އަހުރެމެންގެ ޙިއްސުތައް ހޭލެވިދާނެއެވެ. ވީމާ މިދިރިއުޅުން ފުރިހަމަވެގެންދާހުށީ ބާއްޖަވެރި ކަމަކަށެވެ. އެއީ އަހަރުމެންގެ ފުރާނަތަކާއި ގުނަވަންތައް އެދުވަހެއްގައި الله تعالى ގެ އަމުރުފުޅުތަކަށް ބޯލަނބައި ކިޔަމަންވެ އެއަށް عمل ކުރުމުންނެވެ. އަދި މިއާ خلاف އަށް އަހުރެމެންގެ عمل ތައް ދާނަމަ ދިމާވަނީ އުނދަގުލާއި ދަތި ދިރިއުޅުމުގެ ދުވަސްތަކާއިއެވެ.\nއެއީ سورة طهގެ (124) ވަނަ އާޔަތުގައި وحي ކުރައްވާފައިވާ ފަދައިންނެވެ.\n( وَمَنْ أَعْرَضَ عَنْ ذِكْرِي فَإِنَّ لَهُ مَعِيشَةً ضَنْكًا وَنَحْشُرُهُ يَوْمَ الْقِيَامَةِ أَعْمَىٰ)\n“ތިމަންރަސްކަލާނގެ ހަނދުމަކޮށް އުޅުމުން އެއްކިބާވެ އެކަމުން މޫނު އަނބުރާލި މީހަކަށް ހުރީ ދުނިޔޭގެ އުނދަގުލާއި ދަތިކަމެވެ. ފެންނަފެނުމުގައި އެމީހަކީ އަތްމަތި ތަނަވަސް މީހަކު ކަމުގައިވިއަސްމެއެވެ. އަދި قِيَامَة ދުވަހުގައި ތިމަން ރަސްކަލާނގެ އެމީހަކު محشر ކުރައްވަވާހުށީ ކަނުމީހެއްގެ ގޮތުގައެވެ. ދައްކާނެ حجة އެއް ދަލީލެއް ނެތް ގޮތުގައިމެއެވެ.”\nހަމަކަށަވަރުން އިންސާނާ އޭނާގެ ހިތުގެ ކުރަކިކަމާއި ހަރުކަށިކަން މިދަރަޖައަށް ހަރުކަށިވެއްޖެކަމާއި މެދު އިޙްސާސް ކުރެއެވެ. އަދި ހަމަކަށަވަރުން އޭނާގެ ހިތް މިހާރު މިވަނީ ހަރުވަމުންގޮސް ހިލައަށްވެފައެވެ. އެއީ އެއްވެސް އެއްޗަކުން އެހިތަށް އަސަރެއް ނުކުރުމާއި، އެއިން އެހެންއެއްޗަކަށް އަސަރެއް ނުކުރުވުމާއި އަދި އެއްވެސްކަމަކަށް މަޑުމައިތިރިވުމެއް ނެތުމުންނެވެ.\nކީރިތި قرآن ކިޔެވުމާއި އެއަށް ޢަމަލު ކުރުން ދޫކޮށްލުން\nކީރިތި قرآن ގެ އާޔަތްތަކާއި އޭގެ وعيد އާއި ބިރުގެންނެވުމަކުން އަދި قرآن ގައި އައިސްފައިވާ އަމުރުފުޅުތަކާއި އޭގައި ނަހީ ކުރައްވާފައިވާ ކަންތަކާއި އަދި قِيَامَة ދުވަސް ސިފަކުރައްވާފައިވާ ކަންތަކުން ކުރެ އެއްވެސް ކަމަކުން އަސަރެއް ނުކުރުމެވެ. އޭނާ އެމަތިވެރިމާތް قرآن އަޑުއަހައި އުޅެނީ އާދައިގެ މީހެއްގެ ވާހަކައެއް އަހައި އުޅޭ ފަދައިންނެވެ. އަދި ކީއްތޯއެވެ. އަދި ކީރިތި قرآن އެހުމާއި މެދު އޭނާގެ މޭވަނީ ދަތިކަމަކަށް ވެފައެވެ. ވީމާ قرآن ކިޔަވައި އެއިންލިބިގަންނަންވީ ފައިދާ ލިބިގަތުމަކަށް އޭނާ ކުޅަދާނަވެގެންނުވެއެވެ. އެހެންކަމުން ދުވާލަކު އާދަކޮށް ކިޔެވުމަށް ހަމަޖެހިފައިވާ މިންވަރު، ތިލާވަތުކުރުމަކީވެސް އޭނާއަށް ވާނެ ކަމެއްނޫނެއެވެ.


Aamdhanee nulibey bayaku thibumakee igthisaadhah lolhun araa...\nއާމްދަނީ ނުލިބޭ ބަޔަކު ތިބުމަކީ އިގްތިސާދަށް ލޮޅުން އަރާކަމެއް: ރައީސް\nމަސައްކަތް ނުކޮށް ތިބި ޒުވާނުންގެ ބޭނުން ހިފަންޖެހޭ\nހުނަރު ދަސްކޮށް ދިނުމުގެ ސިޔާސަތު ހަރުދަނާ ކުރަން ޖެހޭ\nޒިންމާދާރު މީހަކަށްވުމަށް ޒުވާނުންނަށް އިލްތިމާސްކުރެއްވި\nކ. މާލެ 12 ޖުލައި 2019 | ހުކުރު 00:00 4,262\nރައީސް އިބްރާހިމް މުހައްމަދު ސޯލިހް، ނައިބް ރައީސް ފައިސަލް ނަސީމާއެކު - ރައީސް އޮފީސް\nވަޒީފާ އަދާނުކޮށް މައިންބަފައިންނަށް ބަރޯސާވެގެން ތިބޭ ބަޔަކު އާބާދީގައި ތިބުމަކީ ގައުމީ އިގްތިސާދަށް އޭގެ ސަބަބުން ލޮޅުން އަރާކަމެއް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nދުނިޔޭގެ އާބާދީ ދުވަހުގެ މުނާސަބަތުގައި ދަރުބާރުގޭގައި ބޭއްވި ރަސްމިއްޔާތުގައި ވާހަކަފުޅުދައްކަވަމުން ރައީސް ސޯލިހު ވިދާޅުވީ، ރާއްޖޭގެ މިހާރުގެ އާބާދީގެ 37 އިންސައްތަ އަކީ ޒުވާނުން ކަމަށްވާއިރު، މަސައްކަތްކުރާ ޒުވާނުންގެ އަދަދަކީ އާބާދީގެ 67 އިންސައްތަ ކަމަށެވެ.\nއާބާދީ އިތުރުވާ މިންގަނޑަށް ބަލާއިރު 2054 ވަނަ އަހަރާ ހަމައަށް ދާއިރުވެސް މަސައްކަތު އާބާދީގެ އިންސައްތަ ބެހިފައި އޮންނާނީ އެގޮތުގައިކަން އަންދާޒާތަކުން ދައްކާ ކަމަށް ކަންބޮޑުވުމާއެކު އެމަނިކުފާނު ވިދާޅުވި އެވެ.\nމިއިން އެގެނީ މިހާ މަތީ މިންވަރުގެ އުފެއްދުންތެރިކަން އާބާދީ އަކާ އެކު ގައުމު ތަރައްގީ ކުރުމުގެ ވަރަށް ފަހި ފުރުސަތެއް އާދެ. އިތުރު 35 ވަރަކަށް އަހަރުގެ މުއްދަތެއް ރާއްޖެއަށް ތަނަވަސްވެފައި އެބައޮތްކަން. ނަމަވެސް ހިތާމައަކީ މަސައްކަތެއް ނުކޮށް މައިންބަފައިންނާ ބެލެނިވެރިންގެ މޯހިރަށް ދިރިއުޅުން ދޫކޮށްލައިގެން އުޅޭ ޒުވާނުންގެ ނިސްބަށް މަތިވަމުން ދިޔުން. ގައުމީ އާމްދަނީގައި ހިއްސާ ނުވާ ބަޔަކު އާބާދީގައި ތިބުމަކީ އިގްތިސާދަށް ލޮޅުން އަރާނެ ކަމެއް.\n~ އިބްރާހިމް މުހައްމަދު ސޯލިހި ~ ރައީސުލްޖުމްހޫރިއްޔާ ~\nމަސައްކަތް ނުކޮށް ތިބި ޒުވާނުންގެ ބޭނުން ހިފޭނެ ގޮތްތަކެއް ހޯދުމަކީ ކުރަން ޖެހިފައިވާ ކަމެއް ކަމަށާއި، މަސައްކަތު އާބާދީގައި ދިވެހިންގެ ނިސްބަތް މަތިކުރުމުގެ ގޮތުން ވަޒީފާދޭ ފަރާތްތަކާއި ބޭންކުތައް ފަދަ ތަންތަނާއި ގުޅިގެން ސަރުކާރުން މަސައްކަތް ކުރަމުން އަންނަކަން ރައީސް ފާހަގަކުރެއްވިއެވެ. ނަމަވެސް ފަރުދީ ޒިންމާގެ މަތިން އެއްވެސް މީހަކު ހަނދާން ނައްތާލައިގެން ނުވާނެ ކަމަށާއި، ކޮންމެ ޒުވާނަކީވެސް އަމިއްލަ އާމްދަނީގެ މައްޗަށް ދިރިއުޅުން ބިނާކުރާ ޒިންމާދާރު މީހަކަށްވުމަށް ޒުވާނުންނަށް ރައީސް ސޯލިހު ވަނީ އިލްތިމާސްކުރައްވާފައެވެ.\nވާހަކަފުޅު ކުރިޔަށް ގެންދަވަމުން ރައީސް ވިދާޅުވީ، ގައުމުގެ އާބާދީގައި މަސައްކަތް ކުރާ މީހުންގެ އަދަދު ގިނަވުމަކީ އޮޓްމެޓިކުން ގައުމު ތަރައްގީވާ ސަބަބެއް ނޫން ކަމަށެވެ. އުފެއްދުންތެރިކަން އިތުރުވެ ގައުމު ތަރައްގީވަނީ މަސައްކަތް ކުރާ އުމުރުގެ ވީހާ ގިނަ ބަޔަކު އަމަލީ މައިދާނަށް ނިކުމެގެން ކަމަށް ވިދާޅުވިއެވެ. ހާލަތާއި އެކަށޭނެ ގޮތަށް ސިޔާސަތުތައް ބަދަލުކޮށް އަމިއްލަ މަސައްކަތާއިގެން ދިރިއުޅުމުގެ ފުރުސަތުތައް ފަހިކޮށް ދެވިގެންކަން ރައީސް ފާހަގަކުރެއްވިއެވެ.\nރައީސް ސޯލިހު ދެކިވަޑައިގަންނާވާ ގޮތުން އެކަންކަން ހައްލު ކުރުމަށްޓަކައި އެންމެ މުހިއްމު ފިޔަވަޅަކީ ރަސްމީ ތައުލީމު ނިޒާމާއި މަތީ ތައުލީމީ ނިޒާމް އެކުއެކީގައި މަސައްކަތުގެ ހުނަރު ދަސްކޮށް ދިނުމުގެ ސިޔާސަތު ހަރުދަނާ ކޮށްގެންނެވެ. އެ ނޫން ގޮތަށް އާބާދީ ފައިހަމާވާ މިންވަރަށް އިގްތިސާދު ކުރި ނޭރުވޭނެ ކަމަށް އެމަނިކުފާނު ވިދާޅުވިއެވެ.\nއެންމެ ފަހުގެ ބޯހިމެނުން ދައްކާ ގޮތުން ވަޒީފާ އަދާކުރާ އަންހެނުންގެ އަދަދަކީ 30 އިންސައްތައެވެ. އަދި ފިރިހެނުންގެ އަދަދަކީ 67 އިންސައްތައެވެ. ދެ ޖިންސުގެ ތަފާތު އެހާ ބޮޑުއިރުވެސް ދިރިއުޅުމުގެ ވަކި ހިސާބަކުން ވަޒީފާ ދޫކޮށްލާ އަންހެނުންގެ ނިސްބަތް މަތިކަމަށް ރައީސް ވިދާޅުވިއެވެ. އެގޮތަށް ގިނައިން މެދުވެރި ވަނީ ޒަވާޖީ ހަޔާތެއް ފެށުމުން ނުވަތަ ދަރިއަކު ލިބުމުންނެވެ.\nތަފާސް ހިސާބުތަކުން ދައްކާ ގޮތުން 2010 ވަނަ އަހަރުން ފެށިގެން މަތީ ސާނަވީ ނިންމާ އަންހެން ދަރިވަރުންނަށް ވުރެ ފިރިހެން ދަރިވަރުންގެ އަދަދު ދަނީ މަދުވަމުންނެވެ. އަހަރުން އަހަރަށް އެ ފަރަގު ބޮޑުވަމުން ދިޔުމަކީ ގައުމީ ތަރައްގީ އަށް އެޅޭ ވަރަށް ބޮޑު ހިޔަންޏެއް ކަމަށް ރައީސް ވިދާޅުވިއެވެ.


Avid College in Manadhoo Pre-school Teacharunnah dhin Scholarship ah hovunu3Faraathah Liyun Havaalu Koffi - AO News\nއެވިޑު ކޮލެޖުން ނ. މަނަދޫ ޕްރީ ސްކޫލް ޓީޗަރުންނަށް ދިން ސްކޮލަރޝިޕަށް ހޮވުނު ތިން ފަރާތަށް ލިޔުން ހަވާލުކޮށްފިއެވެ.\nމިކަމަށްޓަކައި ބޭއްވި ޚާއްސަ ރަސްމިއްޔާތު ބާއްވާފައިވަނީ އެވިޑް ކޮލެޖްގެ ޑައިމަންޑް ކެމްޕަހުގައެވެ. މިއަދު ބޭއްވި މި ރަސްމިއްޔާތުގައި ސްކޮލަރޝިޕަށް ހޮވުނު ޓީޗަރުންނަށް ލިޔުން ހަވާލުކޮށްދެއްވީ އެވިޑް ކޮލެޖްގެ ޗެއަރމަން ޢަބްދުﷲ މުސްތާޤް ރަޝާދުއެވެ.\nމިއީ މަނަދޫ ކައުންސިލުން ހިންގާ މަނަދޫ ޕްރީސްކޫލްގެ އުނގެނުމާއި އުނގަންނައިދިނުމުގެ ޙަރަކާތްތަކަށް އެވިޑް ކޮލެޖުން އެހީތެރިކަން ފޯރުކޮށްދިނުމުގެ ގޮތުން ރާވައިފައިވާ ޕްރޮގްރާމްގެ ދަށުން ދިން ތިން ފުރުސަތެކެވެ.\nމިރަސްމިއްޔާތުގައި އެވިޑް ކޮލެޖްގެ ސީނިއަރ މެނޭޖްމެންޓްގެ ބޭފުޅުންނާއި ކައުންސިލްގެ މެމްބަރުންނާއި ސްކޮލަރޝިޕްތަކަށް ހޮވުނު ފަރާތްތައް ވަރޗުއަލްކޮށް، ވަނީ ބައިވެރިވެވަޑައިގެންފައެވެ.\nއެވިޑު ކޮލެޖުގެ މި ސްކޮލަރޝިޕްތަކަށް ހޮވިފައިވަނީ ނ. މަނަދޫ، މުރަކަ، ޒާހިދާ ހަސަނާއި ޑޭޒީމާގޭ، އައިމިނަތު ސާނިހާއި، ފިނިފެންމާގެ، ޝަޒުރާ އަބޫބަކުރެވެ.\nމި ސްކޮލަރޝިޕް ދަށުން މިތިން ފަރާތަށް އެވިޑް ކޮލެޖުން ހިންގާ3އަހަރު ދުވަހުގެ ބެޗްލަރސް އޮފް އަރލީޗައިލްޑްހުޑް ޕްރޮގްރާމް ގައި ބައިވެރިވެވޭނެއެވެ.\nއެވިޑް ކޮލެޖަކީ ދިވެހިރާއްޖޭގައި މަތީތަޢުލީމުގެ ފުރުޞަތު އަތްފޯރާފަށުގައި ފޯރުކޮށްދޭ އަމިއްލަ އެންމެ ބޮޑު އެއްކޮލެޖެވެ. މިހާރުވެސް އެވިޑް ކޮލެޖްގައި ހިންގާ ތަފާތު ދާއިރާތަކުގައި ތަފާތު ދަރަޖައިގެ ކޯސްތަކުގައި ދެހާހަށްވުރެ ގިނަ ދަރިވަރުން މަތީ ތަޢުލިމު ހާޞިލްކުރަމުންގެންދެއެވެ.


Thinadhoo Council Ah Copy Fai Gasthaku Ge Undhagoo Boduvejje - Vaguthu\nތިނަދޫ ކައުންސިލަށް ކޮޕީފަތް ގަސްތަކުގެ އުނދަގޫ ބޮޑުވެއްޖެ\nގދ. ތިނަދޫ ފޮޓޯ: އަހުމަދު ވިޝްފާގް\nގދ. ތިނަދޫގައި މަގުމަތީގައި ހައްދަފައިވާ ކޮޕީފަތް ގަސްތަކުގެ އުނދަގޫ ބޮޑުވެގެން ތިނަދޫ ކައުންސިލުން، ލިޔުން ފޮނުވަން ފަށައިފިއެވެ.\nމީސްމީޑިއާގައި މިހާރު ދައުރުވަމުންދާ އެ ކައުންސިލްގެ ރަސްމީ ލިޔުމެއްގައި ވަނީ ގދ.ތިނަދޫ ކައުންސިލުން، އެ ރަށު ޝަބްނަމް ކިޔާ ގެއެއްގެ އިރުމަތީ ފަރާތުގައި ހައްދާފައިވާ ކޮޕީފަތްގަސްތައް ނަގަން އަންގާފައެވެ.\nތުރާ ފިލުވުމުގެ ޗިޓްގެ ނަމުގައި ފޮނުވާފައިވާ އެ ޗިޓް ފޮނުވާފައި ވަނީ މި ހިނގާ ސެޕްޓެމްބަރު މަހުގެ 14 ވަނަ ދުވަހުއެވެ.\nއެ ޗިޓުގައި ބުނެފައި ވަނީ ދެ ދުވަހުގެ ތެރޭގައި ޝަބްނަމް ގޭގެ މަގުމަތީގައި ހައްދާފައިވާ ގަސްތައް ނަގާ ސާފުކުރަން ވާނެ ކަމަށެވެ. އަދި އެ މުއްދަތުގެ ތެރޭގައި މަގުގައި ހުރި ކޮޕީފަތް ގަސްތައް ނަގާ ސާފު ނުކޮށްފި ނަމަ އެ ގޭގެ ވެރި ފަރާތް ޖޫރިމަނާ ކުރާނެ ކަމަށްވެސް ވަނީ ބުނެފައެވެ.\nމި ލިޔުމަކީ ސައްޚަ ލިޔުމެއްކަން ތިނަދޫ ކައުންސިލްގެ ރައީސް އަލީ އަމްޖަދު ވަނީ "ވަގުތު"އަށް ކަށަވަރު ކޮށްދެއްވާފައެވެ.\nއެހެންނަމަވެސް އެ އެންގުމަކީ ހަމައެކަނި ކޮޕީފަތް ގަސް އިންދައިގެން ދިން ނޯޓިސްއެއް ނޫން ކަމަށް އަމްޖަދު ވިދާޅުވިއެވެ. އަމްޖަދު ވިދާޅުވީ، އުސޫލާއި ޚިލާފަށް މަގުމަތީގައި ގަސް އިންދާ ހުރިހާ ފަރާތްތަކަށް ވެސް ފިޔަވަޅު އަޅާނެ ކަމަަަށެވެ.\n" ހުސްއެކަނި ކޮޕީފަތްގަހެއް ނޫން އިނގޭތޯ. މަގުމަތީގައި ގަސްއިންދާކަށް ހުއްދައެއް ނޯވޭ. އެހެންވީމަ ކޮޕީފަތް ގަހެއް ވީމަ ބަހައްޓާފަ އެހެން ގަސް ނަގަން އެންގޭކަށް ނޯވޭ. ހުރިހާ އެއްޗެއްވެސް އެގޮތަށް ހުރިއްޔާ ނަގަން އަންގާނެ. އަދި ކައުންސިލުން ވަކި ބަޔަކަށް ދިން ނޯޓިސް އެއް ނޫން އެއީކީ. އެހެން ފަހަރުތަކުގައި ވެސް ހުންނާނެ އެގޮތަށް ނަގަން އަންގާފަ." އޭނާ ވިދާޅުވިއެވެ.\nމީގެ ކުރިން މަގުތަކުގައި ޖޯލި އާޢި ގަސް ފަދަ ތަކެތި ރަށްރަށުގައި ބެހެއްޓި ނަމަވެސް މިހާރު އެފަދަ ފުރުސަތުތައް ކައުންސިލްތަކުން ދެމުން ނުދާކަން ފާހަގަކޮށްލެވެއެވެ. އެގޮތަށް އަމަލު ކުރަނީ ހިނގާ މީހުންނާއި، މަގުމަތީގެ ރައްކާތެރިކަމަށް ބަލާފައި ކަމަށް ވެސް ކައުންސިލްތަކުން ފާހަގަކުރައްވައެވެ.\nތިނަދޫ ޒުވާނުން މަޖާ ކޮންސެޕްޓަކަށް ނެރުނު "މެންސާ މަދުއްރާ" ލަވަ އެތައް ބަޔަކަށް ކަމުގޮސްފި\nތިނަދޫ ހޮސްޕިޓަލުގައި އެޗްޑީޔޫއެއް ހުޅުވައިފި\nތިނަދޫން އިތުރު ދެ މީހަކު ކޮވިޑް-19 އަށް ފައްސިވެއްޖެ\nސެޕްޓެމްބަރު 27, 2020 14:51\nއައްޑޫ ކުޅުދުއްފުށި ނައިފަރު ކަހަލަ ރަށް ރަށަށް ތިސޮރުމެން ދިޔަނަމަ ބޯގޮވާނެ. މަގުމަތީގައި ރީތި ބަގީޗާ ހައްދާފައި ހުންނަނީ. އެއްވެސް މީހަކަށް އުނދަގުލެއް ނުވޭ.\nތިއީ ޒާތީ ކަމެއް.\nކުޑަމަގުތަކުގަ ގަސްހެއްދީމަ އެތއްބަޔަކަށް އުދަގޫވޭ\nމަގު ކުނިކަހާ މަގަށް ވެލިލާ މަގުން ގާހޮވާ މިކަން ކުރަނީ ކައުންސިލުން ކަމުގައި ވާތީ ކައުންސިލަށް އުނދަގޫވަނީ\nސެޕްޓެމްބަރު 27, 2020 15:04\nމަގަކީ ގަސް ހައްދަން އޮންނަ ތަނެއް ނޫން\nސެޕްޓެމްބަރު 27, 2020 20:27\nމަގުމަތި ކުނިކަހާ ސާފު ކުރުމުގެ ގާނޫނީ ޒިންމާ ނަގާފަރާތަކީ ކައުންސިލް ރައިޔަތު މީހާދީފަހުން އޮންނާނީ ބަންޑާރަ ގޯޗާ ގޯތީގެ ވާތަންތަން ކޮން ކޮންގާނޫނަކުން ގޯތި ކަން މަތީގެ ހުންނަ ގަސް ސާފުކުރަން ނޫނީ ގޯތި މަގު ކުނިކަން އަމުރުކޮފަ އޮތީ .......ކަލޯ 2000ގެ އަހަރު ކަލޯދޭބަ ގާނޫނުން ބާރު ލިބިފަހުރި ގަވާއިދު ކިޔާދަސް ކުރަން ނޫނީ ދޭ ޕާންފިހަން\nސެޕްޓެމްބަރު 27, 2020 20:34\nވަކިބަޔަކު ކުރާކަންކަން ކައުންސިލަށް ފެންނަނީ. ޕާޓީކުދިން ކުރީމަ ނޫނީ ނުފޫޒުގަދަ މީހުންކުރީމަ ތިކައުންސިލަކަށް ހުއްޓުވޭކަން ނޯވޭ. މިހާރުވެސް އެމްޑީޕީ ވެރިކަމުގެ ކުރީގެ އަތޮޅު ވެރިޔާގެ ނިޔާޒުގެ އަންހެނުންގެ މަންމަގެ ގޭގެ މަގުއެއޮތީ ފުރެންދެންގަސް އިންދާފަ. ކުރީގެ ކަތީބު ނާސިރުގޭގެ މަގަށް ދޮރޯށި ހުޅުވޭގޮތަށް އެހެރީ ހިނގާމީހުނަށް އެހާ އުދަގޫވޭ ބޮޑު އަނިއެއް ނުވެ އެހެރީކިރިޔާ. ކުރީގެ ކައުންސިލް ރައީސްގެ ކޮއްކޮ ގޭގެ ޕޭމަންޓުމަތީގަ އެހެރީ ޖޯލިފަތި ބަހައްޓާފަ. މިއީ ކައުންސިލަށް ބާރުފޯރުވޭ ކަންކަމެއްނޫން.\nސެޕްޓެމްބަރު 28, 2020 03:07\nކިހާ ދެރަވެއްޖެ ކަމެއް މިދެން. މަގުމަތީގަ ހައްދާފަ ހުންނަ ކުޑަކުޑަ ގަހަކާހެދި މިމީހުންނަށް އުނދަގޫ އެބަވޭ. ގޯތި ދޭންށޭ ކިޔާފަ ކުޑަ އަލިފާންފޮއްޓެއްވަރު ތަންކޮޅެއް ދިނީމަ ގޯތިތެރޭގަ ކިހިނެއް ގަސް ހައްދާނީ.މިމީހުންނަށް ހުރިހާ މޮޅެއް ލިބެންޖެހެނީ. ރައްޔިތުމީހާއަށް ވީތީވެ މިވަރު ކަމެއްވެސް ވެގެންނުވޭ. ހުރިހާކަމަކުން ރައްޔިތުންނަށް ދުއްތުރާ ޖައްސަން.


ރައީސް ޔާމީނަށް އިއްވި ހުކުމަކީ “ސިޔާސީ ހަރާމް” ހުކުމެއް؟ ޙުކުމް ކުރެއްވި ބެންޗުގެ ގާޒީއަކު ރަހީނު ކުރެވިފައި؟ | Sandhaanu\nރައީސް ޔާމީނަށް އިއްވި ހުކުމަކީ “ސިޔާސީ ހަރާމް” ހުކުމެއް؟ ޙުކުމް ކުރެއްވި ބެންޗުގެ ގާޒީއަކު ރަހީނު ކުރެވިފައި؟\nރައީސް ޔާމީނަށް އިއްވި ހުކުމަކީ “ސިޔާސީ ހަރާމް” ހުކުމެއްކަމަށް އެތައްބަޔަކު އަބަދުވެސް ވާހަކަދައްކަމުން ދަނިކޮށް ރައީސް ޔާމީނަށް ހުކުމް ކުރެއްވި ބެންޗުގައި އިންނެވި ގާޒީއަކު ހުންނެވީ ރަހީނު ކުރެވިފައިކަމަށް ދޭހަވާ ވާހަކަތަކެއް ހިމެނޭ އޯޑިއޯއެއް ބޭޒާރުވެ ގިނަ ބަޔަކު އެ ވާހަކަތައް އަޑުއަހަމުން އެބަގެންދެއެވެ.\nރަހީނު ކުރެވިފައިވާކަމަށް ވާހަކަދައްކަވާފައި ވާކަމަށް ގަބޫލުކުރެވެނީ ބެންޗުގައި ހިމެނިވަޑައިގެންނެވި ގާޒީއެއް ކަމުގައިވާ ޙުސައިން ފާއިޒް ރަޝާދުއެވެ.\nގާޒީ ޙުސައިން ފާއިޒު ރަޝާދު ރައްޓެއްސަކާ ދެއްކެވި ވާހަކަތަކުގައި ވިދާޅުވެފައި ވަނީ “ރަހީނު ކުރެވޭނެ ބައިވަރު ގޮތްތައް” ހުންނަ ކަމަށެވެ. އަދި އޭނާ ނޫނަސް ގާތް ގުޅުމެއް އޮންނަ މިސާލަށް އޭނާގެ އަނބިމީހާއާ މެދު އެފަދަ ގޮތަކަށް އަމަލެއް ހިންގިދާނެ ކަމަށް ވެސް އޭނާ ވިދާޅުވެފައިވެއެވެ.\nގާޒީ ޙުސެއިން ފާއިޒު އޯޑިއޯގައި ވިދާޅުވެފައި ވަނީ ޔާމީންގެ މައްޗަށް ކުށް ސާބިތުވާކަމަށް ޙުކުމް ކުރީ އެންމެ ސަބަބެއް ކުރިމަތިވެގެން ނޫން ކަމަށެވެ. ގިނަ ސަބަބުތަކެއް އެކަމުގައި އެބަހުރި ކަމަށާއި ނަމަވެސް ތަފުސީލެއް ދެވެން ނެތް ކަމަށް ވިދާޅުވިއެވެ.\n“ސިޔާސީ މީހުންގެ މައްސަލަތައް ބެލުމަކީ ވަރަށް ފާޑެއްގެ ކަމެއް” އޭނާ ވިދާޅުވިއެވެ.\nގާޒީ ޙުސެއިން ފާއިޒް ވިދާޅުވީ ނުހައްގުން ޙުކުމެއް ކުރުމުން ޖަލުގައި ހޭދަކުރާ ދުވަސްތަކުގައި ޔާމީނަށް ތާއިދު އިތުރުވަމުން ދާނެ ކަމަށެވެ.\nއެއީ އަނިޔާއެއް ކަމަށް އަހަރެމެންނަށް ހީވިނަމަވެސް “އޭނާއަށް (ޔާމީނަށް) ހުރިހާ ކަމެއް އެނގޭނެ.”\nގާޒީ ޙުސެއިން ފާއިޒު ވިދާޅުވި ގޮތުގައި ޔާމީނަށް ޖަލު ޙުކުމް ކުރީ ޔާމީނަށް ރަނގަޅަކަށެވެ. އެއީ އޭނާ ދެކެވަޑައިގަންނަވާ ގޮތެވެ. އަދި އޭނާ ދައްކަނީ ރަނގަޅު ވާހަކަތަކެއްކަން 2023 ވަނަ އަހަރު އެނގޭނެ ކަމަށް ވެސް އޭނާގެ ވާހަކައިގައި ވިދާޅުވެފައިވެއެވެ.\nޔާމީނަށް ހުކުމް ކުރެއްވީ ވަޒީފާ ހިމާޔަތް ކުރެއްވުމަށް ކަމަށް ދޭހަވާ ގޮތަކަށް ގާޒީ ޙުސެއިން ވާހަކަ ދެއްކެވިނަމަވެސް ފަހުން ވިދާޅުވީ “މަގޭ ޕޯސްޓާ މެދު މަށެއް ނުވިސްނަން.” ކަމަށެވެ. އަދި ފަސް ގާޒީންގެ ބެންޗަކުން މައްސަލަ ބައްލަވާއިރު އެންމެ ގާޒީއަކު ވަކި ގޮތަކަށް ރައުޔު ނެރުނަސް ޙުކުމަށް ބަދަލެއް ނާންނާނޭ ކަމަށް ވެސް އޭނާ ވިދާޅުވެފައިވެއެވެ.\nރައީސް އިބްރާހީމް މުޙައްމަދު ޞާލިޙާއި ސްޕްރިމް ކޯޓުގެ ފަނޑިޔާރު ޢަލީ ރަޝީދު\nޔާމީންގެ މައްޗަށް ދައުލަތުން އުފުލި މަނީ ލޯންޑްރިން ދައުވާ ސާބިތުވާކަމަށް ކްރިމިނަލް ކޯޓުން ނިންމައި އެމަނިކުފާނު ފަސް އަހަރަށް ޖަލަށް ލާން ޙުކުމް ކުރި ބެންޗުގައި ހިމެނިވަޑައިގަންނަވަނީ ގާޒީ ޢަލީ ރަޝީދު ޙުސެއިނާއި، ގާޒީ އަޙުމަދު ޝަކީލާއި ގާޒީ މުޙައްމަދު ސަމީރާއި ގާޒީ ޢަލީ އާދަމާއި ގާޒީ ޙުސެއިން ފާއިޒު ރަޝާދެވެ.\nޔާމީންގެ މައްސަލަ ކްރިމިނަލް ކޯޓުގައި ފުރަތަމަ ބެއްލެވި އަޙްމަދު ހައިލަމް އެންމެ ފަހުވަގުތު ސަސްޕެންޑް ކުރުމަށް ފަހު އެމައްސަލަ ދެން ބެއްލެވީ ފަސް ގާޒީންގެ ތެރޭގައި އިސްކޮށް ހުންނެވި ޢަލީ ރަޝީދު ޙުސޭންއަށް ފަހުންވަނީ ސްޕްރިމް ކޯޓުގެ ފަނޑިޔާރުކަން ދެއްވާފައެވެ. އަދި އަޙުމަދު ޝަކީލަށް ވަނީ ކްރިމިނަލް ކޯޓުގެ އިސް ގާޒީކަން ދެއްވާފައެވެ.\nކްރިމިނަލް ކޯޓުން ރައީސް ޔާމީނަށް އިއްވި ޙުކުމް ހައިކޯޓުގައި އިސްތިއުނާފު ކުރެއްވުމުން އެކޯޓުން މައްސަލަ ބެއްލެވި ތިން ފަނޑިޔާރުންގެ ތެރެއިން ދެ ފަނޑިޔާރުންގެ އަޣުލަބިއްޔަތުން ނިންމީ ކްރިމިނަލް ކޯޓުގެ ޙުކުމް ރަނގަޅު ކަމަށެވެ. ނަމަވެސް ސުއާލު އުފެދޭ ފަދަ އެތައް ކަމެއް އެ ޝަރީޢަތް އަޑު އެހި މީހުން ފާހަގަކޮށްފައިވެއެވެ.\nހައިކޯޓުގެ ޙުކުމް ޔާމީންގެ ފަރާތުން މިހާރު ވަނީ ސުޕްރީމް ކޯޓުގައި އިސްތިއުނާފު ކޮށްފައެވެ. އަންނަ މަހު 12 ގައި ސުޕްރީމް ކޯޓުގައި އެ މައްސަލައިގެ އަޑުއެހުން ފަށަން ވަނީ ތާވަލު ކޮށްފައެވެ.\nރައީސް ޔާމީނާއި ކުރީގެ ރައީސް ޑރ. ޖަމީލު: ސަރުކާރުން ޖުޑީޝަރީޢަތް އަތްބާނާ\nކުރީގެ ރައީސް ޢަބްދުﷲ ޔާމީނަށް ކުރިމިނަލް ކޯޓުން އިއްވާފައިވާ ފަސް އަހަރުގެ ޖަލު ޙުކުމް އިއްވީ ރަހީނުކޮށްގެން ކަމަށް ޙުކުމްކުރި ފަނޑިޔާރުންގެ ބެންޗުގައި ހިމެނިވަޑައިގަންނަވާ ގާޒީއަކު ވިދާޅުވެފައިވާ އޯޑިއޯއެއް ލީކުވުމާ ގުޅިގެން އަދުލު އިންސާފުގެ ދާއިރާގެ ހާލަތު އޮތް ގޮތާމެދު ގިނަ ބައެއްގެ ހިތުގައި ވަނީ ބިރުވެރިކަމާއި ކަންބޮޑުވުން އުފެދިފައެވެ.\nގާޒީގެ އޯޑިއޯއެއް ބޭޒާރުވުމާ ގުޅިގެން ކުރީގެ ނައިބު ރައީސް އަދި ރައީސް ޢަބްދުﷲ ޔާމީން ޢަބްދުލްޤައްޔޫމްގެ ގާނޫނީ ވަކީލު ޑރ. މުޙައްމަދު ޖަމީލް އަޙުމަދު ވިދާޅުވީ ހާމަވެގެން ދަނީ އަދުގެ ސަރުކާރުން ޖުޑިޝަރީ އަށް އަތް ބާނައިގެން ކޮންޓްރޯލް ކުރަމުންގެންދާ މިންވަރުކަމަށެވެ.\nރައީސް ޔާމީނުގެ ޝަރީޢަތާ ގުޅޭ ގޮތުން ބޭޒާރުވި އޯޑިއޯއާ ގުޅިގެން ރައީސް ޔާމީނަށް ކޮށްފައިވާ ހުކުމަށް ފާޑު ކިއުމަށް ހުޅުވެގެން ދިޔައީ އައު ދޮރެކެވެ. ހާމަވެގެން ދިޔައީ އަދުލު އިންސާފުގެ ތެރެއަށް ކޮރަޕްޝަން ވަދެފައިވާ މިންވަރެވެ.


Male in bodu bimeh gannan BML in iulaankohfi\nމާލެއިން ބޮޑު ބިމެއް ގަންނަން ބީއެމްއެލްއިން އިއުލާންކޮށްފި\nބޭންކް އޮފް މޯލްޑިވްސް (ބީއެމްއެލް) ގެ އިންވެސްޓްމަންޓުތައް އިތުރަށް ފުޅާކުރަން މާލެއިން އިތުރު ބިމެއް ގަންނަން އެކުންފުނިން އިއުލާން ކޮށްފި އެވެ. މާލެއިން ބިމެއް ގަތުމަށް ގައުމީ ބޭންކް އިން މިދިޔަ ހޯމަ ދުވަހު ކޮށްފައިވާ އިއުލާނުގައި ބުނެފައި ވަނީ އެކުންފުނިން 8000 އާއި 12000 އަކަފޫޓާއި ދެމެދުގެ ބިމެއް ގަންނަން ބޭނުންވާތީ، ބިން ވިއްކަން ޝައުގުވެރިވާ ފަރާތްތަކުން އެކްސްޕްރެޝަން އޮފް އިންޓްރެސްޓް (އީއޯއައި) ހުށަހެޅުމުގެ ފުރުސަތު ހުޅުވައިލާ ކަމަށެވެ. އެގޮތުން އަންނަ ހަފުތާގެ ބުރާސްފަތި ދުވަހުގެ ކުރިން އީއޯއައި އެކުންފުނީގެ މައި އޮފީހަށް ހުށަހެޅުމަށެވެ.\nބީއެމްއެލްގެ އޮފިޝަލަކު މިރޭ ވިދާޅުވީ އެކުންފުނިން މިއަހަރު ތެރޭގައި މާލޭގައި ބޮޑެތި އިންވެސްޓްމަންޓުތަކެއް ކުރަން ރާވައިފަވާނެ ކަމަށާއި ހާއްސަކޮށް ހުޅުމާލޭގައި ވެސް ބޮޑެތިން އިންވެސްޓްމަންޓުތަކެއް މިއަހަރު ކުރާނެ ކަމަށެވެ. އެހެން ނަމަވެސް މާލެއިން ގަންނަ ބިމާ ގުޅޭގޮތުން އެ އޮފިޝަލުގެ ފަރާތުން މައުލޫމާތެއް ސާފެއް ނުވި އެވެ.\nދާދިފަހުން ބީއެމްއެލް އިން ވަނީ ހުޅުމާލޭގައި ހުންނަ އެކުންފުނީގެ ގޮފި އިތުރަށް ތަރައްގީކޮށް އަލުން ހުޅުވާފައެވެ. އަދި ކުންފުނީގެ ސީއީއޯ އެންޑްރިއު ހީލީ ވިދާޅުވެފައިވާ ގޮތުގައި އެކުންފުނިން ހުޅުމާލޭގައި ވެސް އިތުރު ބިޒްނަސް ސެންޓަރު ތަކާއި އޭޓީއެމް ތަކެއް ހުޅުވައި ބޮޑެތި އިންވެސްޓްމަންޓްތަކެއް ކުރާނެ ކަމަށެވެ.


އެފްއާރުޓީ އަދި މަންތަރަ ޖޫނިއާސް\nއިއްޔެ ހަވީރު ކުޅެވުނު މެޗްގައި ބައްދަކުރީ ގްރޫޕް ސީގައި ހިމެނޭ ފޭދޫ އެފްއާރުޓީއާއި ހުޅުދޫ މަންތަރަ ޖޫނިއާސްއެވެ. މިމެޗް2ލަނޑު0ލަނޑުން ކާމިޔާބުކުރީ އެފްއާރުޓިއެވެ.\nމި މެޗުގެ މޮޅު ކުޅުންތެރިއަކަށް ހޮވުނީ އެފްއާރުޓީގެ އަބްދުﷲ ސައީދެވެ.\nއިއްޔެގެ މިމެޗާއެކު އެފްއާރުޓީ މިމުބާރާތުގެ ގްރޫޕް ސްޓޭޖްގައި ކުޅެންޖެހޭ4މެޗް ކުޅެ ނިމުނުއިރު އެޓީމަށް ލިބިފައިވަނީ3ޕޮއިންޓެވެ. އިއްޔެގެ މެޗުން މޮޅުވުމުން ލިބުނި3ޕޮއިންޓާއެކުވެސް އެފްއާރުޓީ ވަނީ މުބާރާތުން ކަޓާފައެވެ. އިއްޔެމެޗުން ދެރަވި މަންތަރަ ޖޫނިއާސްއަށް ގްރޫޕް ސްޓޭޖްގައި ކުޅުނު4މެޗުން ލިބުނީ4ޕޮއިންޓެވެ. އެހެންކަމުން މަންތަރަ ޖޫނިއާސް ވެސް ވަނީ މުބާރާތުން ކަޓާފައެވެ.\nމިގްރޫޕުން3މެޗުން މޮޅުވެ9ޕޮއިންޓް ހޯދައިގެން އެއްވަނަ ޓީމްގެ ގޮތުގައި ސަންއޮފް ލޮންސް ކްއާޓާފައިނަލަށް ހޮވިފައިވާއިރު މިގްރޫޕުން2ވަނަ ޓީމްގެ ގޮތުގައި ކުއާޓާފައިނަލަށް ހޮވިފައިވަނީ ލޮތަރިއެވެ. ލޮތަރިއަށް3މެޗުން6ޕޮއިންޓް ލިބިފައިވާއިރު މިގްރޫޕްގެ ފަހުމެޗްގައި މިއަދު ހަވީރު ލޮތަރިއާއި ސަންއޮފް ލޮންސް ބައްދަލުކުރާ މެޗް އޮންނާނެއެވެ.\nކަޅަބެންޗާ އަދި ނޮރިންމަ އެފްސީ\nރޭ 8:30 ގައި ކުޅެވުނު މެޗްގައި ބައްދަކުރީ ގްރޫޕް ބީގައި ހިމެނޭ ފޭދޫ ކަޅަބެންޗާއާއި މީދޫ ނޮރިންމަ އެފްސީއެވެ. މިމެޗް2ލަނޑު0ލަނޑުން ކާމިޔާބުކުރީ ކަޅަބެންޗާއެވެ.\nމިމެޗްގެ މޮޅުކުޅުންތެރިއަކަށް ހޮވިފައިވަނީ ކަޅަބެންޗާއާއަށް ދެލަނޑު ކާމިޔާބުކޮށްދިން ހުސެން ޝާމިންއެވެ.\nމިމެޗުން ކަޅަބެންޗާ މޮޅުވުމުން އެޓީމަށް4މެޗުން5ޕޮއިންޓް ލިބުނު ކަމުގައިވިޔަސް ކަޅަބެންޗާވެސްވަނީ މުބާރާތުން ކަޓާފައެވެ . މިމެޗުން ދެރަވި ނޮރިންމަ ކުޅުނު4މެޗުންވެސް ބަލިވެ އެޓީމުވެސްވަނީ މުބާރާތުން ކަޓާފައެވެ.\nމިގްރޫޕުން4މެޗުން 8 ޕޮއިންޓް ލިބިގެން މަރަދޫ ގަބުރު ކުއާޓާފައިނަލަށް ހޮވިފައިވާއިރު މިގްރޫޕުން ކްއާޓާ ފައިނަލަށް ހޮވޭ ދެވަނަ ޓީމެއް އެގޭނީ މިރޭ 8:30 ގައި ކުޅެވޭ ހިތަދޫ އުސްގަޑާއި އެފްސީ އަފިރިން ބައްދަލުކުރާމެޗުގެ ނަތީޖާ ނިކުންނަ ގޮތަކުންނެވެ.\nމިމެޗު އެއްވަރުވެގެން ނިމިއްޖެނަމަ އުސްގަޑު ކްއާޓާފައިނަލަށް ހޮވޭނެއެވެ. އެފްސީ އަފިރިންނަށް ކްއާޓާރ ފައިނަލަށް ދެވެންއޮތީ މިމެޗުން މޮޅުވެގެންނެވެ.\nކްރައުސް އަދި ޒެފިޔާ\nރޭ 9:30 ގައި ކުޅެވުނު މެޗްގައި ބައްދަކުރީ ގްރޫޕް ޑީގައި ހިމެނޭ ހިތަދޫ ޒެފިއާ އާއި ފޭދޫ ކްރައުސްއެވެ.\nމިމެޗް4ލަނޑު 1 ލަނޑުން ކާމިޔާބުކުރީ ޒެފިޔާއެވެ.\nމިމެޗްގެ މޮޅުކުޅުންތެރިއަކަށް ހޮވިފައިވަނީ ޒެފިޔާގެ އަމީން އިބްރާހިމްއެވެ.\nމިމެޗުން ޒެފިޔާ މޮޅުވުމުން4މެޗުން އެޓީމަށް ލިބިފައިވަނީ5ޕޮއިންޓެވެ. މިމެޗުން ދެރަވި ކްރައުސްއަށް4މެޗުން2ޕޮއިންޓް ލިބިގެން އެޓީމުވަނީ މުބާރާތުން ކަޓާފައެވެ.\nމިގްރޫޕުން ހަބޭސް ކްއާޓާރފައިނަލަށް ހޮވިފައިވާއިރު މިގްރޫޕުން ކްއާޓާރ ފައިނަލަށް ހޮވޭ ދެވަނަ ޓީމެއް އެގޭނީ ހަބޭސްއާއި މަރަދޫ ޔުނައިޓެޑް ބައްދަލުކުރާމެޗަށް ފަހުއެވެ. މިމެޗް އެއްވަރުވެގެން ނިމިއްޖެނަމަ ކްއާޓާރ ފައިނަލަށް ހޮވޭނީ ހިތަދޫ ޒެފިޔާއެވެ. މިމެޗުން މަރަދޫ ޔުނައިޓެޑް މޮޅުވެއްޖެނަމަ ހަބޭސްއާއެކު މިގްރޫޕުން ކްއާޓާރ ފައިނަލަށް ހޮވޭނީ މަރަދޫ ޔުނައިޓެޑެވެ.


SunOnline: Hafthaa bandhugai geyga thibegen mi kan try kohlabala\nހަފްތާ ބަންދުގައި ގޭގައި ތިބެގެން މިކަންކަން ޓްރައިކޮށްލަބަލަ!\nމިޙްނާ ނާސިހު 07 Aug 2020, 13:45\nގޭތެރެ ސާފުކޮށް ތަރުތީބުކުރުން-- ފޮޓޯ: ޕެކްސެލް/ކޮޓަންބްރޯ\nގޭގައި ހަމަޖެހިލައިގެން ތިބުން ވެފައި މިއޮތީ އަހަރެމެންނަށް ވަރަށް އުނދަގޫ ކަމަކަށެވެ. ކުރީންނަމަ ހަފްތާގެ5ދުވަހު ވަޒީފާގައި އަވަދިނެތި އުޅެމުން ޝަކުވާއަކަށް ވެފައި އޮންނަނީ ގޭގައި އޮށޯވެލާނޭ ވަގުތެއް ނުލިބި ގެނެވެ. ނަމަވެސް މިއަދު އެ ފުރުސަތު ލިބުމުން އޭގެ ބޭނުން ހިފަން އެނގެނީ ކިތައް މީހުންނަށްތޯ ހަމަ ރަނގަޅަށްވެސް ސުވާލު އުފެދެ އެވެ.\nމި ދުވަސްވަރަކީ އަހަރެމެންގެ ދިރިއުޅުމުގައި މީގެކުރިން އެއްވެސް ވަރަކަށް ތަޖުރިބާ ކުރެވިފައިނުވާ، ތަފާތު ދުވަސްވަރެކެވެ. އަތުން ކުރާ ހޭދަ ސަލާމަތްކޮށް ވީހާވެސް "މިނިމަލް" ލައިފްސްޓައިލްއަކަށް ދިރިއުޅުން ބަދަލުކޮށްލަން ޖެހޭ ވަގުތު ކޮޅެކެވެ. ގޭތެރޭގައި މުޅި އާއިލާ އެއްކޮށް މިހޭދަ ކުރާ ވަގުތުތަކަކީ ވީހާވެސް ހިތްހަމަޖެހުމާއި އެކު ހޭދަކުރާ ވަގުތުތަކަކަށް ހަދަން އެބަޖެހެއެވެ. ނަމަވެސް މިކަން ކުރާނީ ކިހިނެއް ހެއްޔެވެ؟\nބުނެދޭން މިއުޅެނީ ކޮންމެހެން މާ މޮޅު އެއްޗެހިތަކެއް ކައްކާ، ސަކަރާތްޖަހާށޭ އެއް ނޫނެވެ. ގޭތެރެ ސާފުކޮށް ބޭނުން ނުވާ ތަކެތި ވަކިކޮށް ބޭރުކުރަން އުޅޭ ވާހަކައެވެ.\nނަފްސާނީ ދުޅަހެޔޮކަމަށްވެސް މިއީ މުހިންމު ކަމެއް!\nގޭތެރެ ސާފުކޮށް ތަރުތީބު ކުރުމޭ ބުނުމުން ފަހަރެއްގައި މި ލިޔުން ކިޔުން ހުއްޓާލާފައި 'ބެކަށް' ފިއްތާލާނެ މީހުން ގިނަވެދާނެ އެވެ. އެކަމަކު މިއީ އަދި ގޭތެރޭގެ ރީތިކަމާއި ތަރުތީބުކަމަށްވުރެ މާ ފުން، މުހިންމު ކަމެކެވެ.\nއިނގިރޭސި ބަހުން 'ކްލަޓާ' އޭ މިބުނެވެނީ ބައިވަރު ތަކެތި ފުނިޖެހި އެއްވެސް ހަމައެއް ލަމައެއް ނެތި އުކާލެވިފައި ހުރުމަށެވެ. ބަދިގެތެރޭގައި ތަށި ސަމްސާ އުކާލެވިފައި ހުރުމާއި، މޭޒުމައްޗަށް ފުނިޖެހިފައިވާ ލެޕްޓޮޕާއި ކަރުދާހާއި ޗާޖަރުތަކުގެ އިތުރުން އަލަމާރީގައި ބަހައްޓާފައި ހުރި ހެދުން ފުންޏަށް ދަންދެން މިއީ ހުސް މިފަދަ 'ކްލަޓާ' ތަކެެވެ.\nނަފްސާނީ އިލްމުވެރިން ބުނާގޮތުގައި 'ޑި ކްލަޓާ' ކުރުން ނުވަތަ ގޭތެރޭގައި ވީހާވެސް މަދު ތަކެތި ބޭނުންކުރުމަކީ އެތަނެއްގައި ދިރިއުޅޭ ބައެއްގެ ސްޓްރެސް އާއި އެންޒައިޓީ އިން ދުރު ކޮށްދޭނެ ކަމެކެވެ.\n'ސައިކޮލޮޖީ ޓުޑޭ' ގައި ޑރ.ސޫޒަން ކްރޯސް ވިދާޅުވެފައިވަނީ އަހަރެމެން މި ދިރިއުޅޭ ފަދަ ކުޑަ ގެތަކުގައި މާ ބައިވަރު ތަކެތި ފުނިޖައްސާފައި ބެހެއްޓުމުން އެ ގޭތެރޭގެ މާހައުލު ބަދަލުވަނީ ރަހުމަތްތެރިކަމަށްވުރެ ބޮޑަށް ނަފްރަތުގެ މާހައުލަކަށް ކަމުގައެވެ. އެހެންކަމުން ދުވާލު ހަތަރުދަމު ތާށިވެފައި މިތިބެންޖެހޭ ގެއަކީ ތިމާ ނަފްރަތުކުރާ ތަނަކަށްވެއްޖެނަމަ އެތަނެއްގައި އެމީހަކު ދިރިއުޅޭނެގޮތް ވިސްނުމަށް ގެނެސްލަމާ ހެއްޔެވެ.\nގޭތެރެ ސާފުކޮށް ތަރުތީބުކުރުން-- ފޮޓޯ:ޕެކްސެލް/ކޮޓަންބްރޯ\nފުނިޖެހިފައި އޮންނަ ގެއެއްގައި ކެވޭނީވެސް ގޯސްކޮށް!\nއެމެރިކާގެ ކޯނެލް ޔުނިވާސިޓީގައި 2017 ވަނަ އަހަރު މިކަމާއި ގުޅޭގޮތުން ހެދި ދިރާސާއެއްގައި ކުދިންތަކެއްވަނީ ފުނިޖެހިފައިވާ ބަދިގެއަކާއި އަދި ތަރުތީބުކޮށް ރީތިކޮށް ހުރި ބަދިގެއެއްގައި ބައިތިއްބާފައެވެ. ނަތީޖާދެއްކިގޮތުން ފުނިޖެހިފައި ހުރި ބަދިގޭގައި ތިބި ކުދިންވަނީ އަނެއް ބަދިގޭގައި ތިބި ކުދިންނަށްވުރެ ދެގުނަ އިތުރަށް ކުކީސް ކައިފައެވެ.\nއެހެންކަމުން މި ދިރާސާއިން ދޭހަވި އެއްކަމަކީ ފުނިޖެހިފައިވާ މާހައުލެއްގައި ފޮނި އެއްޗެހި ކާހިތްވާލެއް ބޮޑުކަމެވެ. އެއީ އެ މާހައުލުގެ ހަލަބޮލި ކަމުންނާއި މިހާގެ ސިކުނޑި ކޮންޓްރޯލްކުރަން އެވާ އުދަގުލުން ކަމަށްވެސް ދިރާސާގައި ބުނެފައިވެއެވެ.\nތަރުތީބުކޮށްލާ، މަސައްކަތްކުރަންވެސް އިތުރު ހިތްވަރެއް!\nމީގެކުރިން އޮފީސް މަސައްކަތަށްފަހު ހަފްތާ ބަންދުގައި ގޭތެރެ ހިރަފުސް ފޮޅާ، އެއްޗެހި ދޮވެ އިސްތިރިކޮށްލުމުން އެ ލިބޭ ހިތްހަމަޖެހޭ ހިތަށް ގެނެވޭ ނޫންހެއްޔެވެ. މިއަދުވެސް ކުރަންވީ އެ ކަމެވެ. އަބަދު ގޭގައި ތިބުމަކީ ގޭތެރެއަށް އެއްޗެހި އުކާލާފައި، ދޮންނަ ވަށިގަނޑު ފުރި ބާރުވެފައި ހުންނަންޖެހޭ ސަބަބެއް ނޫންތާއެވެ. ހުރިހާ ކަމެއް ފަހުން ކުރަން ބެހެއްޓުމަށްވުރެ، ގޭގައި ހުރެގެން ތި ނިންމަންޖެހޭ އޮފީސް މަސައްކަތްތަކާއި ދަރިންގެ ކަންކަން ކުރުމަށްވެސް އިތުރު ހިތްވަރެއް ހޯދުމަށް ގޭތެރެ ފޮޅާ ސާފުކޮށް ކޮންމެ އެއްޗެއްވެސް އެ ބަހައްޓަންޖެހޭ ތަނުގައި ބަހައްޓާލަ ބަލާށެވެ.\nބޭނުން ނުވާއެއްޗެހި އިތުރަށް ފޮރުވާނެ ކަމެއް ނެތް!\nބޭނުންނުވާ ބޭކާރު ޚިޔާލުތަކާއި، ވިސްނުންވެސް އިތުރަށް ސިކުޑިތެރޭގައި ރައްކާކުރުމަށްވުރެ ބޭރުކޮށްލުމުން ވަރަށް ބޮޑު ލުޔެއް އިހްސާސް ކުރެވެ އެވެ. ލޮލަށް ނުފެންނަ އެއްޗެހި ބޭރުކޮށްލުމުން އެފަދަ ބޮޑު ލުޔެއް އިހުސާސްވާއިރު، ލޮލަށްް ފެންނަ އެކި ސައިޒުތަކުގެ ތެލި ތަށްޓާއި، ފައިވާނާއި އަންނައުނުވެސް ހަމައެހެން ބޭރުކޮށްލުމުގައި އެއްވެސް މައްސަލައެއް އެބައޮތް ހެއްޔެވެ؟\nމިތަނުގައި ބޭރުކޮށްލާށޭ ބުނުމުގެ މާނައަކީ އުކާލުމެއް ނޫނެވެ. އުކާލުމުގެ ބަދަލުގައި އޭގެ ބޭނުންޖެހިފައިވާ އެހެން މީހަކަށް ދިނުން، ނުވަތަ ހެޔޮ އަގެއްގައި އެހެން މީހަކަށް ވިއްކާލުން ނުވަތަ ރީސައިކަލް ވެސް ކުރެވިދާނެ އެވެ. އުކާލަންވީ އެއްޗެއް ނޭގޭނަމަ އަވަހަށް މޭރީ ކޮންޑޯގެ އެހީތެރިކަން ހޯދާށެވެ.\nމި ނޫނަސް، ގޭތެރޭގައި ފުނިޖައްސާފައި ތިބަހައްޓާ ތަކެއްޗަކީ ހިރަފުހަށްވެސް ދެވޭ އިތުރު ދައުވަތެކެވެ. އެހެންކަމުން ތިމާގެ ޖިސްމާނީ ދުޅާހެޔޮކަމާއި ނަފްސާނީ ދުޅަހެޔޮކަމަށާއި އާއިލީ ގުޅުންތަކަށް ޓަކައިވެސް މި ހަފްތާ ބަންދުގައި ގޭގައި ތިބެގެން ގޭތެރެ ފޮޅާ ސާފުކޮށް ކޮންމެހެން ބޭނުންވާ އެއްޗެހި އެ ހުންނަންޖެހޭ ތަނުގައި ބަހައްޓާ އިތުރުވާ ތަކެއްޗަށް އެހެން ކޮންމެވެސް ގޮތެއް ހޯދާލާށެވެ.


އަލްޒައިމާ ބަލި: ބަލިޖެހިފައިވާ މީހުންނަށް އަޅާލުމުގައި ބަލަންޖެހޭ ޚާއްޞަ ބައެއް ކަންތައްތައް | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް އަލްޒައިމާ ބަލި: ބަލިޖެހިފައިވާ މީހުންނަށް އަޅާލުމުގައި ބަލަންޖެހޭ ޚާއްޞަ ބައެއް ކަންތައްތައް\n1- ވާހަކަ ދެއްކުން 2- ފެންވެރުވުން\n3 - ދަތް އުގުޅުވުން4- ހެދުން އެޅުވުން\n5- ކާން ދިނުން 6- ކަންތައްތައް ކުރުވައި، ކަންކަމުގައި ބައިވެރިކުރުވުން\n7- ކަސްރަތު ކުރުން 8- ގަޔަށް ކުޑަކަމު، ބޮޑުކަމުދެވުން\n9- ނިދުމަށް ދިމާވާ މައްސަލަތައް 10- ޚިޔާލުތަކާއި، ވަހުމުތައް\n11- މަގުއޮޅި ގެއްލޭގޮތްވުން 12- ގޭތެރޭގެ ރައްކާތެރިކަން\n13- ޑޮކްޓަރަށ ދެއްކުން 14- ބަލިމީހާއަށް ޒިޔާރަތްކުރުން\n1- ވާހަކަ ދެއްކުން\nއަލްޒައިމާ ބަލި ޖެހިފައިވާ މީހަކާއި މުޚާތަބުކޮށް ވާހަކަ ދެއްކުމަކީ އެއްގޮތަކުން ބުނާނަމަ ކުރިމަތިވާ ގޮންޖެހުމެކެވެ. އެހެންކަމުން އެފަދަ މީހުންނާއި، ވާހަކަ ދައްކާއިރު ވަރަށް އުދަގޫ ޙާލަތްތައް ކުރިމަތި ވެދާނެ ކަމަށް ވިސްނަން ޖެހޭނެ އެވެ. މިގޮތުން އަންނަނިވި ކަންތައްތަކަށް ސަމާލުކަން ދޭށެވެ.\n- ކުރު ޖުމުލަ ތަކާއެކު އާދައިގެ ބަހުރުވައިން ވާހަކަ ދައްކާށެވެ. ހަމަމިހެން މަޑުމައިތިރި ކަމާއެކު، ވާހަކަ ދައްކަން އާދަކުރާށެވެ. ބަލިމީހާ އާއި ވާހަކަ ދައްކާއިރު އޭނާގެ މޫނަށް ބަލާށެވެ. އޭރުން ބަލިމީހާގެ އިހްސާސްތައް ދެނެގަންނަށް ފަސޭހަވާނެ އެވެ.\n- ކުޑަކުއްޖަކާއި، ވާހަކަ ދައްކާ ބީދައިން ބަލިމީހާއާ މުޚާތަބު ނުކުރާށެވެ. މިގޮތަށް ހެދުމުން ބަލިމީހާ އަށް އެކަން އެގި، ހިތްހަމަ ނުޖެހޭގޮތް ވެއެވެ. ވާހަކަ ދައްކާއިރު ކަންކަމަށް އަމުރުކުރާގޮތަށް ވާހަކަ ދައްކައިގެން ނުވާނެއެވެ. އޭގެ ބަދަލުގައި އޭނާގެ ކިބައިން ކަމަކަށް އެދޭ ގޮތަށް ވާހަކަ ދައްކާށެވެ. މިސާލަކަށް މިވެނި ކަމެއް ނުކުރައްޗޭ ބުނުމުގެ ބަދަލުގައި ދެން އެހެންވިޔަ ނުދޭނީ ދޯ އޭ ބުނެ މުޚާތަބު ކުރެވިދާނެއެވެ.\n- ޓީވީ، ރޭޑިއޯ، އަދި އެހެނިހެން އަޑުއެހުމަށް އުދަގޫ ކަންތައްތަކާއި، ވާހަކަ ދައްކާ ވަގުތު ދުރުވާށެވެ. އެއީ މިކަމުގެ ސަބަބުން ބަލިމީހާ އަށް ތިބާ ބުނާއެއްޗެއް ފަސޭހައިން ނަގައި ގަނެވޭނެތީ އެވެ.\n- ބަލިމީހާ އަށް އޭނާގެ ފުރިހަމަ ނަމުން މުޚާތަބު ކުރާށެވެ. އަދި ކަމަކާއި، ވާހަކަ ދައްކަން ފެށުމުގެ ކުރިން އޭނާގެ ސަމާލުކަން ތިބާއަށް ހޯދާށެވެ. ވާހަކަ ދައްކާއިރު އަނގަޔަށް އެއްޗެއް ލައިގެން ހުރެ ވާހަކަ ދެއްކުމަކީ ރަގަޅު ކަމެއް ނޫނެވެ. ނުވަތަ ކަމުން ވާހަކަ ދެއްކުމަކީވެސް ރަގަޅު ކަމެއް ނޫނެވެ.\n- ސުވާލެއް ކުރުމަށް ފަހު ބަލިމީހާ އެއަށް ޖަވާބު ދާރީވުމަށް އެކަށޭނަ ވަގުތު ދޭށެވެ. ބަލިމީހާ ޖަވާބު ދޭން ފެށުމުން އެވާހަކަ މެދުކަނޑާލާފާއި، ތިބާ ބޭނުންވާ ވާހަކައެއް ބުނަން ނޫޅޭށެވެ.\n- ބަލިމީހާ ބުނަން ބޭނުންވާ ބަހެއް ހަދާންނެތިގެން އުޅޭހެން ހީވާނަމަ ރީތިކޮށް އެބަސް ބަލިމީހާ އަށް ބުނެދީ ހަދާން ކޮށްދޭށެވެ. އަދި ކެތްތެރިކަމާއެކު ބަލިމީހާގެ ސުވާލުތަކަށް ޖަވާބު ދާރީ ވާށެވެ.\nބަލިޖެހިފައިވާ ބައެއް މީހުން ފެންވަރުވައި ސާފުކުރުމަކީ މާބޮޑު އުދަގުލަކާއި ކުރިމަތި ލާންޖެހޭ ކަމަކަށް ނުވެއެވެ. ނަމަވެސް އަނެއްބައި މީހުންނަށް މިއީ ނުރައްކާތެރި، ކަމަކަށް އޮންނަނީ ވެފައެވެ. ރަގަޅު ރޭވުމެއްގެ މަތީން ފެންވަރުވައި ސާފުކުރުން ކުރިއަށް ގެންދިއުމަކީ ތިބާއާއި، ބަލިމީހާ އަށްވެސް އެންމެ ފައިދާހުރި ގޮތްކަން ޔަގީނެވެ. މިގޮތުން އަންނަނިވި ކަންތައްތަކަށް ސަމާލުކަންދޭށެވެ.\n- ބަލިމީހާ އެއްބަސްވާ، އަދި އޭނާ ހަމައަކަށް އެޅިފައި ހުންނަ ގަޑިއެއްގައި ފެންވަރުވަން ރާވައި، ކަނޑައަޅާށެވެ.\n- ބައެއް މީހުން ފެންވަރުވައި، ސާފުކުރުމަކީ ކުރަން އުދަގޫ، އަދި ނުރައްކާތެރި ކަމެއްކަން ދަންނާށެވެ. އެހެންކަމުން މަޑުމައިތިރި ކަމާއި، އިޙްތިރާމާއި، ކެއްތެރިކަމާއި، އެކު ކަންތައްތައް ކޮށްދޭށެވެ.\n- އެވަގުތަކު ތިބާކުރަން އުޅޭކަމެއް އަކުރުން އަކުރަށް ބަލިމީހާއަށް ކިޔައިދީ އެކަން ކުރުމަށް ރުހުން ހޯދާށެވެ. އަދި އޭނާ އަމިއްލައަށް ކުރެވޭ ކަހަލަ ކަމެއްނަމަ ކުރުމަށް އެދޭށެވެ.\n- ކުރިން ތައްޔާރު ވާށެވެ. ފެންވަރުވަން ފެށުމުގެ ކުރިން ބޭނުންވާ ހުރިހާ ސާމާނެއް ފާޚާނާގައި ހުރިތޯ ބަލާށެވެ.\n- ފިނިހޫނު މިނަށް ރައްކާތެރިވާށެވެ. މާބޮޑަށް ފިނިފެނުން ފެންވެރުމަކީ ވެސް ރަގަޅުގޮތެއް ނޫނެވެ. އެންމެ އެދެވިގެންވަނީ ތާފަނާ ފެނުން ފެންވެރުވުމެވެ.\n- ބަލިމީހާ އެކަނި ފާޚާނާގެ ތެރޭގައި ނުވަތަ ގިފިލީގައި ބަހައްޓާފައި ނުދާށެވެ. މިއީ ކޮންމެ ފަދަ ނުރައްކަލެއް ވެސް ދިމާވެދާނެ ކަމެއްކަން ހަދާންކުރާށެވެ.\n- ކޮންމެ ފަހަރަކު ފެންވެރުވުން މުހިއްމެއް ނޫނެވެ. ބައެއް ފަހަރު ސްޕަންޖް ގަނޑެއް ފަދަ ގައި ދޮންނަ އެއްޗެއްގެ އެހީގައި މުޅިހަށިގަނޑު ރީތިކޮށް ސާފުކުރެވިދާނެއެވެ.\n3- ދަތް އުގުޅުވުން\nބަލިމީހާ ގެ ދަތްތަކަށް ފަރުވާތެރިވުމަކީ ވެސް މުހިއްމު ކަމެކެވެ. އަންނަނިވި ކަންތައްތަކަށް ސަމާލުވާށެވެ.\n- ކޮންމެ ދުވަހަކު ބަލިމީހާގެ ދަތްތައް އުގުޅުވާށެވެ. ދަތްޕިލަ ޖަހައިގެން އުޅޭމީހެއްނަމަ ދަތްޕިލަ ނަގައިގެން ރަގަޅަށް ސާފުކުރުވާށެވެ. ދަތްޕިލަ ރަގަޅަށް ފިޓްވޭތޯ އާއި، ހިރުގަނޑުގައި އެއްވެސް ކަހަލަ ކަމެއް ހުރިތޯ ބަލާށެވެ.\n- ބަލިމީހާ އަނގަ ހުޅުވަން އިދިކޮޅު ހަދައިފިނަމަ ހަމައެކަނި ދަތްތަކުގެ ބޭރުން ސާފުކޮށްލާށެވެ. ދަތްތަކަށް އަޅާލުމަށް ބޭނުންވާ އެހީ ދަތުގެ ޑޮކްޓަރެއްގެ ކިބައިން ލިބިގަންނާށެވެ.\n- ބަލިމީހާ އަމިއްލަ އަށް ދަތްއުގުޅަން ބުނެފިނަމަ ބުރުހުގައި ބޭސް ޖަހައިދިނުން ފަދަ ކަމަކުން ވިޔަސް ބަލިމީހާ އަށް އެހީތެރިކަން ފޯރުކޮށްދޭށެވެ. އޭރުން ބަލިމީހާ އަށް ހިތްހަމަޖެހުން ލިބޭނެ އެވެ.\n4- ހެދުން އެޅުވުން\nހެދުން އެޅުވުމަކީ ވެސް ކުޑަކަމެއް ނޫނެވެ. މިއީވެސް ކެތްކުރަންޖެހޭ އެތައްކަމެއް ކުރިމަތިކުރުވާ ޢަމަލެކެވެ. ލާނެ ހެދުމެއް އިޚްތިޔާރުކުރުން، ހެދުން ލެއްވުން، އަދި ބޭލެއްވުން، ގޮށް އެޅުވުމާއި، ޒިބު އެޅުވުން ފަދަ ކަންތައްތަކުގައި ބައެއް ފަހަރު އުދަގޫތަކާއި ކުރިމަތިލާން ޖެހޭކަމަށް ފާހަގަވެއެވެ. އެހެންކަމުން އަންނަނިވި ކަންތައްތައް އެހީއަކަށް ފުދޭނެ އެވެ.\n- ކޮންމެ ދުވަހަކުވެސް އެއްގަނޑިއެއްގައި ހެދުން އަޅުވައި ރީތިކުރަން އާދަކުރާށެވެ. އޭރުން ބަލިމީހާ އަށް އެއީ ކޮންމެ ދުވަހަކު ކުރަންޖެހޭ ކަމެއްކަން އިހްސާސްވެ، އެގަނޑީގައި އެކަންކުރަން ބޭނުންވެގެން އުޅޭނެ އެވެ.\n- އަމިއްލައަށް ލެވޭވަރުގެ އެއްޗެއްނަމަ، ނުވަތަ ވީވަރަކަކުން އަމިއްލައަށް ހެދުންލައި ހެދުމަށް ބުނެ، ހިތްވަރު ދޭށެވެ. އެއްގޮތަކަށް ވެސް އަވަސްކުރާށޭ ބުނެ، ބަލިމީހާ އަށް ފިއްތުން ކުރިމަތި ނުކުރާށެވެ.\n- ބަލިމީހާ ލާން ބޭނުންވަނީ ކޮންކަހަލަ ހެދުމެއްތޯ ބަލާށެވެ. އަދި އެގޮތުން ބޭނުންވާ ވަކިވައްތަރެއްގެ ހެދުމެއް ހުރިނަމަ އެވައްތަރުގެ ދެތިން ހެދުން ނުވަތަ ގަމީސް ފަދަ ތަކެތި ހޯދާފައި ބާއްވާށެވެ.\n- ބަލިމީހާ ލާންޖެހޭ ތަކެތި ތަރުތީބަކުން އަތުރާފައި އެގޭނެ ހެން ބަހައްޓާށެވެ. މިސާލަކަށް އެތެރެއިން ލާ ސާމާނު އެންމެ ފުރަތަމަ އެއަށްފަހު ބޭރުން ލާ ހެދުން ފަދަ ތަކެތި ބެހެއްޓިދާނެއެވެ.\n- ބަލިމީހާ ކަމެއް ބޭނުންވެގެން ބުނެފިނަމަ ހަދަންޖެހޭގޮތް ރީތި ބަހުން އަކުރުން އަކުރަށް ކިޔައިދޭށެވެ.\n- ލާން އަދި ބާލަން ވެސް ފަސޭހަ ވައްތަރުގެ ހެދުންތައް ބަލިމީހާ އަށް ހޯދައިދޭށެވެ.\nމިބަލީގެ ބައެއް މީހުން އަބަދުވެސް ކާން ބޭނުން ވެދާނެއެވެ. އަނެއްބައި މީހުންނަށް ކާންދިނުން ވެސް އޮންނަނީ ތަޙައްމަލު ކުރަން ދަތި އުދަގޫ ކަމަކަށްވެފައެވެ. އަންނަނިވި ކަންތައްތަކުން އެހީ ލިބިގަންނާށެވެ.\n- އެކަށޭނަ މާހައުލެއް ކެއުމަށް އިޚްތިޔާރު ކުރާށެވެ. ޓީވީ، ރޭޑިޔޯ ފަދަ ތަކެތި ކާމޭޒު ކައިރީ ނުވަތަ އަޑުއިވޭ، ހިސާބު ނުބަހައްޓާށެވެ. މިގޮތަށް ބެހެއްޓުމުން ކެއުން ދޫކޮށްލާފައި ޓީވީއިން ދައްކަމުންދާ އެއްޗަކަށް ބަލިމީހާގެ ސަމާލުކަން ދޭގޮތްވުމަކީ ވެދާނެ ގޮތެކެވެ.\n- ކާނާގެ ތަފާތު ވައްތަރުތައް ހިމެނޭ ގޮތަށް ކެއުން ތައްޔާރު ކޮށްދޭށެވެ. ދުވާލަކު ބޮޑު3ކެއުމާއި، އެއްވަރަށް ވަކިވަކިން ކުދި ކުދި ކެއުން ތައްޔާރު ކޮށްދޭށެވެ. އެއީ އެއްފަހަރާ ގިނައިން ކެއުން އުދަގޫކަމަކަށް ވާނެތީ އެވެ.\n- ބަލިމީހާ ފެންނަ ހިސާބުގައި ބައެއް ކަހަލަ ކާނާގެ ބާވަތްތައް ބަހައްޓާށެވެ. އޭރުން ބައެއް ފަހަރު އަމިއްލަ އަށް ފެނިގެން ވެސް ކާން އުޅެފާނެއެވެ.\n- ބަލިމީހާ އަށް ފަސޭހައިން ފެން ބޮވޭނެ ކަހަލަ ތައްޓެއް ހޯދާށެވެ. އުމުރުން ދުވަސްވީ މީހުންނަށް ބައެއް އާދައިގެ ތަށިން ތުންޖަހައިގެން ބޯއިރު ގަޔަށް ފެންފައިބާގޮތް ވެއެވެ. އެހެން ކަމުން މިފަދަ މީހެއް ނަމަ ތުމެއް ލާފައި އިންނަ ތައްޓެއް ހޯދުން މުހިއްމެވެ.\n- އާދަކޮށް ޑޮކްޓަރަށް ދައްކައިގެން ދަތާއި، ހިރުގަނޑުގެ ޞިއްޙަތު ހުރިނެތްގޮތް ބަލައި ދެނެގަންނާށެވެ. އެއްވެސް ކަހަލަ މައްސަލައެއް ހުރިނަމަ އެކަމަށް ފަރުވާ ލިބިގަންނާށެވެ.\n6- ކަންތައްތައް ކުރުވައި ކަންކަމުގައި ބައިވެރި ކުރުވުން\nބަލިމީހާއަށް ކުރެވިދާނެ ކަންތައްތަކަކީ ކޮބައިތޯ ބަލައި އެކަންކަން ކުރުވަން އުޅުމަކީ ބައެއް ފަހަރު ވަރަށް ޝައުގު ހުންނަ ކަމަކަށް ވެދާނެއެވެ. އާކަމެއް ކުރަން ބަލިމީހާއަށް ދަސްކޮށް ދިނުމުގެ ބަދަލުގައި މިހާރު ވެސް އެމީހާ ދަންނަ ކަމެއް ކުރުވުން ރަގަޅު ކަމުގައި ފެނެއެވެ. އަންނަނިވި ކަންތައްތަކުން އެހީ ލިބިގަނެވިދާނެއެވެ.\n- މާގިނަ ކަންތައްތައް އެއްފަހަރާ ކުރުވަން ނޫޅޭށެވެ. ކުދިކުދި ތަފާތު ކަންތައްތަކުގައި ބައިވެރިކޮށް އެކަންތައްތައް ބަލިމީހާ ލައްވައި ކުރުވިދާނެއެވެ. މިގޮތުން ގޭތެރޭގައި ކުރަން ހުންނަ ކުދިކުދި ކަންތައްތަކުގައި ބަލިމީހާ ބައިވެރި ކުރެވިދާނެ އެވެ.\n- ކުރަން ބޭނުންވާ ކަމެއް ފެށުމަށް އެހީތެރިވެދޭށެވެ. އަދި އެކަމެއް އެކި މަރުހަލާތަކަށް ބަހާލާށެވެ. ކޮންމެ މަރުހަލާއެއް ނިމުމުން އެމަކަށް މަރުހަބާ ކިޔައި، ހިތްވަރުދޭށެވެ.\n- ކަމެއް ފުރިހަމަކުރަމުން ދަނިކޮށް އެއްވެސް ކަހަލަ ބަދަލެއް ( ބައްޔާއި ގުޅިގެން ފެންނަ ) އާދޭތޯ ބަލާށެވެ. އެފަދަ ކަމެއް ކުރިމަތިވެއްޖެނަމަ މަޑުމައިތިރި ކަމާއެކު ކޮންމެވެސް ވާހަކައެއް ދައްކައިގެން އެކަމެއް ރަގަޅުކުރެވޭތޯ އެހީތެރިވެދޭށެވެ.\n7- ކަސްރަތު ކުރުން\nކޮންމެ ދުވަހަކު ކަސްރަތު ކުރުމަކީ ބަލިމީހާ އަށާއި، އޭނާ ބަލަހައްޓާ މީހާ އަށް ވެސް ފައިދާތަކެއް ލިބިދޭނެ ކަމެއްކަން ޔަގީނެވެ. ދުޅަހެޔޮ ޞިއްޙަތެއްގައި ހުރުމަށް އެހީތެރިވުމުގެ އިތުރުން ކަސްރަތު ކުރާ ވަގުތު ކޮޅަކީ ވެސް ބަލިމީހާ އާއި، އެކިކަންކަމުގައި ޙިއްޞާ ކޮށްލުމަށް ލިބޭ ރަނުގެ ފުރުޞަތެކެވެ. އަންނަނިވި ކަންތައްތަކަށް ސަމާލުކަން ދޭށެވެ.\n- ބަލިމީހާ އަށް ރަގަޅީ ކޮންކަހަލަ ކަސްރަތެއް ތޯ ބަލާށެވެ. މިގޮތުން ހިގާލުން، ފެތުން، ނެށުން، ޓެނިސް ކުޅުން، އަދި ބަގީޗާ ހެއްދުން ( ބަގީޗާގައި ކުރަން ހުންނަ ކަންތައްތައް ކުރުން ) ފަދަ ކަންތައްތަކަކީ ކުރެވިދާނެ ކަންކަމެވެ.\n- ކަސްރަތު ކުރަމުން ދަނިކޮށް މާބޮޑަށް ވަރުދެރަވެ، ނުވަތަ މާބޮޑަށް މާޔޫސްވާގޮތް ވެއްޖެނަމަ ކަސްރަތު ކުރުން ހުއްޓާލާށެވެ. މާބޮޑަށް ބަލިމީހާ ބަދަލުތައް އަންނަށް ފަށައިފިނަމަ ޑޮކްޓަރެއްގެ ކައިރިއަށް ދާށެވެ.\n- ކޮޅަށް ތެދުވެހުރުމަށް، ނުވަތަ ތެދުވެ ހަދަން މާބޮޑަށް އުދަގޫނަމަ އެދުގައި ވެސް ހެދިދާނެ ކަސްރަތުތައް ހުރެއެވެ. ކަސްރަތު ކުރުމަކީ ނިދުމަށް ފަސޭހަވާ ކަމެކެވެ.\n- ބައެއް މީހުން އެހެން މީހުންނާއި ބައިވެރިވެގެން ކަސްރަތު ކުރަން ބޭނުންވެއެވެ. މިކަހަލަ މީހެއް ނަމަ އެމީހަކާއި އެކު ކަސްރަތު ކްލާހަކަށް ގޮސް ކަސްރަތު ކުރެވިދާނެއެވެ.\n8- ގަޔަށް ކުޑަކަމު ނުވަތަ ބޮޑުކަމުދެވުން\nބަލީގައި ދުވަސްވަމުން އަންނަ ވަރަކަށް ތިމާގެ އިޚްތިޔާރަކާއި ނުލައި ފަހަރުވާ ނުހިފެހެއްޓި، ކުޑަކަމުދެވޭގޮތް ވެއެވެ. ބައެއް މީހުންނަށް މަދުން ނަމަވެސް ބޮޑުކަމުދެވޭގޮތް ވެއެވެ. މިއީ ބަލިމީހާ އަށާއި، އަދި ބަލަހައްޓާ މީހާއަށް ވެސް ތަޙައްމަލު ކުރަން އުދަގޫ ކަމަކަށް ވެއެވެ. ބައެއް ފަހަރު މިކަންތައް ދިމާވެފައި ހުރީ އެހެން ބައްޔެއްގެ ސަބަބުން ކަމަށް ވެސް ވެދާނެއެވެ. އެހެންކަމުން ޑޮކްޓަރާއި، މަޝްވަރާކޮށްގެން އެހެން ސަބަބެއް ހުރިތޯ ވެސް ބެލިދާނެއެވެ. އަންނަނިވި ކަންތައްތަކަށް ސަމާލުކަންދޭށެވެ.\n- ވަކި ގަވާއިދެއްގެ ދަށުން ފާޚާނާ އަށް ގެންދާށެވެ. މިސާލަކަށް ކޮންމެ3ގަޑިއިރުން 1 ފަހަރު ފާޚާނާ ކުރަން ބުނެވިދާނެއެވެ. ބަލިމީހާ އެކަމަށް ބޭނުންވެގެން މަޑުކުރުމުގެ ބަދަލުގައި އަބަދުވެސް ބަލިމީހާ ކުޑަކަމު، ނުވަތަ ބޮޑުކަމު ޙާޖަތަށް ދާންވެފައި ހުރިތޯ ބަލަންވާނެއެވެ.\n- ބަލިމީހާ ފާޚާނާ ކުރަން ބޭނުންވެގެން އުޅޭ ކަމުގެ ނިޝާނެއް ފެނޭތޯ ބަލާށެވެ. މިސާލަކަށް ހަމަހިމޭނުން ނުހުރެވުން، ލައިގެން ހުންނަ އެއްޗެއް ބާލަން އުޅުން ފަދަ ކަމެއް ކުރާނަމަ އޭގެ މާނައަކީ ފާޚާނާއަށް ވަންނަން ބޭނުންވުން ކަމުގައި ވެދާނެއެވެ.\n- ބަލިމީހާ އަށް ކުޑަކަމު ދެވުނަސް ނުވަތަ ބޮޑުކަމު ދެވުނަސް އެކަމާއި ހިތްހަމަ ނުޖެހިގެން ނޫޅޭށެވެ. އޭގެ ބަދަލުގައި ބަލިމީހާއަށް ދެން އެފަދަ ގޮތަކަށް ވިޔަނުދޭށޭ ބުނެ ހިތްވަރު ދޭށެވެ.\n- ރޭގަނޑުގެ ވަގުތުތަކުގައި މިކަންތައްތައް ކުރިމަތި ވިޔަ ނުދިނުމަށްޓަކައި ހަވީރުގެ ވަގުތުތަކުގައި ކެފޭއިން އެކުލެވޭ ބުއިންތަކާއި، ދުރުހެލިވާށެވެ. މާގިނައިން މިމައްސަލަ ކުރިމަތިވާކަން ފާހަގަވާނަމަ ބަލިމީހާ ނިދާ އެދު ކައިރީގައި ބޮޑު ޕްލާސްޓިކް ތައްޓެއް ފަދަ އެއްޗެއް ބެހެއްޓިދާނެއެވެ.\n- ބަލިމީހާ ގޮވައިގެން ތަނަކަށް ދާނަމަ ފަސޭހަ އިން ބޭލޭނެ ފަދަ ހެދުމެއް ލައްވާށެވެ. އޭރުން ކުޑަކަމުދާން ޖެހުނަސް ފަސޭހައިން އެކަން ކުރެވޭނެ މަގު ތަނަވަސްވާނެއެވެ. މީގެ އިތުރުން ބަލިމީހާގެ ހެދުމެއް އެކުގައި ގެންދާ ދަބަހުގައި ބާއްވާށެވެ. އެއީ އެފަދަ ކަމެއް މެދުވެރިވެއްޖެނަމަ ހެދުން ބަދަލުކުރުމަށް ޓަކައެވެ.\n9- ނިދުމަށް ދިމާވާ މައްސަލަތައް\nރޭގަނޑުގެ ނިދާ ވަގުތަކީ ބަލީގެ އަހުލުވެރިންނަށް ވަރަށް އުދަގޫ ވަގުތަކަށް އޮންނަނީ ވެފައެވެ. އެއީ ވަރަށް ގިނަ މީހުންނަށް ނިދިނައުމުގެ މައްސަލަ ބައްޔާއި ގުޅިގެން ކުރިމަތިވާތީ އެވެ. އަންނަނިވި ކަންތައްތަކުން އެހީ ލިބިގަންނާށެވެ.\n- ހަވީރު ގަޑިން ފެށިގެން ބަލިމީހާގެ ރޭގަނޑުގެ ނިދުމަށް ތައްޔާރު ކުރެވިދާނެއެވެ. މިގޮތުން ކޮޓަރީގެ އަލި ފަނޑުކޮށް ބެހެއްޓުން، އަޑުމަޑުކޮށް ގޭތެރެ ބޭއްވުން، އަދި ބަލިމީހާއަށް އުދަގޫ ނުވާނަމަ މަޑުމައިތިރި މިއުޒިކެއް ޖަހާފައި ބެހެއްޓިދާނެއެވެ.\n- ކޮންމެ ރެއަކުވެސް އެއްގަނޑިއެއްގައި ނިދަން އޮށޯތުމަށް ބުނާށެވެ. ވަކި ގަވާއިދެއްގެ ދަށުން ނިދަން ދާންވުމުން ކަންތައްކުރުމަކީ ވެސް ލިބޭނެ އެހީއެކެވެ.\n- ދުވާލުގެ ވަގުތުތަކުގައި ކޮންމެވެސް ވަރަކަށް ކަސްރަތުކުރުމަށް ބާރުއަޅާށެވެ. ހަމަމިހެން މާގިނައިން ދުވާލު ނުނިދުމަށް އިރުޝާދު ދޭށެވެ.\n- ހަވީރުގެ ވަގުތު ތަކު ކެފޭއިން އެކުލެވޭ ބުއިންތަކާއި ދުރުހެލިވާށެވެ. ކެފޭއިން އެކުލެވޭ ބުއިންތައް ހަވީރު ގަޑީގައި ބޯނަމަ ރޭގަނޑު ފާޚާނާ ދާންޖެހުން އިތުރުވެ، އިރުއިރުކޮޅާ ހޭލެވި، ނިދިގެއްލޭގޮތް ވާނެއެވެ.\n- ނިދާ ގަނޑީގައި ފަނޑުއައްޔެއް ބަހައްޓާށެވެ. އަދިރި ވުމުން ބިރުގަންނަ ނަމަ ތަންކޮޅެއް އަލިމަޑު ބޮތްކެއް ނިދާ ގަޑިއަށް އިޚްތިޔާރު ކުރެވިދާނެއެވެ.\n10- ޚިޔާލުތަކާއި، ވަހުމުތައް\nބަލީގެ ދުވަސްވަމުން އަންނަ ވަރަކަށް އެކިއެކި ޚިޔާލުތަކާއި، ވަހުމުތައް ބަލިމީހާ އަށް ކުރެވޭގޮތް ވެއެވެ. ވުޖޫދު ނުވާ ތަކެތި ފެނުން، އަޑުތައް އިވުން، ވަސްތައް ދުވުން، އަދި ރަހަލުން ފަދަ ކަންތައްތައް ކުރިމަތި ވެއެވެ. އެހެންގޮތަކަށް ބުނާނަމަ އެއްވެސް އެއްޗެއް ނެތަސް ތިމާގެ ވަށައިގެން ކޮންމެވެސް މީހަކު އުޅޭހެން ހީވުން ނުވަތަ ކޮންމެވެސް މީހަކު ވާހަކަ ދައްކާހެން ހީވުން ފަދަ ކަންތައްތައް މެދުވެރި ކުރުވައެވެ. އަންނަނިވި ކަންތައްތަކުން އެހީ ލިބިގަންނާށެވެ.\n- ބައެއް ފަހަރު ވުޖޫދު ނުވާ ތަކެތި ފެނުން، އަދި އެކިއެކި ވަހުމުތަކާއި، ޚިޔާލުތައް ކުރެވުމަކީ އެހެން ބައްޔެއްގެ އަލާމާތަކަށް ވެސް ވެދާނެއެވެ. އެހެން ކަމުން ޑޮކްޓަރަށް ދައްކައިގެން އަލްޒައިމާ ބަލި ނޫން އެފަދަ ކަމެއް ކުރިމަތި ކުރުވާ އެހެން ބައްޔެއް ހުރިތޯ ބަލައި އެބައްޔަށް ފަރުވާ ލިބިގަނެވިދާނެ އެވެ.\n- ބަލިމީހާ އެއްޗެއް އެބައުޅެޔޭ، އަޑުއިވެޔޭ ފަދަ ބަހެއް ބުނުމުން ތިބާ އެކަމާއި، އިދިކޮޅު ނަހަދާށެވެ. އޭގެ ބަދަލުގައި މަޑުމައިތިރި ކަމާއެކު ވާހަކަ ދައްކައިގެން ބަލިމީހާއަށް އެހެން އެއްޗެއް ނެތްކަން، ވިސްނައިދެވޭތޯ ބަލާށެވެ.\n- މިފަދަ ކަމެއް ދިމާވެއްޖެނަމަ ބަލިމީހާ އެހެން ތަނަކަށް ގެންދާށެވެ. މިސާލަކަށް ގޭތެރޭގެ އެހެން ތަނަކަށް ގެންގޮސްގެން ވާހަކަ ދައްކަން އިނުން، ގޮވައިގެން ބޭރަށް ހިގާލަން ދިއުން ފަދަ ކަންތައްތައް ކުރެވިދާނެ އެވެ.\n- ޓީވީ އިން މާ ބަލަން އުދަގޫ ކަހަލަ ޕްރޮގްރާމެއް ދައްކާނަމަ ޓީވީ ނިއްވާލާށެވެ. އެއީ ބަލިމީހާ އަށް ބައެއް ފަހަރު ހަގީގަތާއި، ޓީވީ ފެންނަ ޕްރޮގްރާމް ދައްކާ އެއްޗެއް ތަފާތު ކުރަން ނޭގިދާނެތީ އެވެ. މާނައަކީ ޓީވީ އެވަގުތު ފެންނަ ޕްރޮގްރާމަކީ ހަގީގަތެއް ނުވި ނަމަވެސް ބަލިމީހާ އަށް އެއީ ހަގީގަތެއް ކަމަށް ގަބޫލު ކުރެވިދާނެތީ އެވެ.\n- ބަލިމީހާ ހުރީ ރައްކާތެރި ގޮތެއްގައިތޯ ބަލައި ޔަގީންކުރާށެވެ. އަދި އެއްވެސް މީހަކަށް ބަލިމީހާ ކޮށްފާނެ ކަމަކުން ގެއްލުމެއް ލިބިދާނެތޯ ބަލާށެވެ.\n11- މަގުއޮޅި ގެއްލޭގޮތްވުން\nމިއީ މަދުން ނަމަވެސް ބަލީގެ އަހުލުވެރިން އެކަނި ބޭރަށް ގޮސްފިނަމަ ވެދާނެ ގޮތެކެވެ. މިގޮތުން އަންނަނިވި ކަންތައްތަކަށް ސަމާލުކަން ދެވިދާނެއެވެ.\n- ބަލިމީހާ އަތުގައި ބަލިމީހާ އަކީ ކާކު، ކޮންތާކު އުޅޭމީހެއްކަމާއި، އޭނާގެ ބަލިހާލަތު އެގޭނެ ފަދަ އެއްޗެއް އަޅުވައިފައި ބާއްވާށެވެ. މިގޮތަށް ހެދުމުން އޭނާ ގެއްލިގެން އުޅެނިކޮށް ފެންނަ މީހުންނަށް ވެސް ބަލިމީހާގެ އަހުލުވެރިންނާއި ހަމައަށް ގެންގޮސްދިނުމުގައި އެހީއަކަށް ވާނެއެވެ.\n- ބަލިމީހާގެ ފޮޓޯއެއް ނަގައިފައި ނުވަތަ ބަލިމީހާ ފެންނާނެ މަންޒަރެއް ވީޑިއޯ ކޮށްފައި ބާއްވާށެވެ. އޭރުން ގެއްލުނަސް ފުލުހުންގެ އެހީގައި ހޯދަން ފަސޭހަ ވާނެއެވެ.\n- ބަލިމީހާ ކުޅުމުގެ ސަބަބުން އޭނާއަށް އަދި އެހެންމީހުންނަށް ގެއްލުމެއް ވެދާނެ ފަދަ އެއްޗެއް ބަލިމީހާގެ އަތުޖެހޭ ހިސާބުގައި ނުބާއްވާށެވެ.\n- ގޭގެ ގޭޓް ދޮރު ތަޅުލާފައި ބަހައްޓާށެވެ. އޭރުން ބަލިމީހާ އަށް ގޭގެ އެހެންމީހުންނަށް ނޭގި ގެއިން ނިކުމެގެން ދާން އުދަގޫވާނެއެވެ.\n12- ގޭތެރޭގެ ރައްކާތެރިކަން\nބަލިމީހާ ގެ ރައްކާތެރިކަމަށް ޓަކައި ގޭގެތެރޭގައި ތަކެތި އެތުރިފައި ހުންނަން ޖެހޭނީ ވަކިގޮތަކަށެވެ. މިގޮތުން އަންނަނިވި ކަންތައްތަކަށް ސަމާލު ކަން ދެވިދާނެއެވެ.\n- ގޭގެ ހުރިހާ ކޮޓަރިތަކެއްގެ ވެސް ތަޅުދަނޑީގެ އިތުރު ކޮޕީއެއް ހަދާފައި ބާއްވާށެވެ. އޭރުން ބަލިމީހާ ކޮޓަރިއެއްގައި އަމިއްލަ އަށް ތަޅުލެވިގެން ހުއްޓަސް ނެރެން ފަސޭހަ ވާނެއެވެ. ބައެއް ފަހަރު މިގޮތަށް ކޮޓަރިއަށް ވަދެ ތަޅުލެވިގެން ހުރެ ބަލިމީހާ ކޮންމެ ފަދަ ނުރައްކާތެރި ކަމެއް ކުރުމަކީ ވެސް އެކަށީގެންވާ ކަމެކެވެ.\n- ބަލިމީހާއަށް ޚާއްޞަ ކުރެވިފައިވާ ފާޚާނާގެ ދޮރު އެތެރޭން ތަޅު ނުވަތަ ތަންޑު އެޅުވޭގޮތަށް ނުބަހައްޓާށެވެ. އެއީ ފަހަރުގައި މިކަމުގެ ސަބަބުން ވެސް ބަލިމީހާ އަށް ނުރައްކަލެއް ކުރިމަތިވެދާނެތީ އެވެ.\n- ބޭސް، އަދި އެހެނިހެން ގޭތެރެ އަދި ބަނދިގޭގައި ބޭނުންކުރެވޭ ކެމިކަލް މާއްދާތައް ފަދަ ތަކެތި ވަކި ހަރުގަނޑެއްގައި ތަޅުލާފައި ބަހައްޓާށެވެ. އަދި ހުރިހާ އެއްޗެއްގައި ބޮޑުއަކުރުން އޭގައި ހުރީ ކޮންއެއްޗެއްކަން އެގޭނެހެން ލިޔެފައި ބަހައްޓާށެވެ.\n- ވަޅި، ލައިޓަރު، އަލިފާން ފޮށިފަދަ ތަކެތި ބަލިމީހާގެ އަތުޖެހޭ ހިސާބު ނުބަހައްޓާށެވެ. މިތަކެތި ހުންނަންވާނީ ވަކިހަރުގަނޑެއްގައި ނުވަތަ ވަތްގަނޑެއްގައި ތަޅުލެވިފައި އެވެ.\n13- ޑޮކްޓަރަށް ދެއްކުން\nއާދައިގެ މަތިން ހަމަޖެހިފައިވާ އުޞޫލުން ޑޮކްޓަރަށް ދެއްކުމަކީ ވަރަށް މުހިއްމު ކަމެކެވެ. މިގޮތުން އަންނަނިވި ކަންތައްތަކަށް ސަމާލުކަން ދެވިދާނެއެވެ.\n- ބަލިމީހާ އެންމެ ހަމަޖެހިފައި ހުންނަ ގަނޑިއެއް ބަލައި، އެގަނޑިއަކާއި ދިމާކޮށް ޑޮކްޓަރަށް ދައްކަން އެޕޮއިންޓްމަންޓް ހައްދާށެވެ.\n- ޑޮކްޓަރަށް ދައްކަން އުޅޭ ވާހަކަ އެދުވަސް ޖެހުމުގެ ކުރިން ނުވަތަ ދާންކައިރިވުމުގެ ކުރިން ނޫނީ ނުބުނާށެވެ. އަދި ދާންވުމުން ރީތިކޮށް ބުނެކިޔައިދީ އެއްބަސް ކުރުވާށެވެ.\n- އެކުގައި އާއިލާގެ އެހެން މެންބަރެއް ގެންދާށެވެ. އޭރުން އެކަކު ބަލިމީހާ އަށް ރައްކާތެރިވާއިރު،އަނެކަކަށް ޑޮކްޓަރާއި މަޝްވަރާކުރެވޭނެ އެވެ.\n14- ބަލީގެ އަހުލުވެރިޔާގެ ކައިރިއަށް ޒިޔާރަތްކުރުން\nއަލްޒައިމާ ބަލީގެ އަހުލުވެރިންނަށް ޒިޔާރަތް ކުރުމަކީ ވަރަށް މުހިއްމު ކަމެކެވެ. ޒިޔާރަތް ކުރާ ކޮންމެ މީހަކުގެ ނަމާއި، އެމީހަކާއި ބަލިމީހާ އާއި ހުރި ގުޅުން ފަހަރުގައި ބަލިމީހާ ހަދާން ނުހުރެދާނެއެވެ. އެކަމުގެ މިގޮތަށް ޒިޔާރަތް ކުރުމުން ބަލިމީހާ އަށް ހިތްހަމަޖެހުން ގެނެސްދެއެވެ. މިގޮތުން މީހަކު ބަލިމީހާ އަށް ޒިޔާރަތް ކުރަން އުޅޭނަމަ ވިސްނަންޖެހޭ ބައެއް ކަންތައްތައް ތިރީގައި މިވަނީ އެވެ.\n- ބަލިމީހާ އެންމެ ހަމަޖެހިފައި ހުންނަ ގަޑިއެއް ބަލާފައި އައުމަށް ޒިޔާރަތް ކުރަން ބޭނުން ބަޔަކު ކައިރީގައި ބުނާށެވެ. އަދި އަންނަ އިރު ބަލިމީހާ އަށް ފައިދާއެއް ލިބިދާނެ އެއްޗެއް ގެނެވިދާނެއެވެ. މިސާލަކަށް ބަލިމީހާ އަށް ދައްކަން ފޮޓޯ އަލްބަމެއް ނުވަތަ ބަލިމީހާ ކިޔާލަން މަޖައްލާ އެއް ފަދަ ގެނެސްދެވިދާނެއެވެ.\n- ބަލިމީހާ އާއި، ވާހަކަ ދައްކަންވާނީ ރީތި ބަހުންނެވެ. މާގިނަ މީހުން އެއްފަހަރާ އައުމަކީ ރަގަޅުގޮތެއް ނޫނެވެ. އަދި ބަލިމީހާ އާއި މާކައިރީގައި ވާހަކަ ދައްކަން ތިބުމަކީ ވެސް ރަގަޅު ގޮތެއް ނޫނެވެ. ހަރުއަޑުން ވާހަކަ ދެއްކުމުގެ ބަދަލުގައި މަޑުމަޑުން ވާހަކަ ދެއްކިދާނެއެވެ.\n- ބަލިމީހާ އާއި މުޚާތަބު ކުރަންވާނީ ބަލިމީހާގެ ފުރިހަމަ ނަމުންނެވެ. ނޫނީ އެމީހަކު ބަލިމީހާއަށް އާންމުކޮށް މުޚާތަބުކޮށް އުޅޭ ނަމަކުންނެވެ. މިސާލަކަށް ދައްތަ ބޭބެ ފަދަ ނަންނަމުންނެވެ. ބަލިމީހާއަށް ތިބާއަކީ ކާކުކަން ދެނެގަންނަށް ނޭގިއްޖެ ނަމަ ބުނެ ކިޔައި ހަދާންކޮށްދޭށެވެ.\n- ބަލިމީހާ އަށް ކިޔައިދިނުމުން ނޭގުނު ނަމަވެސް ތަކުރާރުކޮށް ކިޔައިދީގެން ވިސްނައިދޭން ނޫޅޭށެވެ. އަދި އެހެން ކޮންމެވެސް ވާހަކައެއް ބަލިމީހާ އާއި، ދައްކާށެވެ. އަދި ބަލިމީހާއަށް ތިމާ ނޭގުނޭ ކިޔާފައި ހިތްހަމަ ނުޖެހިގެން އެކަމުގެ ރުޅިވެރިކަން ހާމަ ނުކުރާށެވެ. އެއީ އެގޮތަށް ދިމާވުމަކީ މިފަދަ ބަލީގެ އަހުލުވެރިންގެ މެދުގައި އާންމު ކަމަކަށް ވާތީއެވެ.


Nick Jones 20 million dollaruge ge eh gannanee - AO News Nick Jones 20 million dollaruge ge eh gannanee\nނިކް ޖޯންސް 20 މިލިއަން ޑޮލަރުގެ ގެއެއް ގަންނަން ހޯދަނީ\nލަވަކިޔުންތެރިޔާ ނިކް ޖޯންސް އޭނާގެ ބައިވެރިޔާ ޕްރިޔަންކާ ޗޯޕްޅާ އާއި އެކު ދިރިއުޅެން އާ ގެއެއް ގަންނަން ނިންމައިފިއެވެ. ނިކްމެން އާ ގެއެއް ގަންނަން ނިންމީ އެމީހުން 2018 ވަނަ އަހަރުގެ އޭޕްރިލް މަހު އެމެރިކާގެ ލޮސް އެންޖެލިސް އިން 6.5 މިލިއަން ޑޮލަރަށް ގަތް ގެ ވިއްކާލުމަށް ފަހުގައެވެ.\nމިދިޔަ އަހަރުގެ ޑިސެމްބަރު2ގައި ޕްރިޔަންކާ އާއި ނިކް ކައިވެނިކުރި އިރު މިދެތަރިންނަކީ ވަރަށް މަގުބޫލު ދެ ތަރިން ނެވެ. ޕްރިޔަންކާ ބޮލީވުޑް އާއި ހޮލީވުޑްގެ ފިލްމުތައް ކުޅޭއިރު އޭނާ ދަނީ ފިލްމު ޕްރޮޑިއުސް ވެސް ކުރަމުންނެވެ. ނިކް އަކީ ގިނަބައެއްގެ ލޯބި ހޯދާފައިވާ މޮޅު ލަވަކިޔުންތެރިއެކެވެ.\nޕްރިޔަންކާ މިހާރު ތައްޔާރު ވަމުން ދަނީ އަންނަ އޮކްޓޯބަރު މަހުގެ 11 ގައި ރިލީޒް ކުރާ ހިންދީ ފިލްމު “ދަ ސްކައި އިޒް ޕިންކް” އަށެވެ. 26 އަހަރުގެ ނިކް މިހާރުވެސް ޝޯއެއް ދެމުން އެބަ ދެއެވެ. މިދުވަސްކޮޅު ބިޒީކޮށް އުޅުނު ކަމުގައި ވިއަސް ދެ ތަރިން ގެންދަނީ އެކީގައި ދިރިއުޅުމަށް ރީތި ގެ އެއް ގަތުމަށްވެސް ވިސްނަމުންނެވެ.


Phase 2ge bus dhathuru thakugaives miharu beynunkura bus card beynun kureveyne - vNews.mv\nހުޅުމާލެ ފޭސް2 ގެ ދަތުރު ތަކުގައިވެސް މިހާރު ބޭނުންކުރާ ބަސްކާޑަށް ދަތުރުކުރެވޭނެ: އެމްޓީސީސީ\nއައިޝަތު އިބްރާހީމް Male' | 03 October 2021, 10:55\nހުޅުމާލެ ފޭސް2އިން ބަހުގެ ހިދުމަތް ހޯދާ މީހުންނަށް އެމްޓީސީސީން މިހާރުވެސް ބޭނުން ކުރަމުން އަންނަ ކާޑުން ހިދުމަތް ލިބޭނެ ކަމަށް އެމްޓީސީސީން ބުނެފިއެވެ.\nއެމްޓިސީސީން މިހެން ބުނީ، ބަހުގެ ހިދުމަތް މިހާރު ހުޅުމާލެ ފޭސް2ގައި ފަށާ، ބަސް ދަތުރުތައް ދޭން ފެށުމާއި ގުޅިގެންނެވެ.\nހުޅުމާލޭ ފޭސް2ގެ ބަހުގެ ހިދުމަތް ހޯދާ މީހުންނަށް ވަކި ހާއްސަ ބަސްކާޑެއް ތައްޔާރު ނުކުރާކަމަށް އެމްޓީސީސީން ބުނެއެވެ.\nބަހުގެ ހިދުމަތް ހުޅުމާލެ ފޭސް2އަށް ފެށުމާ އެކު ހިދުމަތް ހޯދަން ކުރިން ހުޅުމާލޭގައި ބަސް ދަތުރު ކުރަން ގެންގުޅުނު ބަސް ކާޑް ފުދޭނެ ކަމަށާއި ކާޑް ނެތް ފަރާތެއްނަމަ ކާޑު ހައްދަން ޖެހޭނެ ކަމަށް އެ ކުންފުނިން ބުނެއެވެ.\nއެމްޓީސީސީން ބުނީ، މި މަހު 1 ވަނަ ދުވަހު ހުޅުމާލެ ދެވަނަ ފިޔަވަހީގައި ފެށި ބަހުގެ ހިދުމަތާއެކު އެތަނުގައި ހުންނަ ބަސް ސްޓޭޝަންގައި އެ ކުންފުނީގެ ސްޓާފެއް ހުންނަ ގޮތަށް ހަމަޖައްސާފައި ވާނެ ކަމަށެވެ. އެއީ ހިދުމަތް ހޯދާ ކަސްޓަމަރުންނަށް ދަތުރުކުރާ ރޫޓު އަންގައި ދިނުން ފަދަ މައުލޫމާތު ފޯރުކޮށް ދިނުމަށް ކަމަށް އެމްޓީސީސީން ބުނެއެވެ.\nއެގޮތުން އެމްޓީސީސީގެ ސްޓާފެއް ހުންނާނީ ދެވަނަ ފިޔަވަހީގައި ހުންނަ ފުރަތަމަ ބަސް ސްޓޮޕްގައި ކަމަށާއި އަދި އެ ސްޓާފް ހުންނާނީ ހެނދުނު 8:00 އިން އިރުއޮއްސި 6:00 އާ ހަމައަށް ކަމަށް އެމްޓީސީސީން ވަނީ ބުނެފައެވެ.\nއެމްޓީސީސީން ބުނީ އޮކްޓޯބަރު މަހުގެ 1 ފެށިގެން އޮކްޓޯބަރ7ވަނަ ދުވަހުގެ ނިޔަލަށް އެ ބަސް ސްޓޮޕްގައި މުވައްޒަފުން ތިބޭނެ ކަމަށެވެ.\nހުޅުމާލެ ފޭސް2ގައި ދުއްވަން ހަމަޖެހިފައިވާ ބަހަކީ ހަމައެކަނި ހުޅުމާލެ ތެރޭގައި ދުއްވާ ބަސް ކަމަށް އެމްޓީސީސީން ވަނީ ބުނެފައެވެ.\nއެ ބަސް ހުޅުމާލޭގެ 12 ތަނަކަށް ހުއްޓައެވެ.\nއެހެންކަމުން ހިޔާ ފްލެޓަށް ބަދަލުވި ފަރާތްތަކުގެ ތެރެއިން ހުޅުމާލޭގެ އެކި ސަރަހައްދުތަކަށް ދާން ޖެހިއްޖެނަމަ އެއްވެސް އުނދަގުލަކާ ނުލައި މިހާރު ދަތުރުފަތުރު ކުރެވޭނެ އިންތިޒާމް ވަނީ ހަމަޖެހިފައެވެ.\nއެހެން ނަމަވެސް ފޭސް2އިން މާލެއަށް އަދި ސީދާ ބަސް ދަތުރުތައް ފެށިފައިނުވާތީ، ފޭސް2އިން މާލެ އަންނަން ޖެހޭނީވެސް ހަމަ މިފަދައިން ހުޅުމާލެ ފޭސް2އިން ބަސް ނެގުމަށް ފަހު ފޭސް 1 ގެ ބަސް ސްޓޮޕަކަށް އައުމަށް ފަހު މާލެ އަންނަ ބަހެއް ނަގައިގެން ކަމަށް އެމްޓީސީސީން ބުނެއެވެ.\nއާދަމް އާޒިމް އެޗްޑީސީ ހުޅުމާލެ ހުޅުމާލޭ ދެވަނަ ފިޔަވަހި ރާއްޖެ އެމްޓީސީސީ


ދޮން އަނބު ރިހަ | Lonumedhu\nދޮން އަނބު ރިހަ\nމިއީ ތަންކޮޅެއް ކުރިން އަހަރުމެން ތައްޔާރުކުރި ދޮން އަނބު ރިހައެއްގެ ރެސިޕީއެކެވެ. ނަސީބު ގަދަ ކަމުން އަހަރުމެންނަށް އެއިރު ލައްވާލީ ވަރަށް ފޮނިރަހަ ގަދަ ދިވެހި ދޮން އަނބުކޮޅެކެވެ. އެހެންވެ އަހަރުމެން މި ރެސިޕީގައި ހަކުރު ބޭނުން ކޮށްފައެއް ނުވާނެއެވެ. ނަމަވެސް މި ރެސިޕީ ބަލައިގެން ދޮން އަނބު ރިހަ ކައްކާއިރު ފޮނި މަޑުހެން ހީވާނަމަ އެމީހަކަށް ރަހަ ހެޔޮވަރު ވާވަރުގެ ހަކުރުކޮޅެއް އަޅާލީމާ ރަނގަޅުވާނެއެވެ.\nމި ރެސިޕީއިން ތައްޔާރުކުރެވޭނީ: 2-3 މީހުންނަށް ވާވަރަށެވެ.\n4 ދިވެހި ދޮން އަނބު\n2 މޭޒުމަތީ ސަމުސާ މުގުރި ކޮތަނބިރި\n1 މޭޒުމަތީ ސަމުސާ މުގުރި ދަވިއްގަނދު\n½ މޭޒުމަތީ ސަމުސާ މުގުރި ދިރި\n½ މޭޒުމަތީ ސަމުސާ ތެޅި މިރުސް (ނޫނީ ބޭނުން ވަރަކަށް)\n½ ގިތެޔޮ މިރުސް (ނޫނީ ބޭނުން ވަރަކަށް)\n½ އިނޗީގެ އިނގުރު ކޮޅެއް\n6 އިންޗީގެ ރާނބާފަތް ކޮޅެއް\n3 އިންޗީގެ ފޮނިތޮށި ކޮޅެއް\n½ ޖޯޑު ކާށިކިރު (އަހަރުމެން ބޭނުންކުރީ ޕެކެޓުގައި ހުންނަ ދިޔާ ވައްތަރު)\n½ ޖޯޑު ފެން\n½ ޖޯޑު ތުނިކޮށް ކޮށާފައި ހުރި ހިކިމަސް\n½ ސައިސަމުސާ ލޮނު (ނޫނީ ބޭނުން ވަރަކަށް)\n1. ފިޔާ ތުނިކޮށް ކޮށާށެވެ. ކާފޫރުތޮޅިތައް ކޮޅުން ހުޅުވާލާށެވެ. އަދި އިނގުރާއި ލޮނުމެދުކޮޅު ސަމުސަލެއްގެ އަނެއްފުށް ފަދަ އެއްޗެއް ބޭނުން ކޮށްގެން ރަނގަޅަށް ޗަސްކޮށްލާށެވެ.\n2. އަނބުތައް މަށާށެވެ. ބައެއް މީހުން ދޮން އަނބު ރިހަ ކައްކާއިރު އަނބު މެށުމަށްފަހު އެ އޮތްގޮތަށް ނުކޮށާ ބޭނުން ކުރެއެވެ. އަނެއްބައި މީހުން ރިހަ ކައްކަނީ އަނބު ކޮށައިގެންނެވެ. އެހެންވީމާ މިދެގޮތުން ކުރެ ބޭނުން ގޮތެއް ހަދާށެވެ. އަހަރުމެންނަށް ބޮޑަށް ކަމުދަނީ އަނބު އޮތްގޮތަށް ހެދީމައެވެ.\n3. ތެއްޔަކަށް ތެޔޮކޮޅު އަޅައި އެ ރަނގަޅަށް ހޫނުކުރުމަށްފަހު ތެއްޔަށް ފިޔާކޮޅާއި ކާފޫރުތޮޅިކޮޅާއި ފޮނިތޮށިކޮޅާއި ރާނބާފަތްކޮޅާއި ގިތެޔޮމިރުހާއި ހިކަނދިފަތްކޮޅު އަޅާލާށެވެ.\n4. ފިޔާކޮޅު ރަތްވާން ފަށްޓަންދެން ކައްކާލާށެވެ. ގިނި ބަހައްޓާނީ މެދު މިނެއްގައެވެ. ދެން ޗަސްކުރި ލޮނުމެދާއި އިނގުރުކޮޅު ތެއްޔަށް އަޅައި ރަނގަޅަށް އެއްކޮށްލާފައި ތިރީހަކަށް ސިކުންތު ކައްކާލާށެވެ.\n5. ދެން ކޮތަނބިރި، ދަވިއްގަނދު، ދިރި އަދި ތެޅިމިރުސްކޮޅު ތެއްޔަށް އަޅާލާ އެއްކޮށްލުމަށްފަހު ތިރީހަކަށް ސިކުންތު ކައްކާލާށެވެ.\n6. ދެން ދޮންއަނބުކޮޅާއި ކާށިކިރާއި ލޮނާއި ފެނާއި ހިކިމަސްކޮޅު ތެއްޔަށް އަޅައި ރަނގަޅަށް އެއްކޮށްލުމަށްފަހު ތެލީގެ މަތިޖަހައި ގިނިމަޑުކޮށްލާށެވެ. ދެން 15 މިނެޓެއް ހާއިރު އެގޮތަށް ބައިންދައިގެން ކައްކާލާށެވެ.\n7. އުނދުން ނިވާލުމުގެ ކުރިން ރަހަބަލާލާފައި ކަމުދާގޮތަކަށް ރަހަ ހެޔޮވަރުކޮށްލާށެވެ. ފޮނި މަޑިއްޔާ ހަކުރު ކޮޅެއްވެސް އަޅާލާށެވެ.


ރޭއަޅުކަން ކުރުން، ހީނުކުރާހާ އެތައް ގިނަގުނަ ފައިދާތަކެއް! - DhiDaily\nރޭއަޅުކަން ކުރުން، ހީނުކުރާހާ އެތައް ގިނަގުނަ ފައިދާތަކެއް!\nމާތްﷲ ރުއްސުންލެއްވި އަބުއްދަރްދާ ގެ އަރިހުން އިމާމު އަޙްމަދާއި ،އައްތިރްމިޛީ އާއި އަލްބައިހަޤީ އާއި، އައްޠަބަރާނީ އާއި ،އިބްނު ޚުޒައިމާ އާއި، އަލްޙާކިމު ރިވާކުރެއްވި ޙަދީސެއްގައިވެއެވެ. ރަސޫލުﷲގެފާނު ވިދާޅުވިއެވެ. (عَلَيْكُمْ بِقِيَامِ اللَّيْلِ فَإِنَّهُ دَأَبُ الصَّالِحِينَ قَبْلَكُمْ وَإِنَّ قِيَامَ اللَّيْلِ قُرْبَةٌ إِلَى اللَّهِ وَمَنْهَاةٌ عَنْ الْإِثْمِ وَتَكْفِيرٌ لِلسَّيِّئَاتِ وَمَطْرَدَةٌ لِلدَّاءِ عَنْ الْجَسَدِ) ”ތިޔަބައިމީހުންގެ މައްޗަށް قيام الليل (ރޭއަޅުކަންކުރުން) ހުއްޓެވެ. ފަހެ، ހަމަކަށަވަރުން އެއީ ތިޔަބައިމީހުންގެ ކުރީގެ ޞާލިޙުންގެ އާދައެކެވެ. ހަމަކަށަވަރުން قيام الليل އަކީ ﷲގެ ޙަޟްރަތާ ކުއްތަންކުރުވާ، ކުށްފާފަތައް ނަހީކުރާ، ފާފަތައް ފުހެލައި، އަދި ހަށިގަނޑާދުރަށް ބަލިމަޑުކަން ފައްސާލައި ކަމެކެވެ.“\nقيام الليل ގެ ވަގުތަކީ މުއުމިނުން ﷲއާ އެކު ވިޔަފާރިކުރާ ވަގުތެވެ. އެއީ މުއުމިނުން އެމީހުންގެ ވެރިރަސްކަލާނގެއާއެކު އެކަހެރިވާ ވަގުތެވެ. އެމީހުންގެ ޝަކްވާތައް ދަންނަވާ ވަގުތެވެ. ﷲގެ ފަޟްލުވަންތަކަމުން އެމީހުންނަށް ދެއްވުމަށް އެދޭ ވަގުތެވެ.ﷲގެ ޙަޟްރަތަށް އެޕޮއިންޓްމެންޓް ލިބިގެންގޮސް މުނާޖާ ދަންނަވާ ވަގުތެވެ. އެއީ އަރަހުށި ﷲ އެމީނުންނަށް ތަޖައްލީވެ ވޮޑިގަންނަވާ ވަގުތެވެ.މިވާހަކަތައް ބަޔާންކުރައްވާ މާތްﷲ ވަޙީކުރައްވަނީ (أَمَّنْ هُوَ قَانِتٌ آنَاءَ اللَّيْلِ سَاجِدًا وَقَائِمًا يَحْذَرُ الآخِرَةَ وَيَرْجُو رَحْمَةَ رَبِّهِ قُلْ هَلْ يَسْتَوِي الَّذِينَ يَعْلَمُونَ وَالَّذِينَ لا يَعْلَمُونَ إِنَّمَا يَتَذَكَّرُ أُوْلُوا الأَلْبَابِ) الزمر: ٩ ”ރޭގަނޑުގެ ވަގުތުތަކުގައި ނަމާދުކޮށް، ސަޖިދައިގައްޔާއި، ޤިޔާމުގައި މަޑުމޮޅިވެ، އަޚިރަތްދުވަހަށް ބިރުވެތިވެ، އޭނާގެ ވެރިރަސްކަލާނގެ ރަޙްމަތަށް އެދޭމީހަކު އެހެންމީހަކާ އެއްފަދަވާނެ ހެއްޔެވެ؟ ކަލޭގެފާނު ވިދާޅުވާށެވެ. ދަންނަމީހުންނާއި، ނުދަންނަމީހުން ހަމަހަމަވާނެ ހެއްޔެވެ. ނަޞީޙަތް ލިބިގަންނަކަން ކަށަވަރީ ބުއްދީގެ އަހްލުވެރީންނެވެ.“\nމާތްﷲ އިންސާނާ ހައްދަވާފައި ވަނީ އޭނާގެ ހަށިގަނޑުގެ ބަޔޮލޮޖިކަލް ގަޑިއާ އެއްގޮތަށް ޙަރަކާތްތައް އިންތިޒާމުވާ ފަދަގޮތަކަށެވެ. މިކަންތައްތައް ތަރްތީބުވެގެންދަނީ އޭނާގެ ނިދުމާއި ހޭލާހުންނައިރާއި ކެޔުމާއި ބުޔިމާއި ހަށިގަނޑުގެ ފިނިހޫނުމިނާއި، އޭނާގެ ހަށިގަނޑުން އުފައްދައި ތަފާތުބާވަތްތަކުގެ ހޯމޯންތަކާއި ދިޔަތަކާ އެެއްގޮތްވާގޮތުގެ މަތިންނެވެ. މިހުރިހާކަމެއް ހިގަމުންދަނީ ބަޔޮލޮޖިކަލް ގަނޑިއާ އެއްގޮތްވާގޮތުގެ މަތިންނެވެ. ދުވާލުގެ ވަގުތުތަކުގައި ނާރުތަކާ ބެހޭ ނިޒާމާއި ހިތާއި ލޭހިގުމާއި ނޭވާލުުން ހީވާގިވެއެވެ. ކޯރޓިޒޯން ފަދަ ހަކަތަޔާ ގުޅުންހުރި ހޯމޯންތައް ދުވާލުގެ ވަގުތުތަކުގައި ބާރަށް ޙަރަކާތްތެރިވެއެވެ. މިއާޚިލާފަށް ރޭގަނޑު ބޮޑަށް ޙަރަކާތްތެރިވަނީ އަރާމުކުރުމަށް އެހީތެރިވާ ހޯމޯންތަކާއި ދިޔަތަކެވެ. ނާރުތަކާބެހޭ ނިޒާމުގައި ހިމެނޭ މިފަދަ ބާރުތަކާއި މިލަޓޮނީން އާއި، ޕްރޮސްޓާގްލޭންޑިން އާއި ލިމްފަޓިކް ހަތާތަކާއި ލޭގެ ހުދުބޯޅަތަކެވެ. ރޭގަނޑުގެ ވަގުތަކީ ހަށިގަނޑުގެ ދިފާޢީބާރު ވަރުގަދަވާން ޖެހޭ ވަގުތެކެވެ. ޑަކްޓަރުންގެ ދިރާސާތައް ބުނާގޮތުގައި ޢާއްމުގޮތެއްގައި ހުން އަންނާނީ ރޭގަނޑުގެ ވަގުތުތަކުގައެވެ. ރޭގަނޑު ކޯރޓިޒޯން ހާމޯން އުފައްދާ މިންވަރުވެސް މަދުވާނެއެވެެ. އެކަމަކު ކޯރޓިޒޯން އުފައްދާ މިންވަރު ރޭގަނޑުގެ ފަހުބައިގައި އިތުރުވެއެވެ. ޑަކްޓަރުންނާއި ދިރާސާތައް ބުނާގޮތުގައި 24ގަޑިއިރުގެ ތެރޭގައި މިކަންތައްތައް ހިގަމުންދަނީ ސާބިތުނިސްބަތަކުންނެވެ. މިއީ ކީރިތިރަސޫލާގެ މިދަންނަވާ ޙަދީސްފުޅުގެ މަތިން ހަދުމަކޮށްދޭކަމެކެވެ. ރަސޫލުﷲގެފާނު ވިދާޅުވަނީ (إنَّ في الليل لَساعَةً لا يُوافقُها عبدٌ مسلمٌ يسألُ الله عزَّ وجل فيها خيرا إلا أعْطاه إياه ، وذلك كلُّ ليلةٍ) أخرجه مسلم ”ހަމަކަށަވަރުން ރޭގަނޑުގައި ވަގުތުކޮޅެއްވެއެވެ. މިވަގުތުގައި މުސްލިމަކު އަރަހުށި ﷲއަށް ހެޔޮކަމަކަށް އެދި ދަންނަވައިފިނަމަ އެކަލާނގެ އެކަމެއް އެމީހަކަށް ދެއްވަވާނެއެވެ. އަދި މިއީ ކޮންމެރެއެއްގައި ވެސް އޮންނަ ވަގުތުކޮޅެކެވެ.“\nކީރިތިރަސޫލާ صلى الله عليه وسلم ގެ ޙަދީސްފުޅުގައިވާ ”قيام الليل އަކީ ބަލިމަޑުކަމުން ހަށިގަނޑު ރައްކައުތެރިކޮށްދޭ ކަމެކޭ“ އޮތް ބަސްފުޅުގެ ޢިލްމީ ޙަޤީޤަތަކީ ކޮބައިތޯއެވެ؟\n3- 1992 ވަނައަހަރު އެމެރިކާގެ ޑަކްޓަރުންތަކެއް ލިޔުއްވާފައިވާ ފޮތެއް ބުނާ ގޮތުގައި ރޭގަނޑު ދަންވަރު ނިދިންތެދުވެ އަތްފައި ފެނުން މާލިސްކޮށްލައިގެން، ކޮޓަރިތެރޭގައި ކުޑަކޮށްހިގާލައި ލުއިކަސްރަތުތަކެއް ކޮށްލައި ފުންކޮށް ނޭވލުމަކީ ޞިއްޙި ވަރަށްބޮޑެތި ފައިދާތަކެއް އެކަމުގައި ހުރިކަމެކެވެ. މިފޮތުގެ މުޞައްނިފުންނަކީ ޣައިރުމުސްލިމުންނެވެ. މި ފޮތުގައި މިޑާކްޓަރުން ކުރަންމި ބުނާ ކަންތައްތަކަކީ قيام الليل ގެ ވަގުތުގައި ވުޟޫކޮށްގެން ނަމާދުކުރުންފަދަ ކަންތައްތަކެއް ނޫންތޯއެވެ. މި ޑަކްޓަރުން މި ހޯދުންތަކާއި ނަޞީޙަތްތަކުގެ ކުރިން އަޅުގަނޑުމެންގެ ލޮބުވެތިރަސޫލާ محمد صلى الله عليه وسلم މި ނަޞީޙަތް މިވަނީ ދެއްވައިފައެވެ. އެކަލޭގެފާނު ވިދާޅުވަނީ ”ތިޔަބައިމީހުންގެ މައްޗަށް قيام الليل (ރޭއަޅުކަންކުރުން ) ހުއްޓެވެ. ފަހެ، ހަމަކަށަވަރުން އެއީ ހަށިގަނޑާ ދުރަށް ބަލިމަޑުކަން ފައްސާލައި ކަމެކެވެ.“\n4- قيام الليل އަކީ ހަށިގަނޑުގައި އުފެދޭ ޓްރައިގްލިސެރައިޑްސް (Triglycerides) ސަރުބި ހަށިގަނޑުން މަދުކޮށްދޭ ކަމެކެވެ.\n5- قيام الليل އަކީ ހަދާން ވަރުގަދަކޮށްދޭ ކަމެކެވެ. އެހެންކަމުން ޑަކްޓަރުން ބުނާގޮތުގައި قيام الليل ގެ ސަބަބުން އެލްޒަމިއަރ ބަލިން ރައްކައުތެރިކަން ލިބޭނެއެވެ.އަދި ޤުރްއާންކިޔެވުމާއި ޛިކްރުކުރުމާއި ތަސްބީޙަ، ތަޙްމީދު ކުރުމުގެ ސަބަބުން ހާސްކަމާއި ފިކްރުބޮޑުވުމާއި ކަންބޮޑުވުން ފަދަ ނަފްސާނީ ބަލިތަކުން ވެސް ރައްކައުތެރިކަންލިބެއެވެ. ކީރިތި ޤުރްއާނުން އެގޭ ފަދައިން އިސްތިޣްފާރުކުރުމަށް އެންމެ ރަގަޅުވަގުތަކީ ސަޙަރު (ނުވަތަ ހާރުދަމުގެ) ވަގުތެވެ. މާތ ްﷲ ވަޙީކުރައްވަނީ كَانُوا قَلِيلاً مِّنَ اللَّيْلِ مَا يَهْجَعُونَ (17) وَبِالأَسْحَارِ هُمْ يَسْتَغْفِرُونَ (18) الذاريات: 17-18 ”އެއުރެން ނިދާއުޅުނީ ރޭގަނޑުން ވަރަށްކުޑަ ވަގުތުކޮޅެއްގައެވެ. އަދި އެއުރެން ހާރުދަމުގައި ފާފަފުއްސެވުމަށް އެދި ދުޢާކުރެތެވެ.“\n6- قيام الليل އަކީ ހިތަށް ޙަމަލާއައުމާއި ސިކުޑިއަށް ސްޓްރޯކް ޖެހުން މަދުކޮށްދޭކަމެކެވެ. އެއީ ހާރުދަމުގައި ސާފު އޮކްސިޖެން ހުންނަ ވައި ނޭވާލުމަށް ލިބޭނެތީއެވެ. ދުވާލުގެ ވަގުތުތަކުގައި ކާރުޚާނާތަކުންނާއި ދުއްވާއެއްޗެހިން އަރާ ދުންތައް ރޭގަނޑުހާރުދަމުގައި އެރުން ވަރަށް މަދުވާނެއެވެ. ހިތުގެ ބަލިތަކާބެހޭ ޑަކްޓަރުންގެ ޓީމަކުން ހަތްއަހަރާއި ބައިއަހަރުވަންދެން ކުރި ދިރާސާތަކެއް ބުނާގޮތުގައި9ގަޑިއިރުނިދާ އަންހެނުންގެ ތެރެއިން 70% މީހުންނަށް ސްޓްރޯކް ޖެހުމުގެ ޕްރޮބަބިލިޓީ ވަރަށް ބޮޑެވެ. ސްޓްރޯކް ނަމަކަށް ކިޔާ މަޖައްލާގައި ޝާޢިއުކޮށްފައިވާ މި ދިރާސާ ބުނާގޮތުގައި 1166 އަންހެނަކު މިދިރާސާ ގައި ބައިވެރިވިއެވެ. މިދިރާސާ ބުނާގޮތުގައި މިބާވަތުގެ ސްޓްރޯކް ޖެހެނީ ސިކުޑިއަށް ލޭގެންދާ ހޮޅިއެއްބެދުމުގެ ސަބަބުން އޮކްސިޖަން ނުލިބިގެންނެވެ. މިކަމުގެ ސަބަބުން ސިކުޑީގެ ދުލިތައް މަރުވަންފަށައެވެ. ޑަކްޓަރުން ކަށަވަރުކޮށްދޭ ގޮތުގައި ހިސާބަށް ވުރެ ގިނައިރު ނިދުމަކީ ހިތުގެ މަސައްކަތް ގަޑުބަޑުކުރާ ކަމެކެވެ. ހިތާއި ސިކުޑި ތާޒާކޮށްލުމަށްޓަކައި ރޭގަނޑުމެންދަމުގެ ފަހުން ބައިގަޑިއެއްހާ އިރަށް ތެދުވެލުމަކީ ވަރަށް މުހިއްމުކަމެކެވެ. ކީރިތިރަސޫލާ ބަޔާންކޮށްދެއްވާ ގޮތުގައި قيام الليل އަކަށް ވާނީ ރޭގަނޑުނިދާލައިފާ މެންދަމުގެ ފަހުން ތެދުވެ އަޅުކަންކުރުމުންނެވެ.\n7- މީގެ ސާދަސައްތަ އަހަރުކުރިން މާތްﷲ އެކަލާނގެ ރަސޫލާއަށް އަންގަވަނީ ކީކޭތޯއެވެ. މާތް ވަޙީކުރައްވަނީ يَا أَيُّهَا الْمُزَّمِّلُ (1) قُمِ اللَّيْلَ إِلاَّ قَلِيلا (2) نِصْفَهُ أَوِ انقُصْ مِنْهُ قَلِيلا (3) َوْ زِدْ عَلَيْهِ وَرَتِّلِ الْقُرْآنَ تَرْتِيلا (4) إِنَّا سَنُلْقِي عَلَيْكَ قَوْلا ثَقِيلا (5) إِنَّ نَاشِئَةَ اللَّيْلِ هِيَ أَشَدُّ وَطْءًا وَأَقْوَمُ قِيلا (6) المزمل: 1-6 ”އޭ ފޭރާންތައް ގައިކޮޅުގައި އޮޅުއްވައިގެން އޮންނެވި ކަލޭގެފާނެވެ. ރޭގަނޑުގެ އަޅުކަންކުރެއްވުމަށް ތެދުވެވަޑައިގަންނަވާށެވެ. ވަރަށް ކުޑަ ވަގުތުކޮޅަކަށް މެނުވީއެވެ. އެ ރޭގަނޑުގެ ދެބައިކުޅަ އެއްބައިގައެވެ. ނުވަތަބއެއަށްވުރެ ކުޑަތަންކޮޅެއް އުނިކޮށްލައްވާށެވެ. ނުވަތަ އެއަށްވުރެ އިތުރުކޮށްލައްވާށެވެ. އަދި ލަސްލަހުން ޤުރްއާން ކިޔަވައި ވިދާޅުވާށެވެ. ހަމަކަށަވަރުން، ތިމަންރަސްކަލާނގެ ކަލޭގެފާނުގެ މައްޗަށް ބުރަދަންހުރި ބަހެއް ބާވައިލައްވާހުށީމެވެ. ހަމަކަށަވަރުން، ނިދުމަށްފަހު ރޭއަޅުކަންކުރުމަށް ތެދުވުން ބުރަކަން ބޮޑެވެ. އަދި ބަސްތައް (އެބަހީ، ނަމާދުގައި ކިޔަވާ ކިޔެވުންތައް) ސީދާކަން ބޮޑެވެ.“\nކީރިތިރަސޫލާ صلى الله عليه وسلم އަކީ މިކަމުގައި ރިވެތިނަމޫނާ އެކެވެ. ޢާއިޝަތުގެފާނު ވިދާޅުވާގޮތުގައި އެކަލޭގެފާނުގެ ދެފައިންޕުޅު ދުޅަވެއްޖައުމަށްދާންދެން ރޭގަނޑުއަޅުކަންކުރެއްވިއެވެ. އެލޭގެފާނުގެ އިސްވެދިޔަހާ ފާފަތަކާއި ކުރިއަށްއޮތްހާ ފާފަތައް ފުއްސަވާދެއްވާފައިވާ ވާއިރު ތިޔަގޮތަށް ތިޔަހާ ބުރަކޮށް އަޅުކަންކުރައްވަނީ ކީއްވެގެންތޯ، ޢާއިޝަތުގެފާނު ރަސޫލުﷲގެފާނާ ސުވާލުކުރެއްވިއެވެ. ޖަވާބުގައި ވިދާޅުވީ ”ފަހެ ތިމަންކަލޭގެފާނު މާތްﷲ އަށް ޝުކްރުވެރިވާ އަޅެއްކަމުގައި ވެވަޑައިނުގަންނަވަންވީ ހެއްޔެވެ؟“\nރަސޫލުﷲގެފާނު صلى الله عليه وسلم ދަމުނަމާދަށް ތެދުވެވަޑައިގެން ދަތްޕުޅު އުގުޅުއްވަވާ ވުޟޫކުރައްވައެވެ. އެއަށްފަހު މާތްﷲ އަންގަވާފައިވާ މިންވަރަށް ނަމާދުކުރައްވައެވެ.\nމާތްﷲ ރުއްސުންލެއްވި ސަހްލު ބިން ސަޢުދުގެ އަރިހުން ވާރިދުވެފައިވެއެވެ. ”ޖިބްރީލުގެފާނު ކީރިތިރަސޫލާ صلى الله عليه وسلم އަރިހަށް ވަޑައިގެން ދެންނެވިއެވެ. އޭ މުޙައްމަދުގެފާނެވެ. އެދިވަޑައިގަންނަވާ ގޮތަކަށް ދިރިއުޅުއްވާށެވެ. ފަހެ ހަމަކަށަވަރުން ކަލޭގެފާނަކީ އަވަހާރަވާނެ ބޭކަލެކެވެ. އަދި ބޭނުންފުޅުކަމެއް ކުރައްވާށެވެ. ފަހެ، ހަމަކަށަވަރުން އެޢަމަލުތަކަށް ޖަޒާލިބިވަޑައިގަންނަވާނެއެވެ. ލޯބިފުޅުވަން ބޭނުންފުޅުވާ ކޮންމެ މީހަކު ދެކެ ލޯބިފުޅުވާށެވެ. ހަމަކަށަވަރުން ކަލޭގެފާނަށް އެމީހުންނާ ވަކިވެވަޑައިގަންނަވަން ޖެހިވަޑައިގަންނަވާނެއެވެ. މުއުމިނާގެ ޝަރަފަކީ قيام الليل ކަން ދެނެވަޑައިގަންނަވާށެވެ. އޭނާގެ ޢިއްޒަތަކީ މީސްތަކުންގެ ކިބައިން އެއްޗަކަށް ބޭނުން ނުވުމެވެ.“ – متفق عليه – ސާލިމު ވިދާޅުވާ ގޮތުގައި މިބަސްފުޅަށް ފަހު ޢަބްދުﷲ ބިން ޢުމަރު ރޭގަނޑުގައި ވަރަށް ކުޑައިރުކޮޅަކަށް މެނުވީ އަވަހާރަފުޅެއް ނުލައްޕަވައެވެ.\n8- ރަސޫލުﷲގެފާނަށް ރޭގަނޑުގެ އަޅުކަމުގައި ހިމެނޭ ޞިއްޙީފައިދާތައް އެގިވަޑައި ގަތީ ކިހިނެއްތޯއެވެ. މިއީ އެކަލޭގެފާނުގެ ތެދުވެރިކަމާއި އެކަލޭގެފާނުގެ ރިސާލަތުގެ މަތިވެރިކަން ހާމަކޮށްދޭ ކަމެއް ނޫންތޯއެވެ. މި ޒަމާނުގެ ދިރާސާތައް ކުރާމީހުން މިކަންތައް މިކުރަނީ އިސްލާމްްދީނަށް ންޞްރުދޭކަށް ނޫނެވެ. އަދިކީއްތޯއެވެ. އެމީހުން ވީވަރަކުން މަސައްކަތްކޮށްފައިވަނީ ، ކުރަނީ ، އަދި ކުރާނީ އެކަލޭގެފާނުގެ ބަސްފުޅު ދޮގުކުރެވޭތޯއެވެ.\n9- ރޭގަނޑުގައި އަޅުކަންކުރާނީ ދެރަކްޢަތުން ދެރަކްޢަތުން ސުންނަތްނަމާދެއް ކުރާގޮތަށެވެ. ނިޔަތްގަންނާނީ ރޭއަޅުކަމުގެ (ނުވަތަ قيام الليل ގެ) ދެރަކްޢަތް ކުރަމެވެ. ދެރަކްޢަތުން ސަލާންދެމުން އެމީހަކަށް ކުޅަދާނަވެގެންވީ މިންވަރަކަށް ނަމާދުކުރަންވީ އެވެ. އަދި ޤުރްއާންކިޔެވުމާއި ތަސްބީހައާއި ޛިކްރުކުރަންވީއެވެ.\n10- ކީރިތި ރަސޫލާ ޙަދީސްކުރައްވަނީ “ إن في الجنة غُرَفا يرى ظاهرها من باطنها وباطنها من ظاهرها »، فقال أبو مالك الأشعري : لمن يا رسول الله ؟ قال : لمن أطاب الكلام ، وأطعم الطعام ، وبات قائما والناس نيام »- رواه الطبرانى والبيهقى والحاكم وابن حبان – ”ހަމަކަށަވަރުން ސުވަރުގޭގައި އެތެރެއިން ބޭރު ފެންނަ ،އަދި ބޭރުން އެތެރެ ފެންނަ ކޮޓަރިކޮޅުތަކެއް ވެއެވެ. އަބޫ މާލިކުލްއަޝްޢަރީ ދެންނެވިއެވެ. ﷲގެރަސޫލާއެވެ! އެއީ ކޮންބަޔަކަށްތޯއެވެ. ވިދާޅުވިއެވެ. އެއީ ރިވެތިބަސް ބުނާމީހުންނަށާއި، ފަޤީރުންނަށް ކާއެތިކޮޅުދޭމީހުންނަށާއި ،މީސްތަކުން ނިދާފައި ތިބޭ އިރު އަޅުކަންކުރަން ތެދުވެއުޅޭމީހުންނަށެވެ.“